Maabandu dhuvasvaru ehgothakasves kohgen nuvaane baeh massakahtha! - AO News\nއަންހެނަކު މާބަނޑުވެ އިނުމަށްފަހު ވިހަންދެން ގުނަމުން އަންނަ ކޮންމެ ދުވަހަކީ ވަރަށް ނާޒުކު ދުވަސްތަކެކެވެ. އިތުރު އިންސާނަކު ހަށިގަނޑުތެރޭގައި ބޮޑުވަމުން އަންނަ އިރު މި ދުވަސްތަކަކީ ވަރަށް ބޮޑަށް ބަލައިގެން އުޅެންޖެހޭ ދުވަސްވަރެކެވެ. މައިމީހާ ކުރާކަމަކުން ބަނޑުގައިވާ ދަރިފުޅާއި މައިމީހާގެ ސިއްހަތަށް ނުރައްކާވެދާނެ ބައެއްކަހަލަ ކަންތަައް ހުރެއެވެ. ހަށިގަނޑަށް ބަލައިގެން ފައިދާހުރި ކާނާ ކެއުމުގެ އިތުރުން އުޅޭ އުޅުމުގައި ބަލަންޖެހޭ ވަކި ކަންތަކެއް ހުންނަ އިރު މިކަންތަކަށް ވަރަށް ބޮޑަށް ސަމާލުވާންޖެހެއެވެ. އެގޮތުން ގޭތެރޭގައި ކުރާބައެއް ބުރަ މަސައްކަތްތައް ކުރުން ހުއްޓާލަން ޖެހުން ނުވަތަ އާދަކޮށް އެކަން ކުރާގޮތްނޫން އެހެން ގޮތަކަށް ބަދަލުކުރަންޖެހޭތަން އާދެއެވެ. ތިރީގައި މިވަނީ މާބަނޑު ދުވަސްވަރު އެއްގޮތަކަށްވެސް ކޮށްގެން ނުވާނެ ކަންތައްތަކެވެ.\n1- ފަރުނީޗަރު އެއްތަނުން އަނެއްތަނަށް ބަދަލުކުރުން އަދި ބަރު އެއްޗިހި އުފުލުން\nމާބަނޑުވެ އިނުމަށްފަހު ފުރަތަމަ3މަސްފާއިތުވުމުން ބަރު އެއްޗިހި އެއްތަނުން އަނެއްތަނަށް ކޮއްޕާ، ދަމާފައި ނޫނީ އުފުލައިގެން ގެންދިޔުން އަދި ބަރު އެއްޗިހި އުފުލުން އެއީ އެއްގޮތަކަށްވެސް ކުރުން ރަނގަޅު ކަމެއް ނޫނެވެ. މިއީ މާބަނޑުމީހާގެ ބުރަކަށީގެ މައްސަލަތައް އިތުރުވެ ބުރަކަށްޓަށް އަނިޔާވެއެކަމުގެ ވޭން ގަދަ ވެދާނެ ކަމެކެވެ. މިހެންދިމާވަނީ ހޯމޯނަށް އަންނަ ބަދަލުތަކެއްގެ ސަބަބުން ހުޅުހުޅާއި އުނަގަނޑުގައި ހުންނަ ޓީޝޫތަ ދޫވުންފަދަ ކަމެއް ދިމާވުމުންނެވެ.\n2- ކޮއްޅަށް މާގިނައިރު ހުރުން\nކޮޅަށްހުރެ މާގިނަވަގުތު ކުރަންޖެހޭ މަސައްކަތް ނުކޮށް ހުއްޓާލަންވާނެއެވެ. ހެނދުނު ހޭލާއިރު ވަރުބަލި ވުމާއި ބޯއެނބުރުން ފަދަކަންތައް ދިމާވާ ދުވަސް ވަރު ހާއްސަކޮށް މާގިނައިރު ކޮޅަށް ހުރުން ރަނގަޅެއްނޫނެވެ. މާބަނޑު މީހާ މާގިނައިރު ކޮޅަށް ހުރުމުން ފަޔަށް އަންނަ ޕްރެޝާގެ ސަބަބުން ފައިތިލަ ދުޅަވުމުގެ މައްސަލަ އާއި ބުރަކަށީގައި ރިއްސުމުގެ މައްސަލަ ކުރިމަތިވެއެވެ. ކައްކަން ބަދިގެއަށް ވަން ނަމަވެސް އެންމެ ރަނގަޅުގޮތަކީ ކޮޅަށް ގިނައިރު ނުހުރެ ބްރޭކެއް ނަގަމުން ކައްކަމުން ދިޔުމެވެ.\nމޮޕްޖެހުން، އަންނައުނު ދޮވެ އިސްތިރި ކުރުން ކުނިކެހުން ފަދަ ކަންކަން ކުރާއިރު ގުދުވެގެން ކުރާނަމަ އެމަސައްކަތް އެއްގޮތަކަށްވެސް ނުކުރާށެވެ. ނޫނީ ގުދުވެގެން ކުރަންޖެހޭ އެއްވެސް ކަމެއް އޮތްނަމަ ވަގުތުން އެކަން ހުއްޓާލާށެވެ. މާބަނޑު ވުމާއެކު މައިމީހާގެ ހަށިގަނޑުގެ މެދުގައިވާ ބަރުދަނުގެ ސަބަބުން ގުދު ވުމުން ބުރަކަށިން ގޮސް ފަޔާ ގުޅިފައިވާ ނާރަށް މައްސަލަ ޖެހެއެވެ. ގުދުވެގެން އެއްވެސް މަސައްކަތެއް ކުރަނިކޮށް ބުރަކަށްޓަށް ނޫނީ ފަޔަށް އުނދަގުލެއް ވާނަމަ ވަގުތުން މަސައްކަތް ހުއްޓާލާށެވެ. ބޮޑަށް ރަނގަޅީ ގުދުވެގެން ކުރަންޖެހޭ އެއްވެސް މަސައްކަތެއް މާބަނޑު ދުވަސްވަރު ނުކުރުމެވެ.\n4- އެއްޗެއްގެ މައްޗަށް ކޮޅަށް އެރުން\nމާބަނޑުމީހާގެ ބަރުދަން އިތުރުވެފައިވާއިރު ހަށިގަނޑު ތެރޭގައި އިތުރު ފުރާނައެއް އޮތްވާ ގޮނޑި ނޫނީ ހަރުގަނޑު ފަދަ އެއްޗިއްސަށް އެރުމަކީ މީހާ ބެލެންސުން ކަޓައިގެންދާނެ ފަދަ ނުރައްކާތެރި ކަމެކެވެ. މިފަދަހާލަތެއްގައި ހުރެ މީހާ ވެއްޓިއްޖެނަމަ މައިމީހާގެ ފުރާނަ ނުވަތަ ދަރިފުޅަށް ގެއްލުން ވުމާއި ޕްލެސެންޓާ (މަސް) ވަކިވުން ފަދަ ނުރައްކާތެރި ކަންކަން ދިމާވެ އަނިޔާއާއެކު ދުވަސްނުފުރާ ވިހަންޖެހުން ފަދަކަންކަން ދިމާވެދާނެއެވެ. މިފަދަ ކަންކަން ކުރަން ބޭނުންނަމަ ދެވަނަ ފަރާތެއްގެ އެހީއާއި އެކު ނޫނީ ކޮށްގެން ނުވާނެއެވެ.\n5- ސާފުކުރަންގެންގުޅޭ ކެމިކަލް އަދި ޕެސްޓިސައިޑް ފަދަ އެއްޗިހި ބޭނުން ނުކުރުން\nދިރާސާތަކުން ދައްކާގޮތުގައި ޕައިޕެރޮނީލް ބަޓޮކްސައިޑް ފަދަ ކެމިކަލް ތަކަކީ އިންސެކްޓިސައިޑް ފަދަ ކެމިކަލް ތަކުގައި އެކުލެވޭ ވިހަގަދަ ކެމިކަލް އެކެވެ. މިފަދަ ކެމިކަލް ތަކުން ބަނޑުގައިވާ ދަރިފުޅުގެ ސިކުނޑި ހެދިބޮޑުވުމަށް ހުރަސް އެޅެއެވެ. ގޭގައި ބޭނުން ކުރާ މިފަދަ ކެމިކަލް ގަންނަ އިރު ބަލަންވީ ވިހަ މާއްދާ ނުލާ އުފައްދާފައިހުންނަ ނެޗުރަލް ޕްރޮޑަކްޓް ގަތުމަށެވެ.\nމާބަނޑު ދުވަސްވަރަކީ ނާޒުކު ދުވަސްވަރަކަށް ވުމުން ހުރިހާ އެންމެންވެސް މިކަންކަމަށް ސަމާލު ވުން ބުއްދިވެރިއެވެ. މާބަނޑު މީހުންނަށް ކަސްރަތު ކުރުމަށްވެސް ހުއްދަ ލިބެނީ ވަކި ދުވަސްވަރަކަށް އެޅުމުން ޑޮކްޓަރުންގެ ލަފަޔާ އެކީ އަދި ކަސްރަތު ކުރާ މީހެއްގެ އިރުޝާދާއެކީގައެވެ.


BREAKING: Velidhoo In 16 Fathuruveriaku Covid Ah Fassi Vehjje - Vaguthu\nނ. އަތޮޅު ވެލިދޫން 16 ފަތުރުވެރިއަކު ކޮވިޑް-19 އަށް ފައްސިވެއްޖެ އެވެ.\nއެރަށު ސިއްހީ މަރުކަޒުން ބުނީ، އެރަށުގައި ތިބި ފަތުރުވެރިންގެ ތެރެއިން 16 ފަތުރުވެރިއަކު ކޮވިޑަށް ފައްސިވެގައިވާ ކަމަށެވެ.\nކަމާއި ބެހޭ ފަރާތްތަކާއި ގުޅިގެން އަޅަން ޖެހޭ ފިޔަވަޅުތައް އެޅުމުގެ މަސައްކަތްތައް ކުރަމުންދާ ކަމަށް އެ މަރުކަޒުން ބުނެފައި ވެއެވެ.\nވެލިދޫން ކޮވިޑަށް ފައްސިވި ނަމަވެސް އަދިވެސް އެރަށް މޮނިޓަރިންގެ ހާލަތައް ގެނެފައި ނުވާކަމަށް މައުލޫމާތު ލިބެއެވެ. ރަށް މޮނިޓަރިންގެ ހާލަތައް ނުގެންދާތީ ބައެއް އާއްމުން ގެންދަނީ ކަންބޮޑުވުން ފާޅުކުރަމުންނެވެ.\nވެލިދޫން ކޮވިޑަށް ފައްސިވެފައި ވަނީ ކޮން ގައުމެއްގެ ފަތުރުވެރިންތަކެއް ކަމެއް އަދި ސާފެއް ނުވެއެވެ.\nމެއި 7, 2021 02:53\nބިރުވެރި ކަމެއްގަ މިތިބީ.މުޅި ރަށުގަ އުޅުނު ބައެއްތީ.އެވެސް ގިނަ ފަހަރު މާސްކުނާޅާ.ކޮބައިބާ ކަމާބެހޭ ފަރާތްތައް.ރަށު ކައުންސިލް. އެ ގައުމު ބަޔަކު ދެ މިސްކިތެއްގަ ފާއިތުވި ދެރޭ ތަރާވީސް ނަމާދުވެސް ކުރި.


Pilotunge kureege musaara aharu nimumuge kurin dhenee\nޕައިލެޓުންގެ ކުރީގެ މުސާރަ އަހަރު ނިމުމުގެ ކުރިން އިއާދަކޮށްދެނީ\nކޮވިޑްގެ ދުވަސްވަރު މޯލްޑިވިއަންގެ ޕައިލެޓުން ތަކެއް ހެޒްމެޓް ޝޫޓުލައިގެން ސީޕްލޭންގައި -- ފޮޓޯ: އަވަސް\nމޯލްޑިވިއަންގެ ޕައިލެޓުންގެ މިމަހުގެ މުސާރަ ލިބޭއިރު، ކޮވިޑްގެ ކުރިން ލިބެމުންދިޔަ މުސާރައިގެ 80 ޕަސެންޓް ލިބޭނެ ކަމަށް ރައީސް އޮފީހުން ބުނެފި އެވެ\nޕައިލެޓުންނާއި ބައެއް ކެބިންކުރޫންނާއި އެކު ރައީސް އިބްރާހީމް މުހައްމަދު ސޯލިހް ވަނީ މިއަދު މެންދުރު 12:00 ޖެހި އިރު ރައީސް އޮފީހުގައި ބައްދަލުކުރައްވާފަ އެވެ.\nބައްދަލުވުމުގެ މައުލޫމާތު ހިއްސާ ކުރައްވަމުން ރައީސް އޮފީހުގެ ތަރުޖަމާން މުހައްމަދު މަބްރޫކް އަޒީޒު ވިދާޅުވީ ޕައިލެޓުންގެ މުސާރައިގެ ކަންބޮޑުވުންތަކާއި އައިލެންޑް އޭވިއޭޝަނާ ގުޅުންހުރި އެތައް ޝަކުވާތަކެއް ޕައިލެޓުން ހިއްސާކުރި ކަމަށެވެ.\nބައްދަލުވުމުގައި ޕައިލެޓުން ވަނީ ކޮވިޑްގެ ހާލަތުގައި ސަރުކާރަށް މާލީ ގޮތުން އުދަނގޫތައް ކުރިމަތިވި ވަގުތު މުސާރަ ކުޑަކުރުމަށް އެމީހުން އަމިއްލައަށް އެދުނު ކަމަށް ބުނެފަ އެވެ. ނަމަވެސް މިހާރު ރާއްޖެއަށް އަންނަ ފަތުރުވެރިން ވަރަށް ބޮޑަށް އިތުރުވެ، ކޮންމެ ދުވަހަކު ގިނަ އަދަދެއްގެ ފްލައިޓްތައް ވެސް ދަތުރުކުރަމުންދާތީ ކުރީގެ މުސާރަ މިހާރު ނުދެވޭނެ ސަބަބެއް ނެތް ކަމަށް ޕައިލެޓުން ބުނެފައިވެ އެވެ.\nޕައިލެޓުން ވަނީ 2015 އިން 2018 އާއި ހަމައަށް އެލަވަންސް ނުދޭ މުވައްޒަފުންތަކެއް ކުންފުނީގައި ތިބި ކަން ވެސް ފާހަގަކޮށްފަ އެވެ. އެމީހުނަށް ދައުލަތުން ދޭންޖެހޭ ފައިސާގެ އަދަދު މިލިއަނަކަށް އަރާނެ ކަމަށްވެސް ބުންޏެވެ. އެހެންކަމުން އެލަވަންސްގެ މައްސަލަ ހައްލުކޮށްދިނުމަށް ވެސް ރައީސްގެ އަރިހުގައި އެދިފައިވެ އެވެ.\nމީގެއިތުރުން ކޮވިޑްގެ އުދަގުލުގައި އައިލެންޑް އޭވިއޭޝަނުން މުވައްޒަފުންތަކެއް ކަނޑާލާފައި ނުވާތީ އެކަން ފާހަގަކޮށް ޕައިލެޓުން ވަނީ ޝުކުރުވެސް އަދާކޮށްފަ އެވެ.\nމަބްރޫކް ވިދާޅުވީ ޕައިލެޓުންގެ ކަންބޮޑުވުންތައް އަޑުއެއްސެވުމަށްފަހު އެ މައްސަލަތައް ހައްލުކޮށްދެއްވާނެ ކަމަށް ރައީސް ވިދާޅުވި ކަމަށެވެ. އަދި ކޮވިޑް ކުރީގެ މުސާރަ އެ ފަރާތްތަކަށް ދިނުމުގެ މަސައްކަތް ފިނޭންސް މިނިސްޓްރީއާއި ގުޅިގެން ކުރައްވާނެ ކަމަށް ވެސް ވިދާޅުވި ކަމަށެވެ.\n"ރައީސް ވިދާޅުވީ މި މަހުގެ މުސާރަ ލިބޭއިރު 80 އިތުރު ވާނެ ކަމަށް. އަދި މި އަންނަ އަހަރު ޖެނުއަރީއަށް އެންމެ ލަސްވެގެން ފުލް މުސާރަ ދެއްވާނެ ކަމަށް." މަބްރޫކް ވިދާޅުވި އެވެ.\nއޭނާ އިތުރަށް ވިދާޅުވީ ގައުމީ އެއާލައިންގެ ގޮތުގައި މޯލްޑިވިއަން ހިންގަން ރައީސް ބޭނުންފުޅުވާ ކަމަށެވެ. އެހެންކަމުން ދުރު ރާސްތާ އަދި ކުރު ރާސްތާ ޕްލޭނެއްގެ ދަށުން ކުންފުނީގައި ހުރި މައްސަލަތައް ހައްލުކުރައްވާނެ ކަމަށް ރައީސް ވިދާޅުވި ކަމަށެވެ. އަދި ފިނޭންސް މިނިސްޓްރީއާއި އައިލެންޑް އޭވިއޭޝަންގެ ކަމާ ގުޅޭ ބޭފުޅުން މަޝްވަރާކޮށްގެން މައްސަލަތައް ހައްލުކުރައްވާނެ ކަމަށް ރައީސް ވިދާޅުވި ކަމަށްވެސް މަބްރޫކް ވަނީ ވިދާޅުވެފަ އެވެ.\nކޮވިޑްގެ ތެރޭގައި ބަލި މީހުން އުފުލުމުގައި މޯލްޑިވިއަންގެ ޕައިލެޓުންނާއި ކެބިންކުރޫން ކުރި މަސައްކަތް ފާހަގަކޮށް ރައީސް ވަނީ އެ ފަރާތްތަކަށް ޝުކުރު ވެސް އަދާކުރައްވާފަ އެވެ.\nރައީސް ސޯލިހް، ޕައިލެޓުންނާއި އެކު ބޭއްވި ބައްދަލުވުމުގައި ފިނޭންސް މިނިސްޓަރު އިބްރާހީމް އަމީރު ވެސް ބައިވެރިވެ ވަޑައިގެންނެވި އެވެ.\nކޮވިޑްގެ ހާލަތާ ގުޅިގެން މޯލްޑިވިއަންގެ ޕައިލެޓުންގެ މުސާރަތައް 40 ޕަސެންޓަށް ކުޑަކުރި އެވެ. ޕައިލެޓުން ބުނަނީ މި ވަގުތު ދަތުރުތައް އިތުރުވުމުން ކުރީގެ މުސާރަ ދިނުމުގައި އެ ކުންފުންޏަށް ދަތިތަކެއް ކުރިމަތިވާނެ ކަމަށް ގަބޫލު ނުކުރާ ކަމަށެވެ.\nމޯލްޑިވިއަން ރައީސް އިބްރާހިމް މުހައްމަދު ސޯލިހު ރައީސް އޮފީސް + އައިލެންޑް އޭވިއޭޝަން މޯޑިވްސް ސިވިލް އޭވިއޭޝަން އޮތޯރިޓީ\nޕައިލެޓުންނާއި ރައީސް ބައްދަލު ކުރައްވައިފި


BML In Community Fund Ah Proposal Hushahelhumuge Furusathu Mi Mahuge 30 Ge Niyalah ބީއެމްއެލް އިން ކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު މިމަހުގެ 30 ގެ ނިޔަލަށް – Huvadhoo News BML In Community Fund Ah Proposal Hushahelhumuge Furusathu Mi Mahuge 30 Ge Niyalah Huvadhoo News\nބީއެމްއެލް އިން ކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު މިމަހުގެ 30 ގެ ނިޔަލަށް\nބޭންކް އޮފް މޯލްޑިވްސް އިން ‘އަހަރެންގެ ބޭންކް’ ކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު ހުޅުވާލައިފިއެވެ.\nބީއެމްއެލް ކޮމިއުނިޓީ ފަންޑަށް އެދި ހުށަހެޅުމުގެ ފުރުސަތު އަމިއްލަ ފަރުދުންނާއި ރަޖިސްޓްރީކޮށްފައިވާ ޖަމިއްޔާތަކަށް ވަނީ ހުޅުވާލެވިފައެވެ. އަދި މިއަހަރުގެ ހަތަރު ވަނަ ފިޔަވަހީގައި ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު ފަސް ޕްރޮޕޯސަލެއް ހޮވުމަށް ވަނީ ހަމަޖެހިފައެވެ.\nތައުލީމާއި، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހަޅާ ޕްރޮޖެކްޓްތަކުގެ ތެރެއިން ހޮވޭ ކޮންމެ ޕްރޮޕޯސަލްއެއްގައި ހިމެނޭ ހަރަކާތް ހިންގުމަށްޓަކައި 50،000ރ. ދިނުމަށް ވަނީ ކަނޑައަޅައިފަ އެވެ.\nކޮމިއުނިޓީ ފަންޑަށް ޕްރޮޕޯސަލް އާއި ގުޅޭ ލިޔެކިއުންތައް ހުށަހެޅުމުގެ ސުންގަޑި އަކީ 30 ނޮވެމްބަރު 2021 ގެ ރޭގަނޑު 11.59 އެވެ. ޕްރޮޕޯސަލް އާއި އެޕްލިކޭޝަން ފޯމު community@bml.com.mv އަށް އީމެއިލް މެދުވެރިކޮށް ހުށަހެޅޭނެއެވެ.\nކޮމިއުނިޓީ ފަންޑަކީ އަމިއްލަ ފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާތަކުން ރަށްރަށުގައި ހިންގަން ބޭނުންވާ ޕްރޮޖެކްޓްތަކަށް މާލީ އެހީތެރިކަން ފޯރުކޮށްދިނުމަށް ހުޅުވާލެވިފައިވާ ފަންޑެކެވެ. މިހާތަނަށް ކޮމިއުނިޓީ ފަންޑުގެ ދަށުން 55 ޕްރޮޖެކްޓް ހިންގުމަށް ފައިސާގެ އެހީ ވަނީ ފޯރުކޮށްދެވިފައެވެ.\nބީއެމްއެލް ކޮމިޔުނިޓީ ފަންޑު


Fannu expo 2019 fashaifi - vNews.mv\nފަންނު އެކްސްޕޯ 2019 ފަށައިފި\nމަރްޔަމް ލީން Male' | 21 November 2019, 22:17\nކުދި އަދި މެދުފަންތީގެ ވިޔަފާރިތަކަށް އަމާޒުކޮށްގެން ރާއްޖޭގައި ކުރިއަށް ގެންދާ އެންމެ ބޮޑު އެކްސްޕޯ "ފަންނު އެކްސްޕޯ 2019" ފަށައިިފިއެވެ.\nމިމަހުގެ 22 އިން 28 އަށް ކުރިޔަށްގެންދާ މިއެކްސްޕޯ ހުޅުއްވައިދެއްވީ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙެވެ. އެކްސްޕޯ ފެށުމަށް ދަރުބާރުގޭގައި ހާއްސަ ހަފުލާއެއް ބާއްވާފައިވާއިރު، މި ހަފްލާގައި ނާއިބުރައީސް ފައިސަލް ނަސީމްގެ އިތުރުން ދައުލަތުގެ ގިނަ އިސްވެރިންތަކެއްވެސް ބައިވެރިވެވަޑައިގެންނެވިއެވެ.\nދިވެހިރާއްޖޭގެ އިގްތިސޯދުގައި ހިއްސާކުރާ ސިނާއަތްތަކަށް ބޭނުންވާ ދިވެހި އުފެއްދުންތައް މާކެޓަށް ނެރެ، އެފަދަ އުފެއްދުންތަކަށް އެކަށީގެންވާ މާކެޓެއް ހޯދައިދިނުމުގެ މަގްސަދުގައި ކުރިޔަށްގެންދާ މި އެކްސްޕޯގައި 78 ކެޓަގަރީއެއް ހިމެނެއެވެ.\nމައުރަޒުގައި ބައިވެރިވެފައިވާ ފަރާތްތަކުގެ ތެރޭގައި އަމިއްލަ ފަރުދުންނާއި، ރަށު ފެންވަރުގައި ތަކެތި ބައިވެރިކުރުމުގެ ދާއިރާއާއި، ވިޔަފާރިތަކުގެ ދާއިރާ (ވިޔަފާރި ރަޖިސްޓަރީ ކުރުމުގެ ގާނޫނުގައި ބަޔާންކުރާ ވިޔަފާރިތައް) އަދި ތައުލީމުދޭ މަރުކަޒުތަކުގެ ދާއިރާގެ އިތުރުން ޚާއްސަ އެހީއަށް ބޭނުންވާ މީހުންގެ ދާއިރާ އަދި ކްލަބް ޖަމިއްޔާ ހިމެނެއެވެ. އަދި ޒުވާނުންގެ ޓެކްނޮލޮޖީ ވެސް މި އެކްސްޕޯގައި ފެނިގެންދާނެއެވެ.\nމި އަހަރުގެ ފަންނު އެކްސްޕޯގައި ޓެކްނޮލޮޖީގެ ދާއިރާއިން ވެސް ތަކެތި ހުށަހެޅުމުގެ ފުރުސަތު ހުޅުވާލާފައިވާއިރު، މީގެ ތެރޭގައި އާ މެޝިނަރީޒް އާއި ރޮބޮޓިކްސް ފަދަ އުފެއްދުންތަކާއި އެޕްލިކޭޝަންތައް ވެސް ހިމެނެއެވެ.\nފަންނު އެކްސްޕޯގައި ބައިވެރިކުރާ އުފެއްދުންތަކުގެ ތެރެއިން ހޮވާލެވޭ ފަސް އުފެއްދުމަކަށް ހާއްސަ އެހީތަކެއް ލިބޭނެއެވެ. މިގޮތުން ވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި ހަދާ ދިވެހި އުފެއްދުންތައް ވިއްކާ ފިހާރާގައި މި އުފެއްދުންތައް ޑިސްޕްލޭ ކުރެވޭނެއެވެ. އަދި ދުބާއީގައި އޮންނަ ހަމަސް ދުވަހަށް ދެމިގެންދާ "އެކްސްޕޯ 2020" ގައި އުފެއްދުންތައް ބައިވެރިކުރުމުގެ ފުރުސަތުވެސް ލިބިގެންދާނެއެވެ.\nމީގެ އިތުރުން އެކްސްޕޯގައި ބައިވެރިކޮށްފައިވާ ހުށަހެޅުންތަކުގެ ތެރެއިން އެންމެ ފުރިހަމަ ފަސް ހުށަހެޅުމެއް ހޮވައި އޭގެ ތެރެއިން ކޮންމެ ފަރާތަކަށް އެފަރާތުގެ ވިޔަފާރި ކުރިއެރުވުމަށްޓަކައި އެއް މިލިއަން ރުފިޔާގެ ލޯނެއް ދިނުމަށް ވަނީ ނިންމާފައެވެ. އެގޮތުން އެންމެ ފުރިހަމަ ފަސް ހުށަހެޅުމަށް ޖުމްލަ ފަސް މިލިއަން ރުފިޔާގެ ލޯނު ދޫކުރުމަށް ހަމަޖެހިފައިވަނީ އެސްއެމްއީ ފައިނޭންސް ޑިވެލޮޕްމަންޓް ކޯޕަރޭޝަން (އެސްޑީއެފްސީ) މެދުވެރިކޮށެވެ.\nކުދި އަދި މެދުފަންތީގެ ވިޔަފާރިތަކަށް އަމާޒުކޮށްގެން ކުރިއަށް ގެންދާ މި އެކްސްޕޯގައި މިފަހަރު ތަކެތި ދައްކާލުމަށް ހަމަޖެހިފައިވަނީ އަތޮޅުތަަަަކުން ލިބޭ، އަތޮޅުތަކަށް ހާއްސަ ތަކެތި އެއްތަނަކުން ލިބޭނެ ގޮތަކަށެވެ. މި ގޮތަށް ތަކެތި ދައްކާލުމުގެ ބޭނުމަކީ ތަކެތި ގަންނަން އަންނަ ފަރާތްތަކަށް ހާއްސަކޮށް، ފަތުރުވެރިންނަށް އެ ތަކެތި ލިބޭނެ ތަންތަނާއި ރާއްޖޭގެ އަތޮޅުތައް ފަސޭހައިން އެނގޭނެ ގޮތް ހެދުމަށް ކަމަށް އިކޮނޮމިކް މިނިސްޓްރީން ބުނެއެވެ.\nނޮވެމްބަރު 22 އިން 28ގެ ނިޔަލަށް ދަރުބާރުގޭގެ އިތުރުން ކަލާފާނު ސްކޫލާއި ކުޑަކުދިންގެ ބަގީޗާގައި ކުރިޔަށްދާ މި އެކްސްޕޯގައި މާލެއިން އެކަނިވެސް 100 ފަރާތަކުން ވަނީ ބައިވެރިވެފައެވެ.


SunOnline: Raajje gai Minivan Media akah othee ujaalaa kurimageh: MMC, BroadCom\nރާއްޖޭގައި މިނިވަން މީޑިއާއަކަށް އޮތީ އުޖާލާ ކުރިމަގެއް: އެމްއެމްސީ، ބްރޮޑްކޮމް\nނަޖާހު މަސްއޫދު 03 May 2020, 14:58\nމާޗް 27، 2020: ނޫސްވެރިން ނޫސްކޮންފަރެންސެއްގައި -- ސަން ފޮޓޯ/ ފަޔާޒު މޫސާ\nރާއްޖޭގައި މިނިވަން މީޑިއާއަކަށް އޮތް ކުރިމަގު އުޖާލާވެފައިވާ ކަމަށް، މޯލްޑިވްސް މީޑިއާ ކައުންސިލް (އެމްއެމްސީ) އާއި ބްރޯޑްކާސްޓިން ކޮމިޝަން، ބްރޮޑްކޮމްއިން ބުނެފި އެވެ.\nމިއަދަކީ ބައިނަލްއަގުވާމީ ގޮތުން ފާހަގަ ކުރާ ނޫސްވެރިކަމުގެ މިނިވަންކަމުގެ ދުވަހެވެ. މި އަހަރުގެ ނޫސްވެރިކަމުގެ މިނިވަންކަމުގެ ދުވަހުގެ ޝިއާރަކީ "ޖެހިލުންވުމެއް، ވަކިއަތަކަށް ޖެހުމެއްނެތި ނޫސްވެރިކަން" އެވެ.\nމިއަދުގެ މުނާސަބަތުގައި، ޕްރިންޓް އަދި އޮންލައިން މީޑިއާތަކުގެ ބެލެނެވެރި ފަރާތް މޯލްޑިވްސް މީޑިއާ ކައުންސިލް އަދި، ބްރޯޑްކާސްޓު ކުރާ މީޑިއާތަކުގެ ބެލެނިވެރި ފަރާތް ބްރޯޑްކާސްޓިން ކޮމިޝަނުގެ ރައީސުން ވަނީ ހާއްސަ މެސެޖުތައް ދެއްވައިފަ އެވެ. އަދި އިންފޮމޭޝަން ކޮމިޝަނަރުވެސް ވަނީ ބަޔާނެއް ނެރުއްވައިފަ އެވެ.\nބްރޯޑްކޮމްގެ ރައީސް މަރިޔަމް ވަހީދާގެ މެސެޖުގައި ފާހަގަކުރެއްވީ މި އަހަރުގެ ޕްރެސް ފްރީޑަމް ޑޭ ދިމާވެފައި މިވަނީ އިންސާނިއްޔަތަށް ބޮޑު ބަލިމަޑުކަމަކާ ކުރިމަތިލާން ޖެހިފައިވާ ވަގުތަކާ ކަމަށެވެ. އެހެންކަމުން މި ދުވަސްވަރު ނޫސްވެރިންގެ މަސައްކަތްވެސް ބައްޓަންވެފައި ވަނީ އެ ބަލިމަޑުކަމުން އިންސާނިއްޔަތު ސަލާމަތް ކުރުމަށް ކުރެވޭ މަސައްކަތާ އެއް މިސްރާބަކަށް ކަމަށް އޭނާ ވިދާޅުވި އެވެ.\nކޮވިޑް-19 ވައިރަހުގެ ހަބާރައި މައުލޫމާތު ފޯރުކޮށްދިނުމުގެ މިނިވަންކަން މީޑިއާތަކަށް އޮތް ނަމަވެސް، އެކަން ކުރަން ޖެހޭނީ ސައްހަ މައުލޫމާތު ކަމާ ބެހޭ އިދާރާތަކުން ކަށަވަރުކުރުމަށް ފަހުގައި ކަން އޭނާ ފާހަގަކުރެއްވި އެވެ. އަދި ދުނިޔޭގެ ސައިންޓިފިކް ކޮމިޓީއިން ހާމަ ކުރާ ބަލީގެ އެންމެ ފަހުގެ މައުލޫމާތަށް ބުރަވެ ނޫސްވެރިކަން އެ ދާއިރާގައި ފުޅާ ކުރުމަކީ މުހިންމު ކަމެއް ކަމަށް އޭނާ ވިދާޅުވި އެވެ. އަދި މީސް މީޑިއާ ފަދަ ތަންތަނުގައި ފެތުރެމުންދާ މައުލޫމާތުތަކުގެ ސައްހަކަން ޔުނެސްކޯއިން ތައްޔާރުކޮށްފައިވާ ކޮވިޑް-19ގެ އޮންލައިން ރިސޯސް ސެންޓަރު މެދުވެރިކޮށް ކަށަވަރު ކުުރުމަށް އޭނާ ބާރުއެޅުއްވި އެވެ.\nމަރީގެ މެސެޖުގައި އިތުރަށް ފާހަގަކޮށްފައި ވަނީ ގެއްލިފައިވާ ނޫސްވެރިޔާ އަހުމަދު ރިލްވާންއަށާއި މަރާލާފައިވާ ނޫސްވެރިޔާ ޔާމީން ރަޝީދުގެ އާއިލާތަކަށް އަދިވެސް އިންސާފު ލިބިފައި ނުވާ ކަމެވެ.\nމޯލްޑިވްސް މީޑިއާ ކައުންސިލުގެ ރައީސް ހިދާޔަތުﷲ ދެއްވި ހިތާބުގައި ވިދާޅުވެފައި ވަނީ ދުނިޔެއަށް މިއަދު ދިމާވެފައިވާ ބަލިމަޑުކަމުގެ ނާޒުކު ހާލަތުގައި ނޫސްވެރިން މަސައްކަތް ކުރަންވާނީ މިއަދުގެ ޝިއާރުގައިވާ ފަދައިން ބިރަކާއި ނުލައި އަދި ވަކި ފަރާތަކަށް ބުރަ ނުވެ ކަމަށެވެ.\n"ހާއްސަ ގޮތެއްގައި މިހާރު ފެތުރިފައިމިވާ ބަލިމަޑުކަމުގެ ހާލަތުގައި ނޫސްވެރިން މަސައްކަތްކުރަމުންދާއިރު، މިމޭރުމުން މަސައްކަތްކުރުމަކީ، ނުހަނު ބޭނުންތެރިކަމެއްކަން ހަނދާނުގައި ބަހައްޓަންޖެހެ އެވެ. ހަމަ މިނޭވާގައި، މިއަދުގެ ހާލަތަށް ރިއާޔަތްކޮށް، ނޫސްވެރިންވެސް ފަރުދީ ޒިންމާ އަދާކުރުމަށް އިސްކަންދިނުމާއެކު، އަމިއްލަ ސަލާމަތާއި ރައްކާތެރިކަމަށް ސަމާލުވުން މުހިންމުކަމުގައި ދެކެމެވެ،" ހިދާޔަތުﷲ ވިދާޅުވި އެވެ.\nމުޅި ދުނިޔެއަށް ކުރިމަތިވެފައިވާ ކޮވިޑް-19 ގެ މި ނުރައްކާތެރި ބިރުވެރި ހާލަތުގައި ރައްޔިތުންނަށް ހަބަރާއި އެންމެފަހުގެ މައުލޫމާތު ފޯރުކޮށްދިނުމަށް ދިވެހި ނޫސްވެރިން ކުރަމުން ގެންދާ މަސައްކަތަށް ޓަކައި ހިދާޔަތުﷲ ޝުކުރުއަދާކުރެއްވި އެވެ. އަދި މީޑިއާ ކައުންސިލުގެ މެމްބަރުންނަށްވެސް އޭނާ ޝުކުރުއަދާކުރެއްވި އެވެ.\nޕްރެސް ފްރީޑަމް އިންޑެކްސްގައި ރާއްޖެއިން ހޯދާފައިވާ ކުރިއެރުންތައް ފާހަގަކުރައްވައި ހިދާޔަތުﷲ ވިދާޅުވީ، މުސްތަގުބަލުގައި ވެސް އެ ކުރިއެރުން އިތުރު ހަރުފަތަކަށް ގެންދިއުމުގައި ދިވެހި މީޑިއާތަކާއެކު މީޑިއާ ކައުންސިލުން އޮންނާނެ ކަމަށެވެ.\n"ރާއްޖޭގެ މިނިވަން ނޫސްވެރިކަމުގެ މުސްތަޤުބަލު މި ފެންނަނީ ވަރަށް އުޖާލާކޮށެވެ. މުސްތަގުބަލުގައިވެސް މިކުރިއެރުން އިތުރު ހަރުފަތަކަށް ގެންދިއުމުގައި ދިވެހި މީޑިއާތަކާއެކު މޯލްޑިވްސް މީޑިއާ ކައުންސިލް އަބަދުވެސް އޮންނާނެކަން މި ފުރުސަތުގައި ހަނދާން ކޮށްދެމެވެ،" އެމްއެމްސީގެ ބަޔާނުގައިވެ އެވެ.\nއިންފޮމޭޝަން ކޮމިޝަނުން ނެރުނު ބަޔާނުގައިވެސް ފާހަގަކޮށްފައި ވަނީ މި އަހަރުގެ ނޫސްވެރިކަމުގެ މިނިވަންކަމުގެ ދުވަސް ދިމާވެފައި ވަނީ ކޮވިޑް-19ގެ ބަލިމަޑުކަމާ ކަމެވެ. އަދި މި ދަނޑިވަޅުގައި ވެސް ނޫސްވެރިން ހިތްވަރާ އެކު ކުރާ މަސައްކަތް ވަނީ ފާހަގަކޮށްފަ އެވެ.\n"މި ބިރުވެރި ހާލަތުގައިވެސް، ނޫސްވެރިން ގޭގައި ތިބެގެންނާއި، އާއިލާއާ ދުރުގައި އޮފީހުގައި ބަންދުވެ ތިބެގެން، އަދި ކަން ހިނގަމުންދާ ގޮތާއި މަންޒަރުތައް ގެނެސްދިނުމަށްޓަކައި ބިރެއް ނެތި ހިތްވަރާއެކު ބޭރަށް ނުކުމެ ކުރަމުން އަންނަ ބުރަ މަސައްކަތަށް އައްސަރިބަހާއި ސާބަސް ރައްދު ކުރަނީ ޝުކުރުވެރިކަމާއެކު ހިތުގެ ފުންމިނުންނެވެ." އިންފޮމޭޝަން ކޮމިޝަނުގެ ބަޔާނުގައިވެ އެވެ.\nމި އަހަރު ޕްރެސް ފްރީޑަމް އިންޑެކްސްގައި ރާއްޖެއިން ހޯދި ކުރިއެރުން ފާހަގަކޮށް، އައިކޮމްގެ ބަޔާނުގައި ބުނީ އަދިވެސް ނޫސްވެރިކަން ކުރިއަރުވަން ކުރަން ޖެހޭ މަސައްކަތްތައް އެބަ ހުރި ކަމަށެވެ. މައުލޫމާތު ލިބޭނެ ގޮތްތައް ފަސޭހަ ކުރުމާއި ދައުލަތުގެ އިދާރާތަކުގެ ހާމަކަން ބޮޑު ކުރުމާއި ނޫސްވެރިން ތަމްރީނު ކުރުން ފަދަ ކަންކަން، އަދިވެސް ކުރަން ޖެހޭކަން އެ ބަޔާނުގައި ފާހަގަކުރި އެވެ.\nއައިކޮމްއިން ބުނީ ނޫސްވެރިކަމުގެ މިނިވަންކަމާއި، ހިޔާލުފާޅުކުރުމުގެ މިނިވަންކަމާއި، މައުލޫމާތު ހޯދައި ލިބިގަތުމުގެ ހައްގަކީ ގުޅިލާމެހިފައިވާ ހައްގުތަކެއް ކަމަށެވެ. ދައުލަތުގެ މައުލޫމާތުގެ ހަގީގީ މިލްކުވެރިންނަކީ ރައްޔިތުން ކަމަށްވާއިރު، ނޫސްވެރިންނާއި ރައްޔިތުން މައުލޫމާތު ލިބިިގަތުމުގެ ހައްގު ވީހާވެސް ބޮޑަށް ބޭނުން ކުރަން އެ ކޮމިޝަނުން ގޮވާލި އެވެ.\nއޭގެ އިތުރުން ދޮގު މައުލޫމާތު ހުއްޓުވުމަށް ކޮންމެ ފަރުދަކުވެސް މަސައްކަތް ކުރުމަށް އައިކޮމްއިން އެދުނެވެ. ދޮގުމައުލޫމާތުން ގާފިލުކަމާއި، ފަސާދައާއި ހަމަނުޖެހުން އިތުރުކުރާ ކަމަށް އެ ކޮމިޝަނުން އެދުނެވެ.\nނޫސްވެރިކަމުގެ މިނިވަންކަން ދަރަޖަކުރާ ޕްރެސް ފްރީޑަމް އިންޑެކްސްގައި މި އަހަރު ރާއްޖެއިން 19 ދަރަޖައިގެ ކުރިއެރުމެއް ހޯދައި، އެ އިންޑެކްސްގެ 79 ވަނައަށް އަރާފަ އެވެ. އެއީ މި ސަރަހައްދުން ދެވަނައެވެ. މިދިޔަ އަހަރު ޕްރެސް ފްރީޑަމް އިންޑެކްސްގައި ރާއްޖެ 22 ދަރަޖައިގެ ކުރިއެރުމެއް ހޯދި އެވެ.\nސަފާރީ ކޭސް ބަލާ އެމްއެމްސީގެ ކޮމިޓީ އިސްތިއުފާ ދީފި\nޖޫރިމަނާކުރަން އުޅެނީ ބިރުދައްކަންވެގެން: އެޑިޓަރުން\nކޮވިޑް-19އިން ރަނގަޅުވުމުންވެސް އަލާމާތްތައް ފެނޭ: ކުއެސްޓް


SOF in faisaa dhin kamah bunaa2kunfunin ekan dhogukohfi\nއެސްއޯއެފްއިން ފައިސާ ދިން ކަމަށް ބުނާ ދެ ކުންފުނިން އެކަން ދޮގުކޮށްފި\nއެސްއޯއެފްގެ އެމްޑީ، މޮހޯ: އޭނާ ވަނީ ރައީސްގެ ލޯންޗްގައި ބޮން ގޮއްވާލި ހާދިސާއަށް ފަހު ރާއްޖެ ދޫކޮށް ގޮސްފައި.\nއެމްއެމްޕީއާރުސީގެ ހިޔާނާތާ ގުޅިފައިވާ ފައިސާއެއް ވެސް އަދި އެ ނޫން ފައިސާއެއް ވެސް، އެސްއޯއެފް ކުންފުނީގެ ފަރާތުން ލިބިފައި ނެތް ކަމަށް، ޔުނިވާސަލް ގްރޫޕުންނާއި ވިލާ ގްރޫޕުން މިރޭ ބުނެފި އެވެ. އެމްއެމްޕީއާރުސީ އިން ގެއްލުނު އެއް ބިލިއަން ރުފިޔާ ޖަމާކޮށްފައިވާ އެސްއޯއެފް އިން ރޭ ބުނެފައި ވަނީ އެ ހުރިހާ ފައިސާއެއް ރައްދު ކޮށްދޭން ޖެހޭ މީހުންނަށް ރައްދުކޮށްދިން ކަމަށެވެ.\nފައިސާ ދިން ކުންފުނިތަކުގެ ތެރޭފައި ވިލާ ގްރޫޕާއި ޔުނިވާސަލް ގްރޫޕާއި ހިމެނޭ ކަމަށް އެސްއޯއެފް އާއި އެ ކުންފުނީގެ އެމްޑީ، މުހައްމަދު އައްލާމް ލަތީފް، މޮހޯ ގެ ގާނޫނީ ވަކީލް ހުސްނުއްސުއޫދު ވަނީ އޭނާއާ ހަވާލާދީ ވިދާޅުވެފަ އެވެ.\nއެކަމާ ގުޅޭ ގޮތުން ވިލާގެ ޗެއާމަން ގާސިމް އިބްރާހިމް ސޮއި ކުރައްވާ ނެރުނު ބަޔާނެއްގައި ބުނެފައި ވަނީ އެމްއެމްޕީއާރުސީގެ ބޮޑު ހިޔާނާތުގައި ވިލާ ގްރޫޕްގެ އެއްވެސް ކުންފުންޏަކުން އެއްވެސް ގޮތަކުން ބައިވެރިވެފައެއް ނެތް ކަމަށެވެ. އަދި އެ ގްރޫޕްގެ އެއްވެސް ކުންފުންޏަކަށް ނަގުދު ފައިސާގެ ގޮތުގައި ވެސް އަދި ޗެކް ގެ ޒަރިއްޔާ އިން ވެސް އެސްއޯއެފް އިން ވެސް އަދި އެމްއެމްޕީއާރުސީއާ ގުޅޭ އެއްވެސް ފައިސާއެއް ޖަމާކޮށްފައި ނެތް ކަމަށް ވިލާ ގްރޫޕުން ބުންޏެވެ. އަދި އެހެން ވެސް ގޮތަކުން އެ ފައިސާއެއް ލިބިފައި ނެތް ކަމަށް ބުންޏެވެ.\n"މި ވާހަކަތައް ހުސްނުއްސުއޫދު ދެއްކެވީ ވިލާ ގްރޫޕާއި އަޅުގަނޑުގެ އަގު ވައްޓާލުމަށް ހަގީގަތާ ހިލާފު ވާހަކަތަކެއް ފެތުރުމުގެ ގޮތުންނެވެ،" ގާސިމްގެ ބަޔާނުގައިވެ އެވެ.\nޔުނިވާސަލް ގްރޫޕުން ނެރުނު ބަޔާނުގައި ބުނެފައި ވަނީ އެ ކުންފުނިން މި އޮތް ހުރިހާ ދުވަހު ވެސް ވިޔަފާރި ކުރަމުން އައީ ރާއްޖެ އާއި ރާއްޖެއިން ބޭރުގައި ވެސް ހެދިފައި ހުންނަ ގާނޫނުތަކާއި ގަވާއިދުތަކުގެ ތެރެއިން ހުއްދަ ކޮށްފައިވާ ގޮތްތަކާއި މިންގަނޑުތަކުގެ ތެރެއިން ކަމަށެވެ. އަދި އެމްއެމްޕީއާރުސީގެ ހިޔާނާތުގައި އެ ކުންފުނިން އެއްވެސް މިންވަރަކަށް އެއްވެސް ސިފައެއްގައި ބައިވެރިވެފައި ނުވާނެ ކަމަށް ޔުނިވާސަލް އިން ވެސް ބުންޏެވެ. އަދި އެސްއޯއެފް އިން ވެސް އެމްއެމްޕީއާރުސީ އިން ވެސް އެ ކުންފުންޏަށް އެއްވެސް ފައިސާ އެއް ޖަމާކޮށްފައި ނެތް ކަމަށް ޔުނިވާސަލް އިން ބުންޏެވެ.\n"މި ވާހަކަތަކާ ގުޅިގެން އަޅަން ޖެހޭ ގާނޫނީ ފިޔަވަޅުތައް މި ކުންފުނިން އަޅާނެ ވާހަކަ ދަންނަވަމެވެ،" ބަޔާނުގައިވެ އެވެ.


Rilwan Massala: Passport hifehettumun isthiunaafah | Mihaaru\nރިލްވާން މައްސަލާގައި ޕާސްޕޯޓް ހިފެހެއްޓި މީހަކު އިސްތިއުނާފަށް\n17 އޮކްޓޯބަރ 2019 - 11:185comments\nމިދިޔަ މަހު ކްރިމިނަލް ކޯޓުގެ އަމުރަކުން ޕާސްޕޯޓް ހިފަހައްޓާފައިވާތީ އެ މައްސަލަ ހައި ކޯޓުގައި އިސްތިއުނާފް ކުރީ އަލީ ޝިޔާމް ނަމަކަށް ކިޔާ މީހެކެވެ. އެ މައްސަލާގެ އަޑު އެހުންތަކެއް އަދި ނުފަށަ އެވެ.\nއެކަމާ ގުޅޭގޮތުން ހައި ކޯޓުން ވާހަކައެއް ނުދެއްކި އެވެ.\nRilwan massalaagai 14 meehegge passport hifahataifi\nރިލްވާން މައްސަލާގައި 14 މީހެއްގެ ޕާސްޕޯޓް ހިފެހެއްޓުން---\nއެނގިފައިވާ ގޮތުގައި އެ މައްސަލަ އިސްތިއުނާފުކުރުމަށް ހުށަހެޅި ނަމަވެސް އަދި އަޑުއެހުންތައް ފަށަން ތާވަލެއް ނުކުރެ އެވެ.\nރިލްވާން ގެއްލުވާލި މައްސަލާގައި ތުހުމަތު ކުރާ އަލީ ޝިޔާމަކީ ޑިސެމްބަރު 10، 2010 ގައި އާޓިފިޝަލް ބީޗުގައި ދީނީ މިނިވަން ކަމަށް ގޮވާލައި ބަޔަކު މުޒާހަރާއެއް ކުރިއިރު އެ މުޒާހަރާ ކުރި މީހުންނާ ދެކޮޅަށް އެތަނަށް ދިޔަ މީހުންގެ ތެރޭގައި ވެސް ހިމެނޭ މީހެކެވެ. އެ މީހުންނާއި މުޒާހަރާކުރި މީހުންނާ ދެމެދު ހަމަނުޖެހުން ހިނގި އެވެ.\nގެއްލުވާލާފައިވާ މީހުންނާއި ގޮތްނޭނގޭ މަރުތަކުގެ މައްސަލަތައް ތަހުގީގުކުރާ ރިޔާސީ ކޮމިޝަނުން މިދިޔަ މަހު ވަނީ ރިލްވާން ގެއްލުވައިލުމާ ގުޅޭ ވަރަށް ގިނަ މައުލޫމާތު ހާމަކޮށްފަ އެވެ.\nރިޔާސީ ކޮމިޝަންގެ ރައީސް ހުސްނުއްސުއޫދު ވިދާޅުވެފައިވަނީ މިހާތަނަށް ލިބުނު މައުލޫމާތުން، ރިލްވާން އުޅޭ އެޕާޓްމަންޓް ކައިރިން ރިލްވާން ވަގަށް ނަގައިގެން ގެންގޮސް އެންމެ ފުރަތަމަ އެރުވީ ޑިންގީއަކަށެވެ. ޑިންގީގައި ގެންގޮސް ކަނޑުމަތިން އެހެން އުޅަނދަކަށް އަރުވައި އޭނާގެ ބޯ ބުރިކޮށްލައި މަރާލާފައިވާ ކަމަށް، މިހާތަނަށް ލިބިފައިވާ ހެކިން އެނގޭ ކަމަށް ތަހުގީގު ރިޕޯޓްގައިވެ އެވެ. އެކަމަކު ހެކި ބަހުގައި ފުށުއެރުންތަކެއް ހުރުމުން މިއީ މަރެއް ސާބިތުކުރުމަށް އެކަށީގެންވާ މިންވަރެއް ނޫންކަން ސުއޫދު ފާހަގަކުރައްވާފައިވެ އެވެ. ރިލްވާން ގެންދިޔަ ކާރުގައި ތިބި މީހުންނާއި އެރުވި އުޅަނދު ފަހަރުގެ މައުލޫމާތާއި އެ ތަކެތީގެ ވެރިންގެ މައުލޫމާތު ވެސް ތަހުގީގަށް ވަނީ އެނގިފަ އެވެ. ރިލްވާން ވަނީ ރާއްޖޭން ބޭރަށް ގޮސްފައި ކަމަށް ދެއްކުމަށް، ފުލުހުންގެ އިންޓެލިޖެންސްގައި މަސައްކަތްކުރާ ދެ ފުލުހަކު މަސައްކަތް ކޮށްފައިވާކަން ވެސް ތަހުގީގަށް ވަނީ އެނގިފަ އެވެ.\nއެ ހެކިތަކުގެ މައްޗަށް ބިނާކޮށް އެ މައްސަލަ އިތުރަށް އަންނަނީ ތަހުގީގު ކުރަމުންނެވެ. ފުލުހުން ހިންގި ހާއްސަ އޮޕަރޭޝަނެއްގައި މާލެ އާއި އައްޑޫ ސިޓީގެ ބައެއް ތަންތަން ބަލައި ފާސްކޮށްފައިވެ އެވެ. އޭގެ ތެރޭގައި މީހުން ދިރިއުޅޭ އެޕާޓްމަންޓްތަކާއި ބައެއް ވިޔަފާރިތައްވެސް ހިމެނެ އެވެ.\nއިތުރު ލިޔުންތައް ހައި ކޯޓް މީހުން މެރުން ރިޔާސީ އިންތިޚާބު ޕާސްޕޯޓް އަހުމަދު ރިލުވާން


16 ވަނަ ހަފްތާ ނިމުން އިރު ތާވަލްގެ އެއްވަނަ އަށް ލިވަޕޫލް ޖެހިލައިފި – Ungoofaaru\nބަނޑޭރިގަނޑު/ޙަބަރު/16 ވަނަ ހަފްތާ ނިމުން އިރު ތާވަލްގެ އެއްވަނަ އަށް ލިވަޕޫލް ޖެހިލައިފި\nއަބޫބަކުރު ލުތުފީ 10 ޑިސެމްބަރ 2018\nއިނގިރޭސި ޕްރިމިއާ ލީގުގެ 16 ވަނަ ހަފްތާ ނިމުނު އިރު ތާވަލްގެ އެއްވަނަ އަށް ލިވަޕޫލް ޖެހިލައިފިއެވެ. ލިވަޕޫލް ތާވަލްގެ އެއްވަނަ ލިބުނީ ޗެލްސީގެ އެހީތެރިކަމާއި އެކުގައެވެ.\nލިވަޕޫލް މިހަފްތާ ކުޅުން މެޗުން ފަސޭހަކަމާއި އެކު މޮޅުވީ 4-0 ބޯންމައުތު އަތުންނެވެ. މިމެޗުން މޮޅުވެ ލީގުގެ އެއްވަނާގައި ހިފަހައްޓާ ލެވުނީ މެންޗެސްޓަ ސިޓީ ޗެލްސީއާއި ކުޅުނު މެޗުން ބަލިވުމުންނެވެ. މިމެޗުން ސިޓީ ބަލިވީ 2-0 ގެ ނަތީޖާ އަކުންނެވެ. މިއީ ޗެލްސީގެ ކޯޗު މައުރީޒިއޯ ސާރީ އަށް ގާޑިއޯލާ އަތުން ހޯދުނު ފުރަތަމަ މޮޅެވެ. މެޗަށް ފަހު ސާރީ ބުނީ ގާޑިއޯލާ ކޯޗުކޮށްދޭ ޓީމެއް އަތުން މޮޅުވުމަކީ ފަސޭހަ ކަމެއް ނޫން ކަމަށާއި މިއީ އޭނާ އަށް ކުޅުންތެރިން ކުރި ބުރަ މަސައްކަތުން ލިބުނު ހަދިޔާއެއް ކަމަށެވެ. މިމެޗުން ސިޓީ ބަލިވުމުން ލީގުގައި ބަލިނުވުމުގެ ރެކޯޑް އޮތް ހަމައެކަނި ޓީމަކީ ލިވަޕޫލެވެ.\nމީގެ އިތުރުން މެންޗެސްޓަ ޔުނައިޓެޑް ވަނީ ލީގު އެންމެ ފުލުގައި އޮތް ފުލްހަމް ބަލިކޮށްފައެވެ. އަމިއްލަ ދަނޑުގައި ކުޅުން މެޗުގައި ޔުނައިޓެޑް މޮޅުވީ 4-1 ގެ ނަތީޖާއަކުންނެވެ. މިއީ ނޮވެމްބަރ ފުރަތަމަ ހަފްތާގައި ބޯންމައުތު އަތުން މޮޅުވުމަށް ފަހު ލީގުގައިވި ފުރަތަމަ މޮޅެވެ.\nމިހަފްތާ ކުޅެވުން އިތުރު މެޗުތަކަށް ބަލާއިރު އާސެނަލް ވަނީ ހަނި ގޮތަކަށް ހަޑަސްފީޑް 1-0 ނަތިޖާއަކުން ބަލިކޮށްފައެވެ. އަދި ޓޮޓެންހަމް ވަނީ ލެޗެންސްޓާ 2-0 ގެ ނަތީޖާއަކުން ބަލިކޮށްފައެވެ. އާސެނަލް ކުޅުނު މެޗުގައި އެ ޓީމުގެ ހަމައެކަނި ލަނޑު ޖެހީ މި ސީޒަނުގައި އެ ޓީމަށް މޮޅު ކުޅުމެއް ދައްކަމުން އަންނަ އުރުގުއޭގެ މިޑްފީލްޑަރު ލޫކަސް ޓޮރޭރާ އެވެ.


Aa Aharuge Furathama Thasavvarakee Bandu Hindhun? - Vaguthu\nނިމިގެން ދިޔަ 2020 ވަނަ އަހަރު ވެގެން ގޮސްފައި ވަނީ މުޅި ދުނިޔޭގެ އެކި ކަންކޮޅުތަކުގައި ދިރިއުޅެމުން އަންނަ ހުރިހާ އެންމެންނަށްވެސް ވަރަށް ދަތި އަދި އުނދަގޫ އަހަރަކަށް ވެގެން ގޮސްފައެވެ. މިހާރު އަހަރެމެން އައު އަހަރަކާއި ކުރިމަތިލާފައި ވާއިރު، އެންމެ ގިނަ ބައެއްގެ އައު އަހަރުގެ ތަސައްވަރަކަށް ވެފައި ވަނީ ބަނޑު ހިންދުމެވެ.\nމިދިޔަ އަހަރު ކުރިމަތިވި ކޮރޯނާ ވައިރަސްގެ ސަބަބުން އެންމެން ކަހަލަ ގޮތަކަށް ގެތަކުގައި ތާށިވެ، ބޭރަށް ދިއުން ވަނީ ބޮޑު ނުރައްކަލަކަށް ކުރިމަތިވެފައެވެ. ގޭގައި ކަމެއް ނުކޮށް ހުންނަން ޖެހުމުގެ ސަބަބުން ގިނަ ބަޔަކު ވަނީ ފަލަވެ، ބޮޑު ބަނޑެއް ލާފައެވެ.\nމިއީ އެއްވެސް މީހަކު ބޭނުންވާ ގޮތެއް ނޫންކަން މި ފެށުނު އައު އަހަރާއި އެކު މިވަނީ ހާމަވެގެން ގޮސްފައެވެ. މީސް މީޑިިއާގެ މަންސަތަކުގައި އެންމެން ކަހަލަ ގޮތަކަށް ބުނަމުން ދަނީ އެންމެ ފުރަތަމަ ކަމަކަށްވެސް ކުރާނެ މަސައްކަތަކީ ބަނޑު ހިންދުމުގެ މަސައްކަތް ކަމަށެވެ.\nބަނޑު ހިންދަން ހާއްސަ ކޮފީ އާއި އެއްޗެހި މިހާރު ލިބެން ހުރުމުން މިއީ މާ އުނދަގޫ މަސައްކަތަކަށް ވެގެންނެއް ނުދާނެއެވެ. މަހެއް ނުވަތަ ދެމަހެއް ތެރޭގައި ބަނޑު ހިންދާލުމަށް ފަހުގައި އެހެނިހެން ކަންކަމަށް ސަމާލުކަން ދީގެން މި ފެށުނު އައު އަހަރަކީ ބޭނުންތެރި އަހަރެއް ކަމުގައި ހެދުމުގެ ފުރުސަތު އެންމެނަށްވެސް އަދި އެބައޮތެވެ. އެކަމަކު ހަނދާނުގައި ބަހައްޓާށެވެ. މާދަން ކުރަން ބާއްވައިގެން އެއްވެސް ކަމެއް އޮންނާނީ ނުވެފައެވެ.\nއާ އަހަރުގެ ދެވަނަ ތަސައްވުރަކީ މި އަހަރު މާ ބިޒީކަމުން އަންނަ އަހަރަށް ބަނޑުހިންދުން މަޑުޖައްސާލުން


މަޤާމު: ލޯންޗް ޑްރައިވަރ\nއަސާސީ މުސާރަ: -/3470 ރުފިޔާ\nފެންވަރު ނުވަތަ ޝަރުޠު: އައުޓްބޯޑް އަދި އިންބޯޑް އިންޖީނުލީ ލޯންޗްފަހަރު ދުއްވުމުގެ ލައިސަންސް އޮތުމާއި ޖީޕީއެސް ބޭނުންކުރަން އެނގުން އަދި ގިނަވަގުތު މަސައްކަތުގައި އުޅެވޭ ހީވާގި މީހެއްކަމުގައިވުން. މީގެ އިތުރުން ނިޔަމި ކަމުގެ ކޯސް ނުވަތަ ނެވިގޭޝަން ކޯސް ފުރިހަމަކޮށްފައިވާ ފަރާތްތަކަށް އިސްކަން ދެވޭނެއެވެ.\nރައީސުލްޖުމްހޫރީއްޔާގެ ރަސްމީގެ މުލީއާގެއިން ދޫކުރާ ވަޒީފާއަށް އެދި ހުށައަޅާ ފޯމު.\nމޯލްޑިވްސް ކޮލިފިކޭޝަން އޮތޮރިޓީން އެކްރިޑެޓްކޮށްފައިވާ ތަޢުލީމީ ސެޓުފިކެޓުތަކުގެ ކޮޕީ ޓްރާންސްކްރިޕްޓާއެކު (އެޓެސްޓްކޮށްފައިވާ).\nއެހެންތަނެއްގެ ވަޒީފާގައި ހުރި މުވައްޒަފެއްނަމަ ރަސްމީގޭގެ ވަޒީފާއަށް ބަދަލުވުމުގެ އިއުތިރާޒެއް ނެތްކަމަށް އެތަނަކުން ދޭ ލިޔުން.\nހުށަހަޅަންޖެހޭ ތާރީޚު: މިވަޒީފާއަށް ޝައުޤުވެރިވެލައްވާ ބޭފުޅުން 08 އޮކްޓޫބަރު 2015 ވާ ބުރާސްފަތި ދުވަހުގެ 14:00 ގެ ކުރިން މަތީގައި ބަޔާންކުރެވިފައިވާ ލިޔުންތަކާއެކު ރައީސުލްޖުމްހޫރިއްޔާގެ ރަސްމީގެ އަށް ފޮނުއްވުން އެދެމެވެ.\n15 ޛުލްޙިއްޖާ 1436\nސުންގަޑި: 08 އޮކްޓޫބަރު 2015 14:00


OnePlus Nord gai Google ge application ginavaane kamah bunefi | Mihaaru\nވަންޕްލަސް ނޯޑް ގައި ވަންޕްލަސްގެ އަމިއްލަ ސޮފްޓްވެއާ އަށް ވުރެ ގޫގުލްގެ އެޕްލިކޭޝަން ގިނަވާނެ ކަމަށް ބުނެފި\nވަންޕްލަސް ނޯޑް: ގޫގުލްގެ އެޕްލިކޭޝަންތައް ގިނަވާނެ\n21 ޖުލައި 2020 - 07:47 1 comment\n"ވަންޕްލަސް ނޯޑް" އަކީ ވަންޕްލަސް އިން އުފައްދައި، މާކެޓްކުރާ ސްމާޓްފޯނެކެވެ. މި ފޯނު އާންމު މާކެޓަށް ތައާރުފުކުރަން ވަންޕްލަސް އިން ހަމަޖައްސާފައި ވަނީ މިއަދެވެ. މިއީ އެ ކުންފުނިން ވިސްނާފައި އޮތް ގޮތެވެ.\nވަންޕްލަސް ނޯޑް މާކެޓަށް ނެރޭ ދުވަސް ޖެހުނުއިރު ވެސް، މި ފޯނާ ބެހޭ ގޮތުން ދައްކަން ހުރި ވާހަކަތައް ނުނިމެ އެވެ. ވަންޕަސް އިން ގަބޫލުކުރާ ގޮތުގައި، މިއީ ގިނަ ބަޔަކު ތަރުހީބުދޭނެ ފޯނެކެވެ. ސަބަބަކީ، ވަންޕްލަސް އިން ބުނާ ގޮތުން ނަމަ، ބަޖެޓް ފޯނަކަށް ވުމެވެ.\nވަންޕްލަސް އަކީ އަގާ ނުބައްދަލު މޮޅު ފީޗާތައް ފޯނުތަކުގައި ހިމަނާ ކުންފުންޏެކެވެ. ވަންޕްލަސް މަޝްހޫރުވެފައި ވަނީ މި ސިފައިގައި ކަމަށް ވި ނަމަވެސް، ފަހަކަށް އައިސް ވަންޕްލަސްގެ ފޯނުތައް އަގު ހެޔޮ ގިންތި އަށް ފައްތަން ވަނީ ދަތިވެފަ އެވެ. އެ އަށް ވުރެ އަގުތައް އުފުލިފައި ވާތީ އެވެ.\n"ވަންޕްލަސް ނޯޑް"އާ ބެހޭ ގޮތުން މި ފަހަރު ލިޔަންޖެހުނީ، ވަންޕްލަސް އިން ދިން އާ މެސެޖެއް އިއްވާލުމަށެވެ. ވަންޕްލަސް އިން ވިސްނާފައި ވަނީ، މި ފޯނުގައި ވަންޕްލަސްގެ އަމިއްލަ އެޕްލިކޭޝަންތަކަށް ވުރެ، ގޫގުލްގެ އެޕްލިކޭޝަންތައް ގިނަކުރުމަށެވެ.\nއިންސްޓަގްރާމްގައި ވަންޕްލަސް ނޯޑާ ބެހޭ ގޮތުން ބުނެފައި ވަނީ، މެސެޖްކުރުމަށް އަދި ފޯންކޯލްކުރުމަށް ގޫގުލްގެ އެޕްލިކޭޝަންތައް ބޭނުންކުރެވޭނެ ކަމަށެވެ. އެއީ ގޫގުލްގެ "މެސެޖަސް" އަދި "ފޯން" މި ދެ އެޕްލިކޭޝަނެވެ. މި ފޯނުގައި ބޭނުންކުރެވޭ ވީޑިއޯ ޗެޓް އެޕްލިކޭޝަނަކީ ވެސް ގޫގުލްގެ އުފެއްދުމެކެވެ. އެއީ "ޑުއޯ" އެވެ.\nވަންޕްލަސް ނޯޑްގައި ކުންފުނީގެ އަމިއްލަވަންތަކަން ދަށްކޮށް ދަރަޖަކޮށްފައި ވަނީ ކޮން ބޭނުމަކުތޯ، ކޮމެންޓްކުރި މީހަކު ސުވާލުކުރުމުން ވަންޕްލަސް އިން ބުނީ، އެންޑްރޮއިޑް ފޯނުތަކަށް އެންމެ ކަމުދާނީ ގޫގުލް އެޕްލިކޭޝަންތައް ކަމަށެވެ. ފޯނުގެ ހިނގުން އަވަސްވެފައި ބޭނުންކުރާ މީހުންނަށް މާ ބޮޑަށް ވެސް ކަމުދާނެ ކަމަށެވެ.\nވަންޕްލަސް އަކީ ދެ ގިންތިއަކަށް ބަހާލައިގެން ފޯނުތައް މާކެޓްކުރާ ކުންފުންޏެކެވެ. އެހެން ނަމަވެސް އަގުތަކުގައި މާ ބޮޑު ތަފާތެއް ނެތް ކަމަށް ބުނެވެން ފެށުމުން، ޖަވާބަކަށް ކަމުދާނެ ކަމަށް ބަލައި ވަންޕްލަސް އިން އުފެއްދީ ސްމާޓްފޯނެކެވެ. އެއީ "ނޯޑް" އެވެ.\nއިތުރު ލިޔުންތައް ގޫގްލް އެންޑްރޮއިޑް ސްމާޓް ފޯން\nވަންޕްލަސް 8 މަރުކާގެ ހުރިހާ ފޯނެއް 5ޖީ\nވަންޕްލަސް ފޯނުތަކަށް ވަޔަލެސް ޗާޖިން\n"ކޮންސެޕްޓް ވަން" އަކީ ވަންޕްލަސްގެ ފަތްޖެހި ފޯނު؟


Litus Automobiles ge ambassador akah Sentey\nލިޓަސްގެ ބްރޭންޑް އެމްބެސެޑަރަކަށް ސެންޓޭ\nލިޓަސްގައި ބޭއްވި ރަސްމިއްޔާތެއްގައި، ލިޓަސްގެ ބްރޭންޑް އެމްބެސެޑަޝިޕްގެ އެއްބަސްވުމުގައި ސޮއިކުރަނީ. ފޮޓޯ/ ލިޓަސް\nރާއްޖޭގައި ފުޅާ ދާއިރާއެއްގައި ސައިކަލުގެ ވިޔަފާރިކުރާ ލިޓަސް އޮޓޮމޯބައިލްގެ ބްރޭންޑް އެމްބެސެޑަރަކަށް މިދިޔަ އަހަރުގެ އެންމެ މޮޅު ފުޓްބޯޅަ ކުޅުންތެރިޔާގެ އަލީ ފާސިރު (ސެންޓޭ) ހަމަޖައްސައިފި އެވެ.\nލިޓަސްގެ ބްރޭންޑް އެމްބެސެޑަރަށް ސެންޓޭ ހަމަޖެއްސިކަން އިއުލާންކޮށް ލިޓަސްގެ ފޭސްބުކް ޕޭޖުގައި ކޮސްފައިވާ ޕޯސްޓެއްގައި ބުނީ ލިޓަސްގެ އެމްބެސެޑަރަކަށް ސެންޓޭ ހަމަޖެހިގެން ދިއުމަކީ އެ ކުންފުންޏަށް ލިބުނު ފަހުރެއް ކަމަށެވެ.\nލިޓަސްގެ ހެޑް އޮފީހުގައި ބޭއްވި ރަސްމިއްޔާތެއްގައި، އެމްބެސެޑަޝިޕްގެ އެއްބަސްވުމުގައި ސެންޓޭ އާއި ލިޓަސް ފިހާރައިގެ މާކެޓިން މެނޭޖަރު އަހްމަދު އާސިފު ވަނީ ސޮއިކުރައްވައިފަ އެވެ.\nސެންޓޭ ލިޓަސްގެ ބްރޭންޑް އެމްބެސެޑަރަކަށް ހަމަޖެއްސުމުން ލިޓަސް އިން ހިންގާ އެކި ޕްރޮމޯޝަންތަކާއި ކެމްޕޭނުތައް ހިންގުމުގައި ސެންޓޭ ބައިވެރިވާނެ އެވެ.\nއޭދަފުއްޓަށް އުފަން ސެންޓޭ ވަނީ މޯލްޑިވްސް ފުޓްބޯލް އެވޯޑްސްގައި ހޮވި ރާއްޖޭގެ މިދިޔަ އަހަރުގެ އެންމެ މޮޅު ފުޓްބޯޅަ ކުޅުންތެރިޔާގެ މާގާމު ހޯދައިފަ އެވެ. އަދި މިދިޔަ ސީޒަނުގެ ދިވެހި ޕްރިމިއާ ލީގާއި އެފްއޭ ކަޕާއި ޕްރެޒިޑެންޓްސް ކަޕުގެ ދެ ވަނަ ހޯދި ޓީސީގައި ޖާޒީގައި ސެންޓޭ ވަނީ 34 ލަނޑު ޖަހައި ރަންބޫޓް ވެސް ހާސިލްކޮށްފަ އެވެ. މީގެ އިތުރުން ދިވެހި ޕްރިމިއާ ލީގުގެ އެންމެ މޮޅު ކުޅުންތެރިޔާގެ މަގާމް ވެސް އޭނާ ހޯދި އެވެ.\nލިޓަސްގެ ބްރޭންޑް އެމްބެސެޑަރަކަށް ސެންޓޭ ހަމަޖެއްސިއިރު، އޭދަފުއްޓަށް އުފަން މުހައްމަދު ހަމްޒާ (ހައްޕު) ވަނީ އިއްޔެ ޕްރިންޓިން އަދި އެޑަވަތައިސިންގެ ވިޔަފާރީގައި މަޝްހޫރު އެމް7 ގެ އެމްބެސެޑަރަކަށް ވެސް ހަމަޖައްސައިފަ އެވެ.\nހަމްޕް ބްރޭންޑް އެމްބެސެޑަރެއްގެ ގޮތުގައި ހަމަޖައްސާފައިވަނީ ޕްރިންޓިން އަދި އެޑްވަޓައިސިންގެ ވިޔަފާރީގައި މަޝްހޫރު އެމް ސެވަން އިންނެވެ.


Chelsea quarter aa gaathah, Spain gai Juventus evvaru - One Online\nކައިގެ ގޯލަށްފަހު ޗެލްސީން އުފާފާޅުކުރަނީ --- ފޮޓޯ/ ގެޓީ\nޗެލްސީ ކުއާޓާއާ ގާތަށް، ސްޕެއިންގައި ޔުވެންޓަސް އެއްވަރު\nޔޫއެފާ ޗެމްޕިއަންސް ލީގުގެ ގަދަ 16 ގައި ރޭ ޗެލްސީން ކުޅުނު މެޗުގައި ލިލް އަތުން މޮޅުވި އިރު، ސްޕެއިންގައި ވިލަރެއާލްއާ ދެކޮޅަށް ޔުވެންޓަސްއިން ކުޅުނު މެޗު އެއްވަރު ވެއްޖެއެވެ.\nމިއަހަރުގެ ޗެމްޕިއަންސް ލީގުގެ ނޮކްއައުޓް ބުރަށް ޔޫއެފާއިން ވަނީ އަވޭ ގޯލު އުސޫލު އުވާލައިފައެވެ. އަވޭ ގޯލަކީ ފައިދާ ބޮޑު ގޯލެއްގެ ގޮތުގައި އޮތް އޮތުމަށް މިއަހަރު ނިމުން ގެންނަން ޔޫއެފާއިން ނިންމާފައިވާ އިރު، މިއީ 1965 ވަނަ އަހަރަށްފަހު އަވޭ ގޯލުން ފައިދާ ވާ އުސޫލު ޔޫއެފާއިން އުވާލި ފުރަތަމަ ފަހަރެވެ.\nޗެލްސީން އަމިއްލަ ދަނޑުގައި ރޭ ލިލް ބަލިކުރީ 2-0 ގެ ނަތީޖާއަކުންނެވެ. ރޭގެ މެޗުގައި ޗެލްސީ ޑޮމިނޭޓްކޮށް ފެނުނު އިރު، އެޓީމުގެ ގޯލުތައް ޖަހައިދިނީ ކައި ހަވާޓްސް އާއި ކްރިސްޓިއަން ޕުލިސިޗެވެ.\nކްލަބު ވޯލްޑް ކަޕްގެ ޗެމްޕިއަންކަން މިދިޔަ މަހު ތެރޭގައި ހޯދި ޗެލްސީން ރޭގެ މެޗުގައި ފެނުނީ ރަނގަޅު ފޯމެއްގައެވެ. މިދިޔަ ހަފުތާ ތެރޭގައި ޗެލްސީން ލީގުގައި ކުޅުނު މެޗުގައި އެޓީމުގެ ފަރާތުން ވަރުބަލިކަން ފެނުނު ނަމަވެސް ރޭގެ މެޗުގައި ފެނުނީ ތަފާތު ސްޕީޑެއްގައި ކުޅުނުތަނެވެ. މެޗުގެ ފުރަތަމަ 11 ގައި ރޮމެލޫ ލުކާކޫ ހިމަނައިފައި ނުވާ އިރު، އެތަން ފޫބައްދަން މެޗަށް ނުކުތީ ކައި ހަވާޓްސް އެވެ.\nކޯނަރެއްގައި ޗެލްސީގެ ފުރަތަމަ ގޯލު ޖެހީވެސް ކައި އެވެ. މެޗުގައި އޭނާގެ ފަރާތުން އިތުރު ހަމަލާތައްވެސް ވަނީ ފެނިގެން ގޮސްފައެވެ. ޗެލްސީން މެޗު ކޮންޓްރޯލްކޮށް ކުޅުނު އިރު، ދެވަނަ ގޯލު ޕުލިސިޗް ޖެހީ މެދުތެރެއިން އެންގޯލޯ ކަންޓޭ ދިން ޕާހަކުންނެވެ. މެޗުގެ މޮޅު ކުޅުންތެރިޔާ މަގާމު ހޯދި ކަންޓޭ ވަނީ މުހިއްމު ކުޅުމެއް ޗެލްސީގެ މެދުތެރެއިން ދައްކައިފައެވެ.\nޔުވެންޓަސްއިން ރޭ ސްޕެއިންގައި ކުޅުނު ގަދަ 16ގެ ފުރަތަމަ މެޗު ނިމުނީ 1-1 ގެ ނަތީޖާއަކުންނެވެ. މެޗުގެ 37 ވަނަ ސިކުންތުގައި ޔުވެންޓަސްއިން ވަނީ ލީޑު ނަގައިފައެވެ. އެޓީމަށް ލީޑު ނަގައިދިނީ އަލަށް ޓީމަށް ގެންދިޔަ ޒުވާން ފޯވަޑް ޑޫސަން ވްލަހޮވިޗެވެ. ވްލަހޮވިޗް ޖެހި ގޯލަކީ ޗެމްޕިއަންސް ލީގުގައި އޭނާ ޖެހި ފުރަތަމަ ގޯލެވެ.\nމެޗުގެ ދެވަނަ ހާފުގައި ވިލަރެއާލްއިން ނަތީޖާ ހަމަހަމަ ކުރީ ޑެނީ ޕަރޭހޯ ޖެހި ގޯލުންނެވެ. ޗެލްސީއާއި ލިލް ފްރާންސްގައި ކުޅޭ މެޗާއި، ޔުވެންޓަސްއާއި ވިލަރެއާލް އިޓަލީގައި ކުޅޭ ދެވަނަ ލެގުގެ މެޗުތައް އޮންނާނީ މާޗު މަހުގެ 17 ވަނަ ދުވަހުއެވެ.


ޤުރުއާނާއި މެދު ވިސްނާ ފިކުރު ކުރުން\nއިންސާނުންގެ ޢިލްމާ ޙިލްމުވެރިކަން އިތުރުވެ ސހުނަރާ ފަންނުގައި ކުރި އަރާ ތަޙްޒީބާ ތަރައްޤީއާ ތަމައްދުނުގައި މިއަދު އިންސާނުން ވަނީ ނުހަނު ބޮޑު ކުރިއެރުންތަކެއް ހޯދާފައެވެ. ޢުމްރާނީ ގޮތުން ހެދި ބިނާތައް ވިލާތަކުގެ އުހަށް އުފުލި ބިމު އަޑިއާ ފަރުބަދަތަކާ ކަނޑުއަޑީގައިވެސް މިއަދު މީސްތަކުން މި ވަނީ ދިރިއުޅެން ފަށައިފައެވެ. ބިމުގެ ސަތަހައިގެ ތެރެއިން އިންސާނުން އެބައިމީހުންނަށް ކުޅަދާނަވީ މިންވަރެއްގެ ޢިލްމު ހޯދައި އަތްފުނާ އަޅައި ބަލާ ދިރާސާކޮށް ކާއިނާތުގައިވާ އެހެން ޕްލެނެޓުތަކަށް ވެސް މިއަދު މި ވަނީ ދަތުރު ފަށާފައެވެ. ނަމަވެސް ޙަޤީޤަތަކީ މީގެ 1400 އަހަރު ކުރިން ޢަރަބި ޖަޒީރާގެ ރަށެއްގައި ދިރިއުޅުއްވެވި މިދެކޭ ޒަމާނީ އެއްވެސް ޓެކްނޮލޮޖީއެއް ދެކެފައި ނުވާ އަޅުގަނޑުމެންގެ މާތް ނަބިއްޔާ محمد صلي الله عليه وسلمގެ މައްޗަށް ހަތް އުޑުގެ މަތިން ބާވާލެއްވުނު ކީރިތި ޤުރުއާންގައި ބަޔާންވެފައިވާ ޢިލްމީ ހަޤީޤަތްތައް ހޯދުމުގައި މިއަދުގެ ޒަމާނީ ސައިންސަށް ބޮޑު ހައިރާންކަމެއް ގެނުވާފައިވާކަމެވެ. އެތައް އަހަރެއް ވަންދެން ސައިންސްވެރިންގެ ޖަމާޢަތްތަކުން އެތަކެއް ދިރާސާތަކެއް ތަޙްލީލުތަކެއް ކޮށް ނެރޭ ނަތީޖާ ޤުރުއާނުގައި ނުވަތަ ރަސޫލާ صلي الله عليه وسلمގެ ޙަދީޘް ބަސް ފުޅުގައި ބަޔާންވެފައި ވުމަކީ ޤުރުއާނުގެ މުޢުޖިޒާތެކެވެ. އެ ގޮތުން އޭގެ ތެރެއިން ބައެއް ކަންކަމަށް މި ރިޕޯޓުގައި އަލި އަޅުވާލާނަމެވެ.\nއިންސާނުންގެ ތެރެއަށް ތަފާތު ޒަމާނީ އާލާތްތައް ތަޢާރަފުވެ އެންމެ ބޮޑު ކުރިއެރުމެއް ގެނެސްދިން އެއް ދާއިރާއަކީ ސިއްޙީ ދާއިރާއެވެ. އިންސާނާގެ ހަށިގަނޑުގެ އެތެރެ އެއްވެސް އުނދަގުލަކާ ނުލައި ބަލާލުމާއި ކަށިތައް ހުރި ނެތްގޮތް އާލާތްތަކުގެ އަލީގައި ބެލުމާއި ލޭގެ ތެރޭގައި ދަތުރު ކުރާ ޖަރާސީމު ދެނެގަތުމަށް މިއަދުގެ ސައިންސް މާ ބޮޑު ބުރައެއް އުފުލަން ނުޖެހޭއިރު އަންހެނާގެ ރަޙިމުގައި ދަރިއެއް އުފެދިގެން އަންނަ ގޮތްވެސް ބަލާލުމަކީ އުނދަގޫ ކަމެއް ނޫނެވެ. އެހެންކަމުން މިއަދުގެ ސައިންސް ބުނާގޮތުން އަންހެނާގެ ރަޙިމުގައިވާ ބިހާއި ހަމައަށް ވާސިލުވުމަށް އެތަކެއް މިލިއަން ދަރިފަންޏެއް ދަތުރުކުރެއެވެ. އޭގެ ތެރެއިން ބިހުގެ ތެރެއަށް ވާސިލް ވެވެނީ އެންމެ ފަންޏަކަށެވެ. އެއަށްފަހު އެ ދެމެދުގައި ދަރިއަކު އުފެދުމުގެ ނިޒާމު ފެށިގެންދެއެވެ. ފުރަތަމަ މަރުޙަލާގައި ވަނީ ގަނޑު ލޭ ކޮޅެއްގެ ސިފައިގައެވެ. އެއަށްފަހު މަސްކޮޅަކަށް ބަދަލުވެ އަދި އޭގެ ފަހުގައި ކަށި ލައްވަވައެވެ. އޭގެ ފަހުގައި ކަށީގައި މަސްލައްވަވާ ކުއްޖާގެ ސޫރަ ފުރިހަމަ ކުރައްވަވައެވެ. މި ހަޤީޤަތް މި ތަރުތީބުން ކީރިތި ޤުރްއާނުގައި ވަނީ ބަޔާން ކުރައްވާފައެވެ.\n﴿ثُمَّ خَلَقْنَا النُّطْفَةَ عَلَقَةً فَخَلَقْنَا الْعَلَقَةَ مُضْغَةً فَخَلَقْنَا الْمُضْغَةَ عِظَامًا فَكَسَوْنَا الْعِظَامَ لَحْمًا ثُمَّ أَنشَأْنَاهُ خَلْقًا آخَرَ ۚ فَتَبَارَكَ اللَّهُ أَحْسَنُ الْخَالِقِينَ﴾ [سورة المؤمنون: 14]\nއެ ގޮތުން މި އާޔާތުގައި އެންމެ ފުރަތަމަ އެ ވަނީ ޢަލަޤާއެއް ނުވަތަ ގަނޑު ލޭ ކޮޅެއްގެ ގޮތުގައި ކުއްޖާ ލައްވަވާ ކަމުގައެވެ. ޢަރަބި ބަހުގައި ޢަލަޤާގެ މާނަ ތިން ގޮތަކަށް ކުރެވެއެވެ. އެއީ ހަފާލެވިފައިވާ ޗުއިންގަމެއް ނުވަތަ ލީޗް ނުވަތަ އެލުވިފައިވާ އެއްޗެއްގެ ގޮތުގައެވެ. އެ ގޮތުން ޢަލަޤާއެއްގެ ގޮތުގައި ވާއިރު މި ތިން ޙާލަތާވެސް ދިމާވެއެވެ. މިފަދަ ޢިލްމީ ޙަޤީޤަތެއް މީގެ އެތައް ސަތޭކަ އަހަރެއް ކުރިން ބަޔާންވެފައި ވާއިރު މި ޤުރުއާނާއި މެދު އަޅުގަނޑުމެން ވިސްނާ ފިކުރު ކުރަން ނުވޭތޯ؟\nދެން މި ރިޕޯޓުގައި ބަލާލާނީ ހެޔޮ ފެނުގެ ކޯރާއި ލޮނު ފެނުގެ ކަނޑު އެކަތި އަނެކަތީގެ މައްޗަށް ގަދަވުމެއް އަރާރުމެއް ނެތި ލައްވަވާފައިވާ އަޖައިބުން ފުރިގެންވާ ނިޒާމަށެވެ. ތަފާތު ގިނަ ދިރާސާތަކަކަށްފަހު ސައިންސްވެރިންނަށް އަދި އަދަށް ދާންދެންވެސް މި ކަމުގައި ސާފު ޖަވާބެއް ހޯދިފައި ނުވެއެވެ. އެ ގޮތުން މަޢުނަވީ ނުވަތަ ޙިއްސީ ވިއަސް ކޮންމެވެސް ހުރަހެއް އެ ދެމެދުގައި ވާކަމަށް މިއަދުގެ ސައިންސް ވަނީ ވަނީ އިއްތިފާޤުވެފައެވެ. މިދެ މަޚްލޫޤު އެކު ނުވެ ވަކި ޙުދޫދެއްގެ ތެރޭގައި އޮތުމަށް ލާޒިމް ކުރީ ކޮންކަމެއްތޯ؟ އާދެ ޤުރްއާނުގައި ﷲ ސުބްޙާނަހޫ ވަތަޢާލާ އަލް-ފުރްޤާނު ސޫރަތުގައި ބަޔާން ކުރައްވާފައިވަނީ މިފަދައިން:\n﴿ وَهُوَ الَّذِي مَرَجَ الْبَحْرَيْنِ هَٰذَا عَذْبٌ فُرَاتٌ وَهَٰذَا مِلْحٌ أُجَاجٌ وَجَعَلَ بَيْنَهُمَا بَرْزَخًا وَحِجْرًا مَّحْجُورًا﴾ [سورة الفرقان: 53]\nރަސޫލާ صلي الله عليه وسلم ދިރިއުޅުއްވި ރަށްކޮޅުން މިފަދަ ކަނޑެއް އެކަލޭގެފާނަށް ފެނިވަޑައިގަތުމުގެ ފުރުސަތެއް ނެތްއިރު ދުނިޔޭގެ ނިސްބަތުންވެސް މިފަދަ ކަނޑުތައް މަދުއިރު ޤުރްއާނަކީ ރަސޫލާ صلي الله عليه وسلم އަމިއްލަފުޅަށް ގެންނެވި އެއްޗެއް ކަމުގައި ވާނަމަ މިފަދަ ޢިލްމީ ޙަޤީޤަތްތައް އެކަލޭގެފާނު ބަޔާން ކުރައްވާނީ ކިހިނެއްތޯ؟\nދެން އަޅުގަނޑުމެން ބަލާލާނި އެ އެއްޗަކުން ގުނާ އަދަދު ނުކުރެވޭހާ ގިނަ ބަލިތަކަށް ޝިފާ ލެއްވެވިފައިވާ މާމުޔަށެވެ. ކެންސަރާ ހިތުގެ ބަލިތަކާ ފުއްޕާމޭގައި އުފެދޭ ޖަރާސީމާއި ދަރިން ލިބުމުގައި ހުރި އުނދަގޫތަކާއި ޒަޚަމުތަކަށް ފަރުވާ ހޯދުމަށް އަޅުގަނޑުމެން މިއަދު ބޭނުން މިކުރާ މާމުޔާއި މެދު ސައިންސްވެރިން ވަނީ އާދަޔާޚިލާފު ހައިރާންކުރުވާ ފަދަ މަޢުލޫމާތުތަކެއް ޙިއްސާކުރައްވާފައެވެ.\nބުއްދިއެއް ނުވާ މި ކުޑަކުޑަ މަޚްލޫޤު މާމުއި އުފެއްދުމުގެ މަރުޙަލާތައް ފުރިހަމަ ކުރަނީ ނުހަނު ފުރިހަމަ ނިޒާމެއްގެ ދަށުންނެވެ. މާމުއި ކުޅަނދުރުގެ ތެރެއިން މާމުއި އުފެއްދުމުގެ ހުރިހާ ބުރައެއް އުފުލަނީ އަންހެން ކުޅަނދުރެވެ. މާބަގީޗާ ތަކުގައި މާ ފޮޅޭ މޫސުމުގައި އަންހެން މާމުއި ކުޅަނދުރުތައް ވަރަށް އަވަދިނެތި މަސައްކަތް ކުރަންޖެހެއެވެ. ކުޅަނދުރު ހަތައިން ކުޅަނދުރު ނުކުމެގެން މާމަލުގެ ފޮނި އެއްކުރުމަށް ކުރަންޖެހޭ ދަތުރަކީ ބޮޑު ދިގު ދަތުރެކެވެ. ކޮންމެ ދަތުރެއްގައި ގާތްގަނޑަކަށް 7ކިލޯ މީޓަރުގެ ސަރަހައްދެއް ހޯދާ ބަލާ 1500އަށް ވުރެ ގިނަ މަލުން ކޮންމެ ދަތުރެއްގައި ފޮނި ބޮއެވެ. އަދި ދަތުރެއް ނިންމާލާފައި އެނބުރި ހަތައަށް އަންނައިރު ކުޅަނދުރުގެ ބަރުދަނަށް ފޮނި އޭގެ ހަށިގަނޑުގައި އުފުއްލައެވެ. ކިތަންމެ ދުރަށް ކިތަންމެ ގިނަ މަގުތަކަކުން ދަތުރު ކުރިއަސް މި ކުޑަކުޑަ މާމުއި ކުޅަނދުރަށް އެނބުރި އޭގެ ހަތައަށް އަންނަން އެނގެއެވެ. އަދި ފޮނި ބޮއެފައިވާ މާތަށް ފާހަގަކޮށް ދެވަނަ ފަހަރަށް އެ މާތަކަށް ދާންވެސް އިނގެއެވެ. މި ފަދަ ބޮޑު ނިޒާމެއްގެ ދަށުން މަސައްކަތްކޮށް ހުދާ ކަޅާއި ރީނދޫ އަދި ރަތް ކުލައިގެ މާމުއި އުފެއްދުމަށް މި ކުޅަނދުރަށް ދަސްކޮށްދެއްވައި އަމުރު ކުރެއްވީ ކޮން ފަރާތެއްތޯ؟ އާދެ ހުރިހާ މަޚުލޫޤެއްގެ ވެރި ﷲ تبرك و تعالى.\nކީރިތި ޤުރުއާނުގައި ކުޅަނދުރުގެ ނަމުން ނަންދެވުނު سورة النحل ގެ 68ވަނަ އާޔަތާއި 69ވަނަ އާޔަތުގައި އެ އިލާހު އަންހެން ކުޅަނދުރާއި މުޚާޠަބު ކުރައްވާ ބަސް ވަޙީ ކުރައްވަނީ މިފަދައިން:\n﴿ وَأَوْحَىٰ رَبُّكَ إِلَى النَّحْلِ أَنِ اتَّخِذِي مِنَ الْجِبَالِ بُيُوتًا وَمِنَ الشَّجَرِ وَمِمَّا يَعْرِشُونَ * ثُمَّ كُلِي مِن كُلِّ الثَّمَرَاتِ فَاسْلُكِي سُبُلَ رَبِّكِ ذُلُلًا ۚ يَخْرُجُ مِن بُطُونِهَا شَرَابٌ مُّخْتَلِفٌ أَلْوَانُهُ فِيهِ شِفَاءٌ لِّلنَّاسِ ۗ إِنَّ فِي ذَٰلِكَ لَآيَةً لِّقَوْمٍ يَتَفَكَّرُونَ﴾ [سورة النحل: 68-69]\nމި އާޔާތުގައި ކުޅަނދުރާއި މުޚާޠަބު ކުރެވިފައިވަނީ ޢަރަބި ބަހުގައި އަންހެން ޖިންސާއި މުޚާޠަބުކުރެވޭ ގޮތަށެވެ. كلي، رَبِّكِ މިފަދަ ބަސްތަކުންނެވެ. މާމުއި އުފެއްދުމުގެ ހުރިހާ ބުރައެއް އުފުއްލަންޖެހެނީ އަންހެން ކުޅަނދުރަށްކަން މީގެ 1400 އަހަރު ކުރިން ޤުރުއާނުގައި ބަޔާންވެފައި ވާއިރު އަޅުގަނޑުމެން ކީރިތި ޤުރުއާނާއި މެދުގައި ފިކުރުކުރަން ނުވޭތޯ؟\nއެހެނީ ރަސޫލާ صلي الله عليه وسلمގެ މައްޗަށް ބާވާލެއްވުނު އެންމެ ބޮޑު މުޢުޖިޒާތަކީ މި ކީރިތި ޤުރްއާނެވެ. އަދި އަދާ ޖެހެންދެންވެސް ޖިންނިންނާއި އިންސާނުންނަށް އެއާ އެއްފަދަ ވެގެންވާ އެއްވެސް އެއްޗެއް ގެނައުން ކީއްކުރަންތޯ އެއާ އެއްފަދަ ވެގެންވާ އެންމެ އާޔާތެއްގެ މިންވަރު ގެނައުމަށްވެސް މީސްތަކުން ނުކުޅެދެވިފައިވެއެވެ. ފަޞާހްތްތެރިކަމާއި ބަލާޣާތްތެރިކަމުގައި އެންމެ ކުރިއަރައިފައިވީ އޭރުގެ ޢަރަބީންނަށް ވެސް މި ޤުރުއާނާއި އެއްފަދަ ވެގެންވާ އެއްޗެއް ގެނެވިފައެއް ނުވެއެވެ. އެހެނީ މި ޤުރުއާނުގައި ކުރީގެ އުއްމަތްތަކުގެ ޚަބަރުތަކާއި އިންސާނެއްގެ ޙަޔާތަށް ބޭނުންވާނެ ޙުކުމުތަކާއި ޣައިބުގެ ޚަބަރުތަކާއި ކުރިއަށް އޮތް ޒަމާންތަކުގައި ހިނގާނޭ ކަންކަމާއި ސައިންސާއި ޢިލްމީ ޙަޤީޤަތްތައް މި ފޮތުގައި ބަޔާން ކުރައްވާފައިވެއެވެ. މިފޮތް ކިޔަވާ އެދަސްކޮށް އެއަށް ފިކުރު ހިންގާ މުޖުތަމަޢަކަށް ވުރެ ވަކިން ބޮޑު ހެޔޮ ޢިލްމީ މުޖުތަމަޢެއް އޮންނާނެތޯ؟ ހަތް އުޑުގެ މަތިން ބާވާލައްވައިފައިވާ މި ފޮތާއި މެދު ވިސްނާލުމަށް ވަގުތު ކޮޅެއް ދެއްވަމާތޯ!\n﴿أَفَلَا يَتَدَبَّرُونَ الْقُرْآنَ ۚ وَلَوْ كَانَ مِنْ عِندِ غَيْرِ اللَّهِ لَوَجَدُوا فِيهِ اخْتِلَافًا كَثِيرًا﴾ [سورة النساء: 82]\nޔަމަނުގެ އަނދިރި ވަޅު - އެތަކެއް ސިއްރުތަކެއް\nސެކިއުލާ ބިލުގައި ލިޔެފައިވާ އެއްޗެއް އެނގޭތަ؟\nއެބައިމީހުން ޖަމަލަށް ނުބަލަނީ ހެއްޔެވެ؟\nހިންދޫންގެ ކުލަތައް ދިވެހިންގެ ޢީދަށް.\nއުތެމަ - އެމް.ޑީ.އެންގެ ދަރިއެއްތަ؟\nމާލޭގައި ކޮވިޑް19: މުޅި ރާއްޖެއަށް ނުރައްކާ\nޤިޔާމަތުގެ ކުދި ޢަލާމާތްތައް\nކޮވިޑް-19 ރާއްޖޭގައި – ދެންހަދާނީ ކިހިނެތް؟\nކައުންސިލަށް ހޮވަންވީ ކާކު؟\n06 މާރޗް 2020


SunOnline: BML in maalhohugai Cash agent banking tha'aaraf koh 75 rashakun faisaa jamaa kurevey goiy hadhaifi\nބީއެމްއެލުން މާޅޮހުގައި ކޭޝް އެޖެންޓް ބޭންކިން ތައާރަފްކޮށް 75 ރަށަކުން ފައިސާ ޖަމާކުރެވޭ ގޮތް ހަދައިފި\nމުޙައްމަދު ނާއިލް ހަފީޒް 26 Oct 2021, 21:25\nބޭންކް އޮފް މޯލްޑިވްސް (ބީއެމްއެލް)އިން ބ. މާޅޮހުގައި ކޭޝް އޭޖެންޓް ބޭންކިންގެ ހިދުމަތް ތައާރަފްކުރުން -- ފޮޓޯ/ ބީއެމްއެލް\nބޭންކް އޮފް މޯލްޑިވްސް (ބީއެމްއެލް)އިން ބ. މާޅޮހުގައި ކޭޝް އޭޖެންޓް ބޭންކިންގެ ހިދުމަތް ތައާރަފްކޮށް 75 ރަށަކުން ފައިސާ ޖަމާކުރުމުުގެ ހިދުމަތް ލިބޭނެހެން ހިދުމަތްތައް ގާއިމްކޮށްފިއެވެ.\nބީއެމްއެލުން ބުނީ އޭޖެންޓް ބޭންކިންގެ ބޭނުމަކީ ބީއެމްއެލްގެ ބްރާންޗެއް ނުވަތަ އޭޓީއެމެއް ނެތް ރަށްރަށުގައި އޭޖެންޓެއް މެދުވެރިކޮށް ފައިސާ ނެގުމާއި ޖަމާކުރުމުގެ ހިދުމަތް ފަހިކޮށްދިނުންކަމަށެވެ.\nއެއާއެކު އޭޖެންޓުން މެދުވެކޮށް އަތޮޅުތެރޭގައި އެއްވެސް ފީ އަކާނުލާ ފައިސާ ނެގުމުގެ ހިދުމަތް ލިބެގެންދާނެއެވެ. އަދި ފައިސާ ޖާމާކުރުމާއި ކްރެޑިޓް ކާޑާއި ލޯނަށް ފައިސާ ދެއްކުމުގެ ހިދުމަތް ވެސް ލިބިގެންދާނެއެވެ.\nބީއެމްލުން ބުނީ ކޭޝް އޭޖެންޓުން މެދުވެރިކޮށް ދުވާލަކު 2،000 ރުފިޔާއާ ހަމައަށް ފައިސާ ނެގޭނެކަމަށެވެ. އަދި ކަސްޓަމަރަކަށް ދުވާލަކު 10،000 ރުފިޔާއާ ހަމައަށް ފައިސާ ޖަމާކުރެވޭނެކަމަށެވެ.\nމި ހިދުމަތް އިފްތިތާހުކުރައްވަމުން ބީއެމްއެލްގެ ސީއީއޯ އަދި މެނޭޖިން ޑައިރެކްޓަރު ޓިމް ސޯޔާ ވިދާޅުވީ މި ހިދުމަތަކީ ރާއްޖެއަށް ބޭންކިންގެ ހިދުމަތް ފޯރުކޮށްދިނުމަށް އެޅުނު މުހިންމު ބިންގަލެއްކަމަށެވެ.\n"މިއަދު މި ފާހަގަ ކުރެވެނީ އަޅުގަނޑުމެންގެ އޭޖެންޓް ބޭންކިންގ ހިދުމަތް 75 ވަނަ ރަށަށް ތައާރަފް ކުރެވޭ މުހިންމު މުނާސަބާ. މިއީ މުޅި ރާއްޖެއަށް ބޭންކިން ހިދުމަތް ފޯރުކޮށްދިނުމަށް އަޅުގަނޑުމެން ކަނޑައަޅާފައިވާ ސްޓްރެޓަޖީގެ ދަށުން ބްރާންޗެއް ނުވަތަ އޭޓީއެމް ސެންޓަރެެއް ގާއިމްކޮށްފައިވާ ރަށަކަށް ދަތުރު ކުރުމުގެ ބަދަލުގައި މީހުން ދިރިއުޅޭ ރަށްރަށުގައި ބޭންކިން ހިދުމަތް ފަސޭހަކަމާއެކު ހޯދޭނެ ނިޒާމެއް. އަޅުގަނޑުމެން މަސައްކަތް މި ކުރަނީ ކުރިޔަށް އޮތް މަސްތަކުގައި މި ހިދުމަތް މީހުން ދިރިއުޅޭ 100 ރަށަށް ފޯރުކޮށްދިނުމަށް،" ސޯޔާ ވިދާޅުވިއެވެ.\nމުޅި ރާއްޖެ ހިމެނޭ ބޭންކިން ވިއުގައަކާއެކު 20 އަތޮޅުގައި ބީއެމްއެލްގެ 35 ބްރާންޗު އެބަހުއްޓެވެ. އަދި 73 ސެލްފް ސާވިސް ބޭންކިންގ ސެންޓަރާއި، 134 އޭޓީއެމްގެ އިތުރުން 200 އަށް ވުރެ ގިނަ ކޭޝް އޭޖެންޓުންގެ ހިދުމަތް އަންނަނީ ފޯރުކޮށްދެމުންނެވެ.\nއެ ބޭންކުން ބުނީ ބޭންކުގެ އަމާޒަކީ އެންމެ ޒަމާނީ އޮންލައިން ބޭންކިން ހިދުމަތާއެކު އަމިއްލަ ފަރުދުންނާއި ވިޔަފާރިތަކާއި ރާއްޖޭގެ އެކި ކަންކޮޅުތަކުގައިވާ މުޖުތަމައުތަކަށް އެހީތެރިކަން ފޯރުކޮށްދިނުންކަމަށެވެ. އަދި މިއަދު ކުރެވުނު މަސައްކަތަކީ އެ އަމާޒަށް ވާސިލްވުމަށް ކުރެވުނު މަސައްކަތެއްކަމަށެވެ.\nތަކަންދޫ ފެނާއި ނަރުދަމާގެ މަސައްކަތް އިފްތިތާހު ކޮށްފި\nކުދި ވިޔަފާރިތަކަށް އެހީތެރިވުމަށް ދިރާގުގެ ވޯކްޝޮޕެއް\nހިލޭ ޕިއްޒާގެ ރަހަ ބަލާލުމުގެ ފުރުސަތެއް!


Shahid ge thagureeru mirey 12 jahaa iru UN gai\nޝާހިދުގެ ތަގްރީރު މިރޭ 12 ޖަހާއިރު އދ ގައި\n14 ސެޕްޓެމްބަރ 2021 - 13:22:54\nފޮރިން މިނިސްތަރު އަބްދުﷲ ޝާހިދު މިރޭ 12 ޖަހާއިރު އދ މަޖިލީހުގައި ތަގްރީރު ކުރައްވާނެއެވެ.\nފުރަތަމަ އޮންނާނީ އދ.ގެ އާއްމު މަޖިލީހުގެ ރިޔާސަތާ ފޮރިން މިނިސްޓަރު އަބްދުﷲ ޝާހިދު މިރޭ ހަވާލުވެވަޑައިގެންނެވުމެވެ. ޝާހިދު ތަގުރީރު ކުރައްވާނީ ތާރީހީ މި ވަގުތުކޮޅަށް ފަހު ރާއްޖެ ގަޑިން މިރޭ ދަންވަރު 12 ޖަހާއިރެވެ. އާއްމު މަޖިލީހުގެ 76 ވަނަ ސެޝަން ރަސްމީކޮށް ހުޅުވޭނީ މާދަމާއެވެ.\nއާއްމު މަޖިލީހުގައި ތަގުރީރު ކުރައްވަން ރައީސް އިބްރާހިމް މުހައްމަދު ސޯލިހް އަންނަ ހަފުތާގައި އެމެރިކާއަށް ފުރާވަޑައިގަންނަވާ ގޮތަށް ވަނީ ހަމަޖެހިފައެވެ.\nޖުމްލަ 193 ގައުމުގެ މައްޗަށް އެކުލެވޭ އދ.ގެ ރިޔާސަތަށް ރާއްޖެ ހޮވުމަކީ ބައިނަލްއަގުވާމީ ދުނިޔޭގައި ރާއްޖެ އިން މިހާތަނަށް ހޯދި އެންމެ ބޮޑު ކާމިޔާބީ އެވެ.\nމިނިސްޓަރު ޝާހިދު ކުރިން ވިދާޅުވެފައިވާ ގޮތުގައި ގިނަ ގައުމުތަކެއްގެ ތާއީދާ އެކު އޭނާ އެ މަގާމަށް ހޮވިވަޑައިގަތުމަކީ ރާއްޖެ ބަލައިގެންފައިވާ މިންވަރެވެ. ޝާހިދަށް 143 ގައުމުގެ ތާއީދު ލިބިވަޑައިގަތެވެ.\nޝާހިދާ ވާދަކުރެއްވީ އަފްޣާނިސްތާނުގެ ކުރީގެ ފޮރިން މިނިސްޓަރު ޑރ.ރަލްމައި ރަސޫލް އެވެ. އޭނާ އަށް ލިބިވަޑައިގަތީ 48 ވޯޓެވެ.\nޝާހިދު ސިފަކުރައްވާ ގޮތުގައި، މިއީ ހުރިހާ ދިވެހިންނަށް ލިބުނު ކާމިޔާބެކެވެ.\nރައީސް ސޯލިހު ވަނީ މިނިސްޓަރ ޢަބްދުﷲ ޝާހިދަށް ލިބިވަޑައިގެންނެވި މި ކާމިޔާބީއަށްޓަކައި ރައީސް އާއި ދިވެހި ރައްޔިތުންގެ ނަމުގައި ތަހުނިޔާ ވިދާޅުވެފައެވެ. އަދި މި ކާމިޔާބީއަކީ ރާއްޖެއަށް ލިބުނު ވަރަށްބޮޑު ފަޚުރަކާއި ޝަރަފެއްކަން ފާހަގަކުރައްވައި، މިއީ ޚާރިޖީ ދާއިރާގައި ދިވެހިސަރުކާރުން ކުރަމުންގެންދާ މަސައްކަތްތައް ދުނިޔެ ބަލައިގަންނަ ކަމުގެ ހެއްކެއްކަމުގައި ވިދާޅުވެފައެވެ.\nމީގެ އިތުރުން ރައީސް ވަނީ މިނިސްޓަރ ޝާހިދު ރާއްޖޭގެ ޚާރިޖީ ސިޔާސަތު ވަރަށް ފުރިހަމައަށް ތަންފީޒުކޮށްދެއްވަމުން ގެންދަވާކަން ފާހަގަަކުރައްވާފައެވެ. ހަމަ އެހެންމެ ރައީސުލްޖުމްހޫރިއްޔާ ވަނީ މިނިސްޓަރ ޝާހިދު އ.ދ.ގެ ޢާންމު މަޖިލީހުގެ ރައީސްގެ ހައިސިއްޔަތުންނާއި އަދި ރާއްޖޭގެ މިނިސްޓަރ އޮފް ފޮރިން އެފެއާޒްގެ ހައިސިއްޔަތުން ކުރައްވާ މަސައްކަތުގައި ބައިނަލްއަޤްވާމީ މައިދާނުގައި ރާއްޖެއަށް އިތުރު ކުރިއެރުންތައް ލިބިގެންދާނެކަމަށް ދެކެވަޑައިގަންނަވާކަމުގައި ވިދާޅުވެ، މިނިސްޓަރ ޝާހިދުގެ މަސައްކަތުގައި ކާމިޔާބީއަށް އެދިވަޑައިގަންނަވާފައެވެ.\nމިނިސްޓަރ ޝާހިދު ވިދާޅުވެފައިވަނީ އ.ދ. ގެ ޢާންމު މަޖިލީހުގެ 76 ވަނަ ސެޝަންގެ ރައީސްކަމަށް އެމަނިކުފާނު ވާދަކުރެއްވުމަށް އެފުރުޞަތު ދެއްވައި އެ އިންތިޚާބު ކާމިޔާބުކޮށްދެއްވުމަށް ރައީސްގެ އިސްނެންގެވުމުގެ މަތިން ކޮށްދެއްވި މުހިންމު މަސައްކަތްތައް ފާހަގަކުރައްވައި ރައީސްއަށް ޝުކުރު އަދާކުރެއްވިއެވެ.\nއަދި މި ސަރުކާރު ވެރިކަމާ ހަވާލުވުމުގެ ކުރިން ބައިނަލްއަޤްވާމީ މައިދާނުގައި ރާއްޖެއޮތީ ވަރަށްބޮޑަށް އެކަހެރިވެ ނިކަމެތިވެފައިކަން ފާހަގަކުރައްވައި މިނިސްޓަރ ޝާހިދު ވިދާޅުވީ ރާއްޖެއަށް މިފަހަރު މި ކާމިޔާބީ ލިބުނީ ރައީސް ސޯލިހު ވެރިކަމަށް ވަޑައިގެން ބައިނަލްއަޤްވާމީ މުޖުތަމަޢާއި އަލުން ގުޅުންބަދަހިކުރައްވައި ބައިނަލްއަޤްވާމީ މުޖުތަމަޢުގެ އިތުބާރު އަލުން ހޯއްދަވައި ކުރެއްވި ގިނަގުނަ މަސައްކަތްތަކުގެ ސަބަބުންކަމުގައެވެ. މި ކާމިޔާބީއަކީ 1965 ވަނަ އަހަރު ރާއްޖެ މިނިވަން ދަޢުލަތެއްގެ ގޮތުގައި ޤާއިމްވުމަށްފަހު ޚާރިޖީ ދާއިރާއިން ލިބިގެންދިޔަ އެންމެބޮޑު އެއް ކާމިޔާބީކަމުގައި މިނިސްޓަރ ޝާހިދު ވަނީ ވިދާޅުވެފައެވެ. އަދި އ.ދ. ގެ ޢާންމު މަޖިލީހުގެ ރައީސްގެ ހައިސިއްޔަތުންނާއި ރާއްޖޭގެ ޚާރިޖީ ވަޒީރުގެ ހައިސިއްޔަތުން ރާއްޖެއަށް އިތުރު ފުރުޞަތުތައް ފަހިކޮށްދެއްވައި ކުރިއެރުން ގެނެސްދެއްވުމަށް އެމަނިކުފާނު މަސައްކަތްކޮށްދެއްވާނެ ކަމުގެ ޔަޤީންކަން ދެއްވިއެވެ.\nއަބްދުﷲ ޝާހިދުމިނިސްޓަރު ޝާހިދު އދ


އޭދަފުށީ ޗާނދަނީގޭ މަރިޔަމްފުޅު ނިޔާވެއްޖެ\nބ. އަތޮޅުގެ އަތޮޅުވެރިކަމާއި ކަތީބުކަން ގިނަ ދުވަހު ކުރެއްވި، އޭދަފުށީ، ޗާނދަނީގޭ އަލްމަރްހޫމް، އިސްމާޢީލްކަލޭފާނުގެ ހުވަފަތް އަނބިކަބަލުން، އަދި ކްރައުންކޮމްޕެނީގެ އެއް ހިއްސާދާރު އަހުމަދު ނަޒީރުގެ މަންމަ، މަރިޔަމް މޫސާފުޅު(މަރިޔަމްފުޅު) އަވަހާރަވެއްޖެއެވެ.\nއުމުރުން 83 އަހަރުގައި މަރިޔަމްފުޅު ނިޔާވީ ގިނަ ދުވަސްތަކަކު ބަލިވެއުޅުއްވުމަށްފަހު މިދިޔަ އާދީއްތަ ދުވަހު މާލޭގަ އެވެ.\nމަރިޔަމްފުޅު ނިޔާވިއިރު3ފިރިހެން ބޭފުޅުންނާއި،2އަންހެން ބޭފުޅުން ދުނިޔޭގައި އެބަތިއްބެވި އެވެ.\nޖަނާޒާގެ ކަންތަކަށްފަހު މަރުޙޫމާ މަރިޔަމްފުޅު ވަޅުލައިފާވަނީ މާލޭ އާސަހަރާގައި އާދީއްތަ ދުވަހު އެވެ.\nއަލްމަރުޙޫމާ މަރިޔަމްފުޅުގެ ފުރާނައަށް މާތްﷲ ރަޙުމަތްލައްވައި، ސުވަރުގޭގެ ދާއިމީ ނިޢުމަތް ދެއްވުން އެދި ދުޢާކުރަމެވެ. ޢާއިލާގެ މެމްބަރުންނަށް އީޓީގެ ފަރާތުން، އިޚްލާޞްތެރިކަމާއެކު ތައުޒިޔާ ރައްދުކުރަމެވެ.\nމާރޗް 12, 2014 at 11:07 am\nމަރުޙޫމާގެ ފުރާނައަށް ކީރިތި މޫރިތިﷲ ހެޔޮ ރަޙުމަތްލައްވައި، ސުވަރުގޭގެ ދާއިމީ ނިޢުމަތް މިންވަރުކޮށް ދެއްވުން އެދި ދުޢާކުރަމެވެ. އަދި ޢާއިލާގެ މެމްބަރުންނަށް ކެތްތެރިކަން ދެއްވުން އެދި ނުހަނު އިޚްލާޞްތެރިކަމާއެކު ތައުޒިޔާ ރައްދުކުރަމެވެ.


12 ޖެނުއަރީ 2020 - 07:21\n"އަހަންނަށް ހީވަނީ ދެ މީހުންނާ މެރީކޮށްގެން އަހަންނަށް ނޫޅެވުނު ރީޒަން ނާނާ އެނގެން ބޭނުންވޭހެން،" އެއީ ހަމަ އެހެން އިނދެލައިފައި އަހަރެންގެ މޫނަށް ބަލައިލައިފައި އާސިމް ބުނެލި އެއްޗެކެވެ. "ރަނގަޅަށްތަ މި ހީވީ؟"\n"މި ފަހަރު ދިމައެއް ނުވި!" އަހަރެން ސަމާސާ ރާގަކަށް ބުނީމެވެ. "އަހަރުމެންނަކީ ޖަސްޓް ފްރެންޑްސް. އެހެންވެ އަހަރެން ނުޖެހޭ ތި ކަމާ ވިސްނާކަށް ވެސް."\n"ކޮން އިރަކުން އަހަރުމެން އެ ކަމާ ވިސްނަނީ؟" އާސިމް އެހިއެވެ. "ނާނާ ބޭނުމިއްޔާ މިހެން ވެސް ތިބެވިދާނެ. އަހަރެން ބޭނުމެއް ނޫން އަހަރުމެންގެ ގުޅުންކެނޑޭކަށް. އެކަމަކު ފްރެންޑަކަށް ވުރެ އަހަރުމެން ކްލޯސް. ނޫންތަ؟"\n"ތިއުޅެނީ އަހަރެން ދެކެ ލޯބިވާ ވާހަކަ ބުނަން ނުކެރިގެންތަ؟" އަހަރެން އިސްނަގައި އެހީމެވެ.\n"ތި ދިނީ ވަރުގަދަ ސަޕްރައިޒެއް!" ފުން ނޭވައެއް ބޭރުކޮށްލައިފައި އާސިމް ބުންޏެވެ. "އަހަރެން ވެސް ދޭނީ ސަޕްރައިޒެއް. ތިއުޅެނީ އިންނާށޭ ބުނަން ނުކެރިގެންތަ؟"\nއާސިމް އުޅޭ ގޮތަކަށް އަހަންނެއް ނޫޅެމެވެ. އިރުއިރުކޮޅާ ދިގު ކޯލުތަކެއް ނުކުރަމެވެ. ދައްކާނެ އެހާ ގިނަ ވާހަކައެއް ނުހުރެއެވެ. އަމުދުން ލަވައިގެ ތަންތަންކޮޅު ލިޔެފައި މެސެޖުފޮނުވަން އަހަންނަކަށް ވަގުތެއް ނޯވެއެވެ. އެ ކަމާ އާސިމް ޝަކުވާކުރި ދުވަހު އެއީ ބޮޑުކަމަކަށް އަހަންނަށް ނެހެދުނީ ކީއްވެގެން ހެއްޔެވެ؟ ކައިވެނީގެ ފަހުން އެ "ބަލިގަނޑު" ހިލޭނެކަން ނުވިސްނުނީ ކީއްވެގެން ހެއްޔެވެ؟\nއާސިމްގެ ހަގީގީ ބޭނުމަކީ، އަހަންނާ ބެހޭ ގޮތުން ވީހާ ވެސް ގިނަ މައުލޫމާތު އެއްކުރުމެވެ. އަހަރެން އެންމެ ބޭނުންވާ، އަހަންނަށް އެންމެ ކަމުދާ ކަހަލަ މޫނުމައްޗެއް ތައްޔާރުކޮށްގެން އެ މޫނުމަތި އަޅައިގެން ހުރުމެވެ. އާސިމްގެ އަނގައިން އަލިމަހާއި ޔާގޫތު އޮހޭ ގޮތް ހެދުމެވެ. ކޮންމެ ވާހަކައެއް ވެސް އާސިމް ބުނަނީ އަހަރެން އަހާހިތްވާ ގޮތަށެވެ. އަހަރެންގެ އިތުބާރުހޯދުމަށް ޓަކައެވެ. އަހަރެންނަށް އަންގައި ވެސް ނުލައި އާސިމް އަހަރެން ހިތުދަސްކުރިއެވެ. ކޮންމެ ފަދަ "އަގެއްދީގެން" ނަމަވެސް ބަހައްޓަން ބޭނުންވާ ކަހަލަ މީހަކަށް އާސިމް ހެދިއެވެ. އާސިމް އެދޭ އެއްވެސް ކަމަކަށް އަހަރެން އިންކާރުކުރަން ބިރުގަންނަވަރު ކުރިއެވެ. އަބަދުވެސް އާސިމް ވިސްނީ އާސިމަށެވެ. ކޮންމެ ކަމެއް ވެސް ނިމެނީ އާސިމް ބޭނުންވާ ގޮތަށެވެ. ކެހިވެރި ރޭވުމަކުން އަހަރެންގެ ރުހުން ވެސް ހޯދައިގެންނެވެ. އަހަރެން ހުރީ ކަނުއަނދިރީގައެވެ. އާސިމާ އަހަރެން ކައިވެނިކުރީ އާސިމަކީ ލައްކައެއްކަމަށް އަހަރެން ލައްވާ ހީކުރުވައިފައެވެ.\nސާބަސް ދައްތައަށް. ބޮޑުވަރު. ހެހެހެހެހެ\nލޯތްބަކީ ތަނަވަސް ބެންކު އެކައުންޓެއް ކަހަލަ އެއްޗެކެވެ. ލިބޭ މިންވަރު ގިނަވެގެން އެކަކު ވެސް ޝަކުވާއެއް ނުކުރާނެއެވެ.\nމުޅިންވެސް ހާސަރު. އާ ކާމެއް ނުވޭ\nލޯތްބަކީ ތަނަވަސް ބެންކު އެކައުންޓެއް ކަހަލަ އެއްޗެކެވެ\nމަރުވަންދެން އެކުގައި އުޅެންޖެހެއެވެ = އައިނޯޯ!!!!!!!!\nމިވަރު ނުކުރިޔަސް ވެދާނެ... މި ބައިގަ އެއްކޮށް އާސިމް ގެ އެއް ވާހަކަ ތަކެއް\nހަމަ އަސްލުވެސް. މި ބައިގައި ހުރީ: އާސިމް ހިފީ އަތުގައެވެ. އާސިމް ހިފީ ކަނާތު އަތުގެ ކުޑަ ހުޅުގަ ހިފުމަށްފަހު އަތް ދޫވެގެންގޮސް އަތުގައި ހިފިއެވެ. އާސިމް އަތުގައި ހިފުމަށްފަހު އެންމެ ފަހުން ދޫކޮށްލީ ޝަހާދަތް އިނގިލިންނެވެ. ?♀\nހޫމް... ވަރަށް ފޫހި އާސިމްްއަށް ހެއްވަން އެނގޭވާހަކަވެސް އެބައޮތް ސާޅީސް ފަހަރު. މިވައްތަރީ ބޮޑަށް ވާހަކައަކަށްވުރެ ބޮޑަށް ކޮންމެސް ސައިޓަކަށް ލިޔެފައި އޮންނާނެ ރޮބިން ޝަރުމާގެ ފޮތެއްގެ ތަރުޖަމާ ހާސަރުތަކެއް. ޢެކަހަލަ އެއްޗަކާ.\nރިޕީޓް ޕްރޮގްރާމްގެ ބައެއް ހިމެނިފައި


ސިލްސިލާ ވާހަކަ: ޒާރާ – ނަވާވީސްވަނަ ބައި – Dhuvas Online\nސިލްސިލާ ވާހަކަ: ޒާރާ – ނަވާވީސްވަނަ ބައި\n”ޒާރާ…. ތީ އަހަރެންގެ ލޯބިވާ އަނބިމީހާ….. ޒާރާދެކެ އަހަރެން ހިތާފުރާނައިން ލޯބިވަން…. އަހަރެން ޒާރާދެކެ މިވާ ލޯތްބަށް ދުވަހަކުވެސް ފަނޑުކަމެއް ނާންނާނެ….. އަހަރެންނަށް ޒާރާ ލިބުނަސް ޒާރާގެ ލޯބި ލިބޭނެބާ….. އިންތިޒާރު ކުރާނަން….. ގުޑްނައިޓް….” ދުލުން އެބަސްތައް ބޭރު ނުވިކަމުގައި ވިޔަސް އޭއީ އޭނާގެ ހިތުގެއަޑެވެ. އެމީހަކު އެންމެލޯބިވާމީހާ ހަޔާތުގެ ބައިވެރިއަކަށްވުމަށްފަހު އެ ބައިވެރިޔާއާ އެކުގައި އެހެނަސް ދުރުގައި ހުރެވޭނެހެއްޔެވެ. ޒާރާ އާ އެންމެ އިންޗިއެއްވެސް ދުރަށް ޖެހިލުމަކަށް އިމްރާންގެ ޒަމީރު އެއްބަހެއް ނުވިއެވެ. ޒާރާއަށްވެފައިވާ ވައުދުމަތިން އިމްރާން ހަނދާންނެތުނު ކަހަލައެވެ. މަޑުމަޑުން އިމްރާން ޒާރާގެ މޫނާދިމާލަށް ގުދުވެލިއެވެ.\nއިމްރާނުގެ ހިތް އެދި އާދޭސްކުރަމުންދިޔައީ ޒާރާގެ ނިތްކުރީގައި ބޮސްދިނުމަށެވެ. އޭނާގެ ހަށިގަނޑު އެދެމުން ދިޔައީ ޒާރާގެ ހަށިގަނޑުގެ ހޫނުކަމަށެވެ. ތުންފަތް ހަރަކާތްކުރިއެވެ. އޭނާގެ ދެއަތް އެދެމުން ދިޔައީ ޒާރާގެ ނާޒުކު ތުނި ހަށިގަނޑު އެއަތުގެ ތެރޭގައި ބޮނޑިކޮށްލުމަށެވެ. ބޭއިޚްތިޔާރުގައި އަރާމު ނިދީގެ ތެރޭގައި ފީނަމުންދާ އޭނާގެ އަނބިމީހާގެ މޫނާދިމާއަށް ގުދުވެވުނެވެ. ހަމަ އެ ހިނދު އިމްރާންގެ މޫނު ޒާރާގެ މޫނާ ކައިރިކޮށްލެވުނެވެ. އިމްރާންގެ ހޫނު ނޭވާ ޒާރާގެ މޫނަށް އެޅުނު ވަގުތު ޒާރާ އަތް ހަރަކާތް ކުރިއެވެ. ނިދީގައި ފުރޮޅިލިއެވެ. ގައިމަތީގައި އަޅާފައިވާ ރަޖާގަނޑު އޭގެ ޖާގަދޫކޮށް ތިރިއަށް ކެހިގެންދިޔައެވެ. އިމްރާން ތެޅިގެންފައި ތެދުވިއެވެ. ހީވީ ގަޔަށް ދިރޭ އެއްޗެއް ކަށިޖެހިހެނެވެ. ޒާރާއަށް ހޭލެވިއްޖެއްޔާ އޭނާ ފެންނާނެއެވެ. ނުބައި ހީއެއް ޒާރާއަށް ކުރެވޭކަށް އިމްރާން ބޭނުމެއްނޫނެވެ. ޒާރާ ދެކެ އިމްރާންވަނީ އެއަށްވުރެ މާތް، ތެދުވެރި ލޯތްބެކެވެ. އެކަން ޒާރާއަށް އިހްސާސް ކޮށްދިނުމަށްޓަކައި ކޮންމެފަދަ ގުރުބާނީއެއްވެސް އިމްރާން ވެދާނެއެވެ. އެނދުގައިހުރި ބާލީސްތަކުން ބާލީހެއް ނެގުމަށްފަހު ސޯފާއާދިމާއަށް އިމްރާން ހިނގައިގަތެވެ. އޮށޯވެ ހަމަޖެހިލުމަށްފަހު ނިދޭތޯ ލޯމަރާލިއެވެ.\nޒާރާއަށް ލޯހުޅުވާލެވުމާއެކު ފުންމައިގެން ތެދުވެވުނެވެ. އަވަސްއަވަހަށް ބަލާލެވުނީ ސޯފާއާ ދިމާއަށެވެ. އިމްރާނެއް އެތާކު ނެތެވެ. ސޯފާގެ ބާލީސްތައް ތަރުތީބުން ހުއްޓެވެ. ރޭގައި އިމްރާން ނިދަން ނުވަންނަނީ ބާވައެވެ. އެނދުގައި ހުރި ބާލީސްތައްވެސް ޒާރާ އޮށޯތްއިރު ހުރިގޮތަށް ހުއްޓެވެ.\nކޮޓަރިތެރެއަށް ކުޑަދޮރުން ފުރޭނިގެން ވަދެފައިވާ އިރުގެ އަލިކަން ފެނުމުން ޒާރާއަށް ތެޅިގަނެވުނެވެ. ގަޑިން ހެނދުނު ނުވައެއް ޖަހަނީއެވެ. މިހާ ލަސްވަންދެން ނިދަންއޮތުމަކީ ޒާރާކުރާކަމެއް ނޫނެވެ. ފަތިސްނަމާދަށް ނުތެދުވެ ނިދަން އޮތުމަކީ ޒާރާކުރާކަމެއް ނޫނެވެ. ކުއްލިއަކަށް ބައްޕަ މަތިން ހަނދާންވިއެވެ. އަވަސްއަވަހަށް ފޯނު ބަލާލިއެވެ. ބައްޕަ ގުޅާލާފައިވެސް ނެތެވެ. ބައްޕަ ބަލިވީބާވައޭ ހީވެ، ހިތް އަވަސްވާންފެށިއެވެ. ޒާރާ ބޭނުންވީ ބައްޕައަށް ގުޅާލާށެވެވެ.\nއެތައްފަހަރަކު ގުޅުމުންވެސް ބައްޕަ ފޯނެއް ނުނެގިއެވެ. ޒާރާ ހާސްވެ ކަންބޮޑުވާންފެށިއެވެ. އަވަސްއަވަހަށް ފެންވަރާ ނަމާދުކޮށްލިއެވެ. ތައްޔާރުވެލައިގެން ބޭރަށް ނިކުންނަން ހިނގައިގަތެވެ. ކޮޓަރި ދޮރުގެ އަތްގަނޑުގައި ނުހިފި އުޅެނިކޮށް ދޮރު ހުޅުވުނެވެ. ހުދުކުލައިގެ ޓީޝާޓަކާ ނޫކުލައިގެ ޖީންސްގައި ހުރި އިމްރާން ފެނުމުން ޒާރާ އަށް ފަހަތަށް ޖެހިލެވުނެވެ.\n”ހާދަ ލޯތްބޭ….މަގޭ ޒާރާ….. މާޝާ ﷲ…… އަހަރެން ކިހާ ނަސީބުގަދަ…..ތިހާ ރީތި ކުއްޖަކާ މެރީ ކުރެވޭނީ ވަރަށް ނަސީބު ރަނގަޅު މީހަކަށްނު……” އިމްރާން ހިނިތުންވެލިއެވެ.\nޒާރާގެ ހިތަށް ކަށިތަކެއް ހެރުނުފަދައެވެ. ”އެހެންމީހެއްގެ ލޯބިވެރިޔާ އަތުލައިގަނެވުނީމަ އެއީ ނަސީބު ކަމުގައިވާނަމަ އިމްރާން އެބުނީ ތެދެކެވެ. މީހެއްގެ ހިތެއް ހަލާކުކޮށްލުމަށްފަހު އެ ހިތުގެ މައްޗަށް ވެރިވެގަނެ ނުފޫޒު ފޯރުވުން އެއީ ނަސީބުކަމުގައިވާނަމަ އިމްރާނަކީ ނަސީބު ވެރިއެކެވެ. ލޯތްބަށް އެދި ތެޅެމުންދާ ހިތެއް އެ ލޯތްބާ މުޅިއުމުރަށް ވަކިކުރުވުމަކީ ނަސީބު ކަމުގައި ދެކޭކަމަ އިމްރާން އަކީ ނަސީބު ވެރިއެކެވެ..” ޒާރާގެ ހިތާހިތުން އިމްރާނަށް އެއްޗިހި ކިޔަމުންދިޔައެވެ.\n”ޒާރާ….. ސައިބޯން ހިނގާ….. މަންމަ ވަރަށް އަހައިފި ޒާރާ ވާހަކަ….. ސައިވެސް ނުބޮއި އެބައިން ޒާރާ ނިކުންނަންދެން…..” އިމްރާން ދޮރު ހުޅުވާލަމުން ޒާރާ ނިކުންނަން ތަންދެއްކިއެވެ. އިމްރާނުގެ މޫނަށް އެންމެ ފަހަރަކުވެސް ޒާރާ ނުބަލައެވެ. އަނގައިން ނުބުނި ކަމުގައިވިޔަސް ޒާރާގެ އެތެރެހަށި އަނދަމުންދަނީއެވެ. އިމްރާން މާ އޯގާރެތި ސިފައެއްދައްކަން މަސައްކަތް އެކުރަނީ ޒާރާއާ ގާތްވުމަށްކަން ޒާރާއަށް ޔަގީން ކުރެވޭތީއެވެ. އެ ފުރުސަތު އިމްރާނަށް ނުދިނުމަށް މާ ކުރިއްސުރެ ޒާރާ ވަނީ އަޒުމް ކަނޑައަޅާފައެވެ.\nޒާރާ ނިކުންނަން ހިނގައިގަތެވެ. ދޮރުން ބޭރަށް ފައި އެޅުމާއެކު އިމްރާން ފަހަތުން ޒާރާގެ އަތުގައި ހިފެހެއްޓިއެވެ. ޒާރާއަށް ލިބުނީ ކުއްލި ސިހުމެކެވެ. އެގޮތަށް އިމްރާން ކަންތައް ކޮށްފާނެ ކަމުގައި ގަބޫލު ކުރެވިފައި ނެތީމައެވެ. ޒާރާ އެނބުރި އިމްރާނުގެ މޫނަށް ބަލާލިއެވެ. އަދި އިމްރާނުގެ އަތުތެރެއިން އޭނާގެ އަތް ދަމައިގަތެވެ. އޭނާގެ މޫނުމަތިން ހިތްހަމަ ނުޖެހުމުގެ އަސަރުތައް ފެންނަން ހުރުމުން އިމްރާން ދެރަވިއެވެ.\n”ވާހަކައެއް ބުނަންވެގެން ޒާރާ މި މަޑުކުރުވީ…..” އިމްރާން ހަމަޖެހިލަން މަސައްކަތްކުރިއެވެ.\n”ވާހަކަ ބުނާނީ އަނގައިން…..” ޒާރާ އެބުނި އެއްޗެއް އިމްރާނަށް ކިތައްމެ ރަނގަޅަކަށްވެސް އެނގުނެވެ. ޒާރާގެ އަތުގައި ހިފުން އެއީ ކުށެއްކަމަކަށް އިމްރާން ގަބޫލެއް ނުކުރެއެވެ. އެހެންނަމަވެސް އެއީ ކުށެއްކަމަށް ޒާރާ ގަބޫލުކުރާނަމަ އިމްރާށް އެކުށަށް މާފަށް އެދެން އޭނާ ބޭނުމެވެ.\n”ސޮރީ….. ” އިމްރާން ހިނިތުންވެލިއެވެ.\n”އަހަރެމެން ދެމެދުގައި އޮތް ގުޅުން މަންމަމެންނަށް ނޭންގުމަކީ އަހަރެންގެ ވަރަށްބޮޑުއެދުމެއް… ” އިމްރާން މަޑުމަޑުން ބުނެލިއެވެ. އެހެންމީހަކަށް އިވިދާނެތީ އޭނާ ޖެހިލުންވަނީއެވެ.\n”ކޮން ގުޅުމެއް….” ޒާރާ އިމްރާނާ ހަތަރުކަޅި ހަމަކުރާކަށް ބޭނުމެއްނުވިއެވެ. އިމްރާނަށް ފުރަގަސްދިނީ އެހެންވެއެވެ.\n”މިބުނީ ……. ” އިމްރާނަށް ބުނަންއުޅުނު އެއްޗެއް ޒާރާއަށް އޮޅުން ފިލުވައިދޭނެ ގޮތެއް ނޭނގުނެވެ.\n”ރޭގަ ކަންތައްވީގޮތް މަންމަމެންނަށް އެނގޭކަށް އަހަރެން ބޭނުމެއް ނޫން….. ޒާރާ މިކަން އަހަންނަށް ކޮށްދޭނެކަމަށް އުންމީދުކުރަން…..” އިމްރާން މަސައްކަތްކުރީ އިތުރަށް އޮޅުންފިލުވާދޭށެވެ.\n”ހުރިހާ ކަމެއް ފޮރުވައިގެން އެހެންމީހުންގެ ހިތްހަމަޖައްސަދޭން ދުނިޔެއަށް އައިސްހުރި މީހެއްތަ އަހަރެންމީ…..” ޒާރާގެ އަނގައިން ބޭރުވީ އޭނާގެ ހިތް ކުރަމުންދިޔަ ޝަކުވާތަކުން ބައެކެވެ.\nޒާރާ ބޭރަށްނިކުމެ ސިޓިންރޫމާދިމާއަށް ހިނގައިގަތެވެ. ފަހަތުން އިމްރާން ދިޔައެވެ. ސިޓިންރޫމްތެރެއަށް ޒާރާއަށް ނިކުމެވުނުއިރު ސަރީފާ އޭނާގެ އިންތިޒާރުގައި އިނެވެ. ޒާރާ ފެނުމާއެކު ހިނިތުންވެލިއެވެ. ގޭގައި މަސައްކަތްކުރަންގެންގުޅޭ ހަސީނާ ގޭތެރެ ސާފުކުރުމުގައި އަވަދިނެތި އުޅެއެވެ.\n”ދަރިފުޅާ އާދޭ އަވަހާ…… މަންމަ މިއިންނަނީ ދަރިފުޅު ނިކުންނަންދެން….. މަގޭ އިމްރާން ކައިރީ ކިތަންމެ ފަހަރަކު އަހާވެސް ލެވިއްޖެ ދަރިފުޅު ހޭލައިފިތޯ…..” ސަރީފާގެ މޫނުމަތިން ފެންނަނީ އިންތިހާ އުފާވެރިކަމެވެ.


Raajeyge zuvaan moonuthah "Vogue" ah\nރާއްޖޭގެ ޒުވާން މޫނުތައް "ވޯގް" އަށް!\nވޯގްގައި ހިމަނާފައިވާ ދިވެހި ބައެއް ޒުވާނުން\nއެމެރިކާގެ މަޝްހޫރު ފެޝަން އެންޑް ލައިފްސްޓައިލް މަޖައްލާ "ވޯގް" ގެ ވޯގް އަރަބިޔާއިން ރާއްޖޭގެ ޒުވާން މޫނުތައް ދައްކާލައިފި އެވެ.\nމި މަހު ޕަބްލިޝް ކުރި، "ފޭސަސް އޮފް ދަ މޯލްޑިވްސް" މި އާޓިކަލްގައި ކިޔައިދީފައި ވަނީ ރާއްޖޭގައި އެކި ދާއިރާތަކުގައި މަސައްކަތް ކުރާ ޒުވާނުންގެ ވާހަކަތަކެވެ. ތަފާތު ދާއިރާތަކުން މީހުންނާ ސުވާލުކޮށް އިންޓަވިއުތައް ގެނެސްދީފައިވާއިރު އެމީހުންގެ ތަޖުރިބާ އާއި މަސައްކަތް ކުރަމުން އަންނަ ގޮތް ކިޔައިދީފައިވެ އެވެ.\nއެގޮތުން، ޑައިވިން އިންސްޓްރަކްޓަރު ޝާޒިޔާ ސައީދު އާއި މިއުޒީޝަން މުހައްމަދު ޝިއުޒް އާއި ފޮޓޯގްރާފަރު އައިޝަތު ނަޖް، އެމީހުންގެ ދާއިރާތަކުގައި މަސައްކަތް ކުރަން ފެށި ގޮތާއި ކުރަމުން އަންނަ ގޮތް ވަނީ ހިއްސާ ކޮށްފަ އެވެ.\nމީގެ އިތުރުން، މިފަހުން އޮއިޝީ އިން މަގުބޫލުކަން ހޯދި ޝެފް ފަތީނު އާއި އިންޓަނޭޝަނަލް ޕްލެޓްފޯމްތަކުގައި އޭނާގެ ޑިޒައިންތައް ދައްކާލާފައިވާ ފެޝަން ޑިޒައިނަރު އައިޝަތު ޝަމްލާ އާއި އދ. އަތޮޅުގައި ވޭލް ޝާކް ޕްރޮގްރާމް ހިންގި އިރޫ ޒަރީރް ވެސް އޭނާގެ ތަޖުރިބާ ވަނީ ކިޔައިދީފަ އެވެ.\nޑައިވިން އިންސްޓްރަކްޓަރު ޝާޒިޔާ ސައީދު -- ފޮޓޯ: ވޯގް\nއަދި، ކުޑަ ވިޔަފާރިއަކުން ދުނިޔޭގެ މަގުބޫލުކަން ހޯދާފައިވާ "ޓޮޑީ އިންކް" ހިންގާ އަހުމަދު ރިޔާޒު އާާއި މުހައްމަދު ފަޔާޒް އެމީހުންގެ ވިޔަފާރި ފަތުރުވެރިންނަށް ދައްކާލަން ކުރި ބުރަ މަސައްކަތް ވެސް ހިއްސާ ކޮށްފައި ވެ އެވެ.\n"ޓޮޑީ އިންކް" ހިންގާ އަހުމަދު ރިޔާޒު އާާއި މުހައްމަދު ފަޔާޒް -- ފޮޓޯ: ވޯގް\nވޯގްގައި ޒުވާނުންގެ މި ވާހަކަތައް ގެނެސްދީފައިވާއިރު އެއީ އައިލެންޑް ނޭޝަން އެއްގެ އެވްރިޑޭ ހީރޯސްގެ ގޮތުގައި އެ މަޖައްލާގައި ވަނީ ސިފަކޮށްފަ އެވެ.\nމީގެ ކުރިން 2016 ވަނަ އަހަރު ރާއްޖޭގެ މޮޑެލް، ރައުދާ އާތިފް ވަނީ ވޯގް މަޖައްލާގެ ކަވާގައި ހިމެނިފަ އެވެ. އެއީ ދިވެއްސަކު ވޯގް އަށް އެރި ފުރަތަމަ ފަހަރު އެވެ.\nގެއްލިގެން ހޯދަނިކޮށް ފެނުނުއިރު އޮތީ ސަޖިދައިގައި މަރުވެފައި


Demand thah haasil nuve muzaaharaa ninmaalaifi\nޑިމާންޑުތައް ހާސިލް ނުވެ މުޒާހަރާ ނިންމާލައިފި\nއެމްޑީޕީ އިން ބުނަނީ މުޒާހަރާ ކާމިޔާބުކަމަށް\nލަފާކުރި އަދަދާ ކައިރިއަށް ވެސް މީހުން ބައިވެރިނުވޭ\nދެން އަޅާނެ ފިޔަވަޅެއް އެމްޑީޕީގެ ގައުމީ މަޖިލީހުން ނިންމަނީ\nމުޒާހަރާ ނިންމާލުމުގެ ގޮތުން ބައިވެރިން ފޮތިގަނޑެއްގައި ސޮއިކޮށް ޝުއޫރުތައް ލިޔަނީ. -- އަވަސް ފޮޓޯ: މޫސާ ރަޝީދު\nއެމްޑީޕީގެ ފަރާތުން ސަރުކާރަށް ހުށަހެޅި އެއްވެސް ޑިމާންޑެއް ހާސިލްނުވެ އެމްޑީޕީ އިން "މިިންޖުވާން" ގެ ނަމުގައި ބޭއްވި މުޒާހަރާ ނިމިއްޖެ އެވެ.\nމިދިޔަ ހުކުރު ދުވަހު ހަވީރުން ފެށިގެން އެމްޑީޕީ އިން 73 ގަޑިއިރާއި 13 މިނެޓަށް ކުރިއަށް ގެންދިޔަ މިންޖުވާން މުޒާހަރާ ނިންމާލީ މިއަދު ހަވީރު 5:43 ގަ އެވެ. އެމްޑީޕީ އިން ބުނެފައި ވަނީ އެ ޕާޓީ އިން ސަރުކާރަށް ހުށަހެޅި ތިން ޑިމާންޑް ވެސް 73 ގަޑިއިރު ތެރޭގައި ސަރުކާރަށް ފުއްދޭނެ ކަމަށެވެ. އެހެން ބުނި ނަމަވެސް އެޕާޓީ އިން އެދުނު އެއްވެސް ކަމެއް ސަރުކާރުން ކޮށްދީފައެއް ނުވެ އެވެ.\nއެމްޑީޕީގެ ޑިމާންޑު ތަކަކީ:\nރައީސް މުހައްމަދު ނަޝީދު ދޫކޮށްލުން.\nކުރީގެ މިނިސްޓަރު ނާޒިމާއި އިމްރާނާއި އެ ނޫން ވެސް 1700 އަށް ވުރެ ގިނަ މީހުންނަށް ކުރެވޭ ތުހުމަތުތަކާއި ޑރ. އަފްރާޝީމާއި\nރިލްވާންގެ މައްސަލަ ރަނގަޅަށް ތަހުގީގުކުރުން.\nކޮރަޕްޝަން ހުއްޓުވައި ގައުމު ހަމަ މަގަށް އެޅުވުމަށް ސިޔާސީ ޕާޓީތަކާ މަޝްވަރާކުރުން.\nމުޒާހަރާ ނިންމާލުމުގެ ގޮތުން އާޓިފިޝަލް ބީޗްގައި މިއަދު ބޭއްވި ހަރަކާތްތަކުގައި އެމްޑީޕީގެ ސްޕޯކްސް ޕާސަން އިންތިޔާޒް ފަހުމީ (އިންތި) ވިދާޅުވީ މިމުޒާހަރާ އަކީ މި ގައުމުގައި މިހާގިނަ ވަގުތަކަށް ސުލްހަވެރިކަމާއެކު ގިނަ ރައްޔިތުން ބައިވެރިވެގެން ކުރިޔަށް ގެންދިޔަ ފުރަތަމަ މުޒާހަރާ ކަމަށާއި މި މުޒާހަރާގައި ފުލުހުން ވަރަށް ގިނަ ގޮތްގޮތަށް އުންދަގޫތަކެއް ކުރިމަތި ކުރުވި ކަމަށެވެ.\n"މިއީ ދައުލަތުގެ އެންމެ ބޮޑު ފިއްތުންތަކާއި އެކު ކުރިޔަށް ދިޔަ މުޒާހަރާ. އެހެން ނަމަވެސް މި މުޒާހަރާއިން އަންގާދެނީ ކިތަންމެ ގޮންޖެހުމެއް އޮތަސް އަޅުގަނޑުމެންގެ ހަރަކާތްތަކެއް ނުހުއްޓާނަން ކަމަށާއި އަދި އަޅުގަނޑުމެންގެ މަގުސަދު ހާސިލް ވަންދެއް އަބަދުވެސް ދާނީ ކުރިޔަށް ކަން. އެހެން ކަމުން މިފަދަ މުޒާހަރާތަށްކުރިޔަށް އޮތްތާވެސް ބާއްވާނަން،" އިންތި ވިދާޅުވި އެވެ.\nމިންޖުވާން މުޒާހަރާ ނިންމާލައިފާވަނީ މުޒާހަރާގައި ހުރިހާ ބައިވެރިން ފޮތިގަނޑެއްގައި އެމީހެއްގެ ހިޔާލު ލިޔެ ސޮއިކުރުމަށް ފަހު އެވެ. އަދި މުޒާހަރާ ނިންމާލާފައި ވަނީ، "އަނިޔާވެރިކަމުން ސަލާމަތްކޮށްދިނުމަށް އެދި" މަގުމަތީގައި މަޑުކޮށް ދުއާ ކުރުމަށް ފަހު އެވެ. މުޒާހަރާގެ ބައިވެރިން މަގުމައްޗަށް ނުކުމެ ދުއާކުރި ނަމަވެސް ފުލުހުން އެކަމަކަށް އެއްވެސް ހުރަހެއް ނާޅައެވެ.\nމުޒާހަރާގެ ބައިވެރިން އެ މީހުންގެ ޝުއޫރުތައް ލިޔަނީ. -- އަވަސް ފޮޓޯ: މޫސާ ރަޝީދު\nއިމްތިޔާޒު ވިދާޅުވެފައި ވަނީ އެމްޑީޕީގެ މުޒާހަރާއަށް ފަހު ދެން އެ ޕާޓީ އިން ބާއްވާނެ ހަރަކާތްތަކާ މެދު، ގައުމީ މަޖިލީހުގައި މަޝްވަރާކޮށް ގޮތްތަކެއް ނިންމާނެ ކަމަށެވެ. އަދި ނަޝީދު މިނިވަން ކުރުމަށް ގެންދާ ހަރަކާތްތައް މި ނިމުނީ ނޫން ކަމަށް ވެސް އެ ޕާޓީ އިން ބުންޏެވެ.\nއެމްޑީޕީ އިން ކުރި ޑިމާންޑް ތަކަށް ސަރުކާރުން ބުނެފައި ވަނީ ރައީސް ނަޝީދު ދުލެއް ނުުރާނެ ކަމަށެވެ. އަދި ކުރީގެ މިނިސްޓަރު މުހައްމަދު ނާޒިމް އާއި އަދާލަތު ޕާޓީގެ ރައީސް އިމްރާން އަބްދުﷲ އަދި އެހެން ވެސް ކުށްވެރިންގެ މައްސަލައަކީ ސަރުކާރާ ބެހުމެއް ނެތް ޝަރުއީ ދާއިރާގެ ކަމެއް ކަމަށް ވެސް ބުނެފައިވެ އެވެ. އަދި ރިލްވާންގެ މައްސަލަ އާއި އަފްރާޝީމްގެ މަރުގެ ހަގީގަތް ހޯދުމުގެ ތަހުގީގު ހުއްޓާނުލައި ކުރިއަށް ދާނެ ކަމަށް ވެސް ބުންޏެވެ. މީގެ އިތުރުން ސަރުކާރުން ވަނީ އެމްޑީޕީ އިން މަޝްވަރާ ކުރަން ބޭނުން ނަމަ އެކަމަށް މަރުހަބާ ކިޔާނެ ކަމަށް ބުނެފަ އެވެ.\nއިދިކޮޅު ފަރާތްތަކުން ބޭއްވި ހަރަކާތް ހުއްޓުވައިފި\nހިޔާލު ފާޅުކުރަން އޮތް ހުރަސްތަކާ ދެކޮޅު ހަދައިދޭން ގައުމުތަކަށް އެމްޑީޕީން ގޮވާލައިފި\nމުޒާހަރާތަކުގައި ޔޫއެންގެ ލޯގޯ ބޭނުން ނުކުރަން އަންގައިފި


Thoofaan ge baaru dhahve, nurahkaa kuda vejje\n04 ޑިސެމްބަރ 2020 - 15:38:23\nސްރީލަންކާގެ ގަލްފް އޮފް މަންނާރު ސަރަހައްދުގައި ހުރި ބާރުގަދަ ތޫފާންގެ ދުވެލި ކުޑަވެ، މަޑުމަޑުން ބާރު ދަށްވަމުން ދާނެ ކަމަށް ބެލެވޭ ކަމަށް ރާއްޖޭގެ މޫސުމާއި ބެހޭ ގައުމީ އިދާރާ (މެޓް) އިން ބުނެފި އެވެ.\nއެ ތޫފާން ގެ ބާރުކެނޑި މިހާރު ވަނީ ކޮޅިގަނޑަކަށް ބަދަލުވެފަ އެވެ.\nމެޓުން ބުނީ ހއ. ކެލާއިން ފެށިގެން ގާތްގަނޑަކަން 642 ކިލޯމީޓަރު ދުރުގައިވާ އެ ކޮޅިގަނޑު ލަފާކުރެވޭ ގޮތުގައި ކުރިއަށްއޮތް ހަ ގަޑިއިރުތެރޭގައި މަޑުމުޑުން ހުޅަނގުދެކުނަށްޖެހި، އިންޑިއާގެ ރަމަނަތަޕޫރަމާއި ތޫތުުކުޑި ހިމެނޭ ސަރަހައްދު ހުރަސްކުރާނެ ކަމަށް ބެލެވޭ ކަަމަށެވެ. އަދި ކުރިއަށް އޮތް 12 ގަޑިއިރުތެރޭގައި ކޮޅިގަނޑުގެ ބާރު އިތުރަށް ދަށްވާނެ ކަމަށްވެސް ލަފާ ކުރެވޭ ކަމަށް މެޓުން ބުނެ އެވެ.\nއެހެންނަމަވެސް ރާއްޖޭގެ އިރުދެކުނާއި، ދެކުނު އިންޑިއާ ކަނޑުގައި އުފެދިފައިވާ ކޮޅިގަނޑު ދަނީ އިތުރަށް ބާރު ގަދަވަމުން ކަމަށް މެޓުން ބުނެފައިވެ އެވެ. އެ ކޮޅިގަނޑު ދަތުރު ކުރަމުންދާނީ ދެކުނު، ހުޅަނގުދެކުނަށް، ރާއްޖެއާ ދުރަށް ކަމަށް ވެސް މެޓުން ބުނެ އެވެ.\nކުރިއަށް އޮތް 24 ގަޑިއިރުގެ މޫސުމަށް ބަލާއިރު، ރާއްޖޭގެ އެކިހިސާބަށް ވިއްސާރަކުރާނެކަމަށާއި ބައެއް ރަށްތަކަށް ގުގުރުން އެކަށީގެންވާ ކަމަށް މެޓުން ބުނެ އެވެ. މެޓުން ބުނީ ހުޅަނގާއި ހުޅަނގުއުތުރުން، ގަޑިއަކު ފަސް މޭލާއި 13 މޭލާ ދެމެދުގެ ބާރުމިނުގައި ވައި ޖެހޭނެ ކަމަށެވެ.\nއޭގެ އިތުރުން ވިލާގަނޑުގައި ގަޑިއަކު ގާތްގަނޑަކަށް 45 މޭލަށް ވައިގަދަވުން އެކަށީގެންވާ ކަމަށާއި ރާއްޖޭގެ ކަނޑުތައް ގަދަވެ، ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދަ އެރުން އެކަށީގެންވާ ކަަމަަށް މެޓުން ބުނެ އެވެ.\nތޫފާންއެންވަޔަރަމެންޓް މިނިސްޓްރީއެންވަޔަރަންމަންޓަލް ޕްރޮޓެކްޝަން އޭޖެންސީމޫސުންވިއްސާރަ މޫސުން


ޗާލުވި ރަން ފަތިހަކަށް އަލިވިލެން ބޭނުންތަ؟\nލޯކަލް ކައުންސިލް އިންތީޚާބު\nލާމަރުކަޒީ ނިޒާމު ދަންނާނީ އެމްޑީޕީން އެކަނި\n80 އިންސައްތަ ގޮނޑި ކާމިޔާބު ކުރެވޭނެ\nއެމްޑީޕީއަކީ ހުރިހާ އިންތިޚާބަކަށް ވަރަށް ފުރިހަމައަށް ތައްޔާރުވެފައިވާ ޕާޓީއެއް\n15 ފެބްރުއަރީ 2021 | ހޯމަ 16:29\nކެންޕެއިން ދަތުރުފުޅެއްގައި ރައީސުލްޖުމްހޫރިއްޔާ އިބްރާހިމް މުހައްމަދު ޞާލިޙް އާއްމު ރައްޔިތުންނާ ސަލާމް ކުރައްވަނީ\nލޯކަލް ކައުންސިލް އިންތިޚާބު މިއޮތީ ފެންމަތިވެފައެވެ. އިންތިޚާބަށް ތައްޔާރުވުމުގެ މަސައްކަތުގައި ސިޔާސީ ޕާޓީތަކުން ހޭބޯނާރާ ދަނީ މަސައްކަތްތައް ކުރަމުންނެވެ. ސަރުކާރު ހިންގާ މައި ޕާޓީއާ އިދިކޮޅު ސިޔާސީ ޕާޓީގެ ވާދަވެރިކަން އިންތިހާއަށް މިވަނީ ގަދަވެފައެވެ. ދެޕާޓީގެ ފަރާތުން ވެސް ގެންދަނީ އިންތިޚާބު ކާމިޔާބު ކުރެވޭނެކަމުގެ ޔަގީންކަން ދެމުންދެއެވެ. ސަރުކާރުގެ މައި ޕާޓީ (އެމްޑީޕީ)އަށް 80 އިންސައްތަ ގޮނޑި ކާމިޔާބު ކުރެވޭނެކަމުގެ ޔަގީންކަން ރައީސުލްޖުމްހޫރިއްޔާ އިބްރާހިމް މުހައްމަދު ޞާލިޙު ދެއްވުމަކީ ހަގީގަތުގައި އާދައިގެ ކަމެއް ނޫނެވެ.\nއެމަނިކުފާނު ވިދާޅުވިއެވެ. ''އަޅުގަނޑުމެންގެ ޕާޓީގެ އަމާޒަކީ،\nލާމަރުކަޒީ ނިޒާމު ފުރިހަމަ ކޮށްދިނުން،\nޕާޓީގެ އެދުމާއި އަޒުމަކީ ނިޔަތާއި ދުލުން،\nވާތީ އަބަދުވެސް ބާރުލާ ކަމަކަށްވުމުން،\nޗާލުވި ރަން ފަތިހަކަށް އޮވެ އަލިވަނީ\nއެމްޑީޕީ ޤައުމީ މަޖިލީހުގެ 172 ވަނަ ބައްދަލުވުމުގައި ރައީސް ޞާލިޙު ވިދާޅުވެފައިވަނީ އެމްޑީޕީއަކީ ހުރިހާ އިންތިޚާބަކަށް ވަރަށް ފުރިހަމައަށް ތައްޔާރުވެފައިވާ ޕާޓީއެއް ކަމަށާއި، އިންތިޚާބު ކާމިޔާބު ކުރެވޭނެ ކަމާ މެދު ޝައްކުނުކުރާ ކަމަށެވެ. އަދި އިންތިޚާބުގެ 80 އިންސައްތަ ގޮނޑި ކާމިޔާބު ކުރެވޭނެކަމުގެ ޔަގީންކަން ދެއްވާ އެމަނިކުފާނުގެ ވަނީ ވެރިކަމުގައި ތިބެ ކެމްޕެއިން ކުރަންޖެހޭ ގޮތާއި، އިދިކޮޅުގައި ތިބެ ކެމްޕެއިން ކުރަންޖެހޭ ގޮތް ވަރަށް ތަފާތުކަން ފާހަގަކުރައްވާފައެވެ.\nއެގޮތުން ''ސަރުކާރުން ކޮށްދިނީ ކޮންކަމެއްތޯ؟ މިއީ އެންމެ ގިނައިން ކުރިމަތިވާނެ އެއް ސުވާލުކަން ފާހަގަކުރައްވައި ރައީސް ޞާލިޙު ވިދާޅުވީ އެސުވާލަށް ވަރަށް ފުރިހަމަ ޖަވާބުތަކެއް ދެވޭނެ ކަމަށެވެ. ތެދެކެވެ! ކޮވިޑް-19ގެ މި ބަލިމަޑުކަމުގެ ތެރޭގައި ވެސް ގައުމު ހިފަހައްޓަވާ ދެއްވައިފިއެވެ. މަޝްރޫއުތައް ނުހުއްޓި ކުރިއަށް ގެންދާއިރު، ހުރިހާ ދާއިރާއަކުން ރައްޔިތުންނަށް އެހީތެރިކަން ފޯރުކޮށްދިނުމުގެ މަސައްކަތްތައް ސަރުކާރުން ދަނީ ކުރަމުންނެވެ. ''ތަރައްގީގެ ބާނީ''ގެ ނަމުން މަޝްރޫހުވެފައިވާ ކުރީގެ ރައީސް އަބްދުﷲ ޔާމީންގެ ފަސް ދައުރުގައި ހިންގާފައިވާ މަޝްރޫޢުތަކާއި، ދެއަހަރު ވެފައިވާ މިސަރުކާރުން މިހާރު ހިންގަމުންދާ މަޝްރޫއުތައް ގިނައިރު، އަޅައިނުކިޔޭނެކަން މިހާރު މިވަނީ ހާމަވެފައެވެ. އެހެންކަމުން ''ސަރުކާރުން ކޮށްދިނީ ކޮންކަމެއްތޯ'' މިސުވާލަށް ވަރަށް ފުރިހަމައަށް ވެސް ޖަވާބު ދެވޭނެ ނޫންތޯއެވެ.\nމީގެ އިތުރުން ލާމަރުޒަކީ ނިޒާމަށް ބޮޑެތި ބަދަލުތަކެއް ގެނެސްފައިވާއިރު، މިބާރުވެރިކަމާއެކު ބޭއްވޭ އިންތިޚާބު ކާމިޔާބު ކުރުމުގެ މުހިންމުކަމުގެ މައްޗަށް ވެސް ރައީސް ޞާލިޙު އަލިއަޅުއްވާލެވިއެވެ. އެމަނިކުފާނު އެ ވިދާޅުވިހެން އެކަމަކަށް ފަރިތަނޫން ބަޔަކު ނުވަތަ އެނިޒާމު ގަބޫލުނުކުރާ ބަޔަކު ރައްޔިތުން އިންތިޚާބު ކޮށްފިކަމުގައިވާނަމަ ނެރެން ބޭނުންވާ ނަތީޖާ ނުނެރެވޭނެކަން ކަށަވަރެވެ. އެއީ ލިޔަން ނޭނގޭ މީހެއްގެ އަތަށް ގަލަން ދިނުން ފަދަ ކަމެކެވެ.\nކައުންސިލްތަކުގައި ދައުރު ފަސް އަހަރަށް އިތުރުކޮށް ބޮޑެތި ބާރުތަކެއް ކައުންސިލްތަކަށް ދީފައިވަނީ ވަރަށް މާތް މަޤުޞަދެއްގައެވެ. ކައުންސިލްތަކުގެ އިހުތިސާސް ހިނގާ ސަރަހައްދު ކަނޑައެޅުމާއި، ކައުންސިލްތަކުގެ ނިންމުންތަކުގައި ރައްޔިތުންގެ ބައިވެރިވުން އިތުރުކޮށްފައިވަނީ ހަގީގީ ތަރައްގީ މުޅި ރާއްޖެއަށް ގެނައުމަށެވެ.\nލާމަރުކަޒީ ނިޒާމަކީ އަތޮޅުތެރޭގެ ރަށްތައް ތަރައްގީވުމަށް ކޮށައިދިން މަގެކެވެ. އެއަތޮޅެއް، އެރަށެއް ތަރައްގީކުރުމުގެ ބާރު ލިބިގެން ދިއުމާއެކު މާލެ ސިޓީއަށް ބަރޯސާވުން ނިމުމަކަށް އަންނާނެވެ. އެރަށެއްގެ އިހުތިސާސްގެ ތެރޭގައި ހިމެނޭ ފަޅުރަށްތަކާއި، ކައުންސިލްތަކަށް ވިޔަފާރިކޮށްގެން މަންފާ ހޯދޭނެ ގޮތްތައް މިވަނީ މަގުފަހިކޮށްދީފައެވެ. ނަތީޖާއެއްގެ ގޮތުން އަތޮޅުތެރޭގެ ރަށްތަކަށް ދަތުރުފަތުރުގެ ނިޒާމު އިތުރަށް ފަސޭހަވެ އެއަރޕޯޓުތައް އިތުރުވާނެއެވެ. އިޤްތިޞާދާއި، ސިއްޙީ، ތަޢުލީމީ، އަދި ޢުމްރާނީ، އިޖުތިމާޢީ ތަރައްގީ ފެންނަން ފަށާނެއެވެ. ވަޒީފާގެ ފުރުސަތުތައް ފަހިވެ، ފަތުރުވެރިކަން އިތުރަށް ފުޅާވެގެންދާނެއެވެ.\nރަށުގެ ތަރައްގީއާއި، އަތޮޅަށް ބޭނުންވާ ތަރައްގީ ބޭނުންވާނަމަ ކުރިއަށް ލޯކަލް ކައުންސިލް އިންތިޚާބުގައި އެމްޑީޕީއަށް ބޮޑު މެޖޯރިޓީއެއް ރައްޔިތުން ދޭންޖެހެއެވެ. ރައީސް ޞާލިޙް ވިދާޅުވިހެން ލާމަރުކަޒީ ނިޒާމުގެ ފޮނި މީރުކަމާއެކު، ޗާލުވި ރަން ފަތިހަކަށް އަލިވެލޭނީ އޭރުންނެވެ.


BREAKING | Covid-19: ICU Gai Faruvaa Dhemundhaa Meehun Ge Adhadhu5Ah Araifi - Vaguthu\nކޮވިޑް-19: އައިސީޔޫގައި ފަރުވާދެމުންދާ މީހުންގެ އަދަދު ފަހަކަށް އަރައިފި\nދަރުމަވަންތަ ހޮސްޕިޓަލް – ވަގުތު އިމޭޖްސް: އަމީން ފަހްމީ\nރާއްޖޭގައި ކޮވިޑް-19 ޖެހިގެން ފަސް މީހަކަށް އައިސީޔޫގައި ފަރުވާދެމުންދާ ކަމަށް ސަރުކާރުން ވިދާޅުވެއްޖެ އެވެ.\nކޮވިޑް-19 އާއި ބެހޭ ފަހުގެ މަޢުލޫމާތު ހާމަކުރުމަށް ސަރުކާރުން މިހާރު ކުރިޔަށްގެންދާ ނޫސްވެރިންގެ ބައްދަލުވުމުގައި މިކަން ހާމަކުރައްވާ ޑރ. މޫސާ ހުސައިން ވިދާޅުވީ، މި ބަލި ޖެހިގެން އައިސީޔޫގައި ފަރުވާދެމުންދާ ފަސް މީހުންގެ ތެރެއިން ތިން މީހަކަށް ފަރުވާދެމުން ދަނީ އޮކްސިޖެން ގުޅައިގެން ކަމަށެވެ.\nނަމަވެސް މިއިން އެއްވެސް މީހަކު އަދި ވެންޓިލޭޓަރަކަށް ނުގުޅާ ކަމަށް ޑރ. މޫސާ ހުސައިން ވިދާޅުވިއެވެ.\nކޮވިޑް-19 ޖެހިގެން ފަރުވާދެމުންދާ މީހުންގެ ތެރެއިން ހާލުބޮޑު މީހަކު މިރޭވެސް އައިސީޔޫއަށް ބަދަލުކޮށްފައި ވެއެވެ. އޭނާއަކީ އުމުރުން 70 އަހަރުގެ މީހެކެވެ.\nމިރޭގެ ނޫސްވެރިންގެ ބައްދަލުވުމުގައި ޑރ. މޫސާ ހުސައިން ވިދާޅުވީ، އައިސީޔޫގައި ފަރުވާދެމުންދާ ފަސް މީހުންގެ ތެރެއިން ހަތަރު މީހުންނަކީ ދިވެހިން ކަމަށެވެ.\nމިހާތަނަށް ރާއްޖެއިން ކޮވިޑް-19 އަށް ފައްސިިވި މީހުންގެ ތެރެއިން މީހަކު މިރޭ ވަނީ ނިޔާވެފައެވެ. ހެލްތު މިނިސްޓްރީން ވިދާޅުވީ އެމީހާ ހޮސްޕިޓަލަށް ގެންދިޔައިރު ވެސް ނިޔާވެފައިވާ ކަމަށެވެ. ނަމަވެސް ކުރިން ނަގާފައިވާ ސާމްޕަލްއަކުން އޭނާ ކޮވިޑް-19 އަށް ފައްސިވެފައިވާކަމަށް މިނިސްޓްރީން ވިދާޅުވިއެވެ.\nރާއްޖެއަށް ކޮވިޑް-19 ގެ ނުރައްކާ ކުރިމަތިވެފައިވާއިރު، މިހާތަނަށް ރާއްޖޭގެ އެކި ސަރަޙައްދުތަކުން ޖުމްލަ 280 މީހަކު ވަނީ މި ބައްޔަށް ފައްސިވެފައެވެ. އޭގެތެރެއިން 125 ދިވެހިން ހިމެނެއެވެ. މި ބަލީގައި ދިވެހިންގެ އިތުރުން ރާއްޖެއިން ދެން އެންމެ ގިނައިން ފައްސިވެފައި ވަނީ ބަންގްލަދޭޝް މީހުންނެވެ.\nމިހާތަނަށް ރާއްޖެއިން އެންމެ ގިނަ ބަޔަކު ކޮވިޑް-19 އަށް ފައްސިވެފައި ވަނީ މާލެއިންނެވެ. އަދި މިހާރު މާލޭގައި ވައިރަސް ފެތުރެމުން ދަނީ މުޖުތަމަޢު ތެރެއިންކަން ވަނީ ޔަޤީންކުރެވިފައެވެ. އެހެންކަމުން މިހާރު މި ބަލިމަޑުކަމުގައި ރާއްޖެ އޮތީ ނާޒުކު ފައްތަރެއްގައެވެ.\nއޭޕްރީލް 30, 2020 08:00\nނާޤާބިލް ސަރުކާރުގެ ވެރިން އަވަހަށް އިސްތިއުފާ ދެއްވާށެވެ! ދިވެހިރައްޔިތުން މިހާރު ތިޔަބައިމީހުންނަށް ބޮލެއް ނުލަނބައެވެ. ޤަޞްދުގައި ދިވެހިރާއްޖެއަށް ކޮރޯނާ ވައިރަސް އެތެރެކުރީ ތިޔަ ޣައްދާރުވި ސަރުކާރުގެ ވެރިން ބޯޑަރު ބަންދުނުކޮށް އަމިއްލައަށް މޮޅުވާންވެގެން އެތައް ބޮޑުންނެއް ބޭރުޤައުމުތަކުން ގެނަސް ދޫކޮށްލީމައެވެ. ދެން މިހާރު ތިޔައޮތީ ނޭވާހޮޅިއަށް އެޅިފައެވެ. ކިތަންމެ ވަރަކަށް ރައްޔިތުން ގުނބޯ ހައްދަން މީސްމީހުންގެ ގާތުގައި މިކަމުން އަރައިގަނެވޭނޭ ބުންޏަސް ޤަބޫލުކުރާނެ ދިވެއްސެއްނެތެވެ. ޕޮޒިޓިވްވާ ޢަދަދުތައް އެދަނީ ގަޑިއަކަށްވުރެން ގަޑިއެއް އިތުރުވަމުން މިހާރު 300 އާއި ކައިރި ކުރަނީއެވެ.


SunOnline: Mudhimu gellunuthaa haftha eh, aanmunge eheetheri kamah edhijje\nމުދިމު ގެއްލުނުތާ ހަފްތާއެއް، އާންމުންގެ އެހީތެރިކަމަށް އެދިއްޖެ\nޝަފްނާ ހުސައިން 13 Apr 2020, 16:22\nށ.އަތޮޅުގައި ހިނގަމުން އަންނަ ޖޭޑަބްލިއު މެރިއޮޓް މޯލްޑިވްސް އެންޑް ސްޕާ ރިސޯޓުގެ މުދިމު ގެއްލިގެން ހޯދަން ފެށިތާ ހަފްތާއެއް ވެފައިވާއިރު، އޭނާގެ އެއްވެސް ހަބަރެއް ނުވާކަމަށް އެމްއެންޑީއެފް އިން ބުނެފިއެވެ.\nގެއްލިގެން ހޯދަމުން އަންނަނީ އިންޑިއާއަށް ނިސްބަތްވާ އުމުރުން 30 އަހަރުގެ ފިރިހެނެކެވެ. އޭނާ ގެއްލުނު ކަމުގެ ރިޕޯޓު ސިފައިންނަށް ލިބިފައި ވަނީ މި މަހުގެ ހަވަނަ ދުވަހުގެ ރޭގަނޑު 10:13 އެހާކަންހާއިރު އެވެ.\nއެމްއެންޑީއެފް އިން ބުނީ ހަބަރެއް ނުވެގެން ހޯދަމުންދާ މީހާ އެންމެ ފަހުން ލައިގެން ހުރީ ހުދު ކުލައިގެ ކުރުތާއަކާއި އަޅިކުލައިގެ ފަޓްލޫނެއްކަމަށް އެމްއެންޑީއެފް ކޯސްޓްގާޑަށް މައުލޫމާތު ލިބިފައިވާ ކަމަށެވެ.\nއެމީހާއާ ބެހޭ އެއްވެސް ހަބަރެއްވޭތޯ އެ ސަރަހައްދުން ދަތުރުކުރާ އުޅަނދުފަހަރުންނާއި އެ ހިސާބުގެ ރަށްތަކުން ބަލައިދިނުމަށް ކޯސްޓްގާޑުން ވަނީ އެދިފައެވެ.\nއަދި އޭނާއާ ބެހޭ އެއްވެސް މައުލޫމާތެއް ލިބިއްޖެނަމަ ލަސްނުކޮށް ކޯސްޓްގާޑްގެ ހިލޭ ގުޅޭ ނަންބަރު 191 އަށް ގުޅުމަށް ވެސް އެދިފައިވެއެވެ.\nއެމްއެންޑީއެފްގެ އިންފޮމޭޝަން އޮފިސަރު މޭޖާ އިބްރާހިމް އާޒިމް ވިދާޅުވީ އެ ރިސޯޓުގެ ސީސީޓީވީ ފްޓޭޖުން އެމީހާ ފޯނު ކޯލެއްގައި ހުރެފައި ރިސޯޓްގެ ސަޕްލައި ޖެޓީން މޫދަށް ފުންމާލާތަން ފެންނަ ކަމަށެވެ.\nއެ ރެއިން ފެށިގެން އެމީހާ ހޯދަން އެ ސަރަހައްދުގައި އަންނަނީ ޑައިވް ކުރަމުންނެވެ. އަދި މިހާތަނަށް އޭނާ ހޯދަން ޑައިވް ކޮށްގެން 261،600 ސްކޮޔާމީޓަރުގެ ސަރަހައްދެއް ބަލާފައިވާ ކަމަށް އެމްއެންޑީއެފް އިން ވަނީ ކުރިން ބުނެފައެވެ.\nމީގެއިތުރުން ކޯސްޓްގާޑު ލޯންޗުން ކަނޑުގެ ސާފަސްގެ 48,542,000 ސްކޮޔާމީޓަރުގެ ސަރަހައްދެއް ވެސް ވަނީ ބަލައިފައެވެ. ނަމަވެސް މިހާތަނަށް އެމީހާގެ ހަބަރެއް ނުވެއެވެ.\nކާށިދޫ ކަނޑަށް ގެއްލުނު މީހުން ސަލާމަތްކޮށްފި\nގަވައިދާ ހިލާފަށް މަސްވެރިކަން ކުރި ބޯޓެއް ހިފަހައްޓައިފި\nފަޅު ރަށަކަށް ދިޔަ ބަޔަކަށް ނުފުރި ހާލުގައި ޖެހިއްޖެ


Maamigili Port in dhaulathah 8 million rufiya ge gellun\nއދ. މާމިގިލީ ޕޯޓުން ދައުލަތަށް ކޮންމެ އަހަރަކު އަށް މިލިއަން ރުފިޔާގެ ގެއްލުން ވަމުންދާ ކަމަށް އިކޮނޮމިކް މިނިސްޓަރު ފައްޔާޒް އިސްމާއީލް ވިދާޅުވެއްޖެ އެވެ.\nވިލާ ގުރޫޕުން މާމިގިލީގައި ހަދާފައިވާ ބަނދަރުން ބައެއް، ވިޔަފާރި ބަނދަރެއްގެ ގޮތުގައި ހިންގުމަށް އެމްޕީއެލްއާ ހަވާލު ކޮށްފައި ވަނީ ޖޫން 28، 2017 ގައެވެ. މާމިގިލީ ބަނދަރުން، ވިޔަފާރި ބަނދަރެއް ހިންގުމަށް ބޭނުންކުރާނީ 600 މީޓަރުގެ ސަރަހައްދެއް ކަމަށް އެމްޕީއެލުން އޭރު ބުންޏެވެ. އެ ނިންމުން ކުއްލި ގޮތަކަށް އައީ ވިލާ ގުރޫޕްގެ ޗެއާމަން ގާސިމް އިބްރާހިމް އާއި ރައީސް އަބްދުﷲ ޔާމީންގެ ސަރުކާރާ ގުޅުން މުޅީން ކެނޑި ގާސިމްގެ ވިޔަފާރިތަކަށް އަމާޒުކޮށް އޭރުގެ ސަރުކާރުން ފިޔަވަޅުތަކެއް އަޅަމުން އައި އައުމުގެ ތެރެއިންނެވެ.\nމާމިގިލީ ޕޯޓްގެ މައްސަލާގައި އެރަށުގެ ކައުންސިލަށް އެމްޑީޕީން ކުރިމަތިލާ ކެންޑިޑޭޓުންނާއި ކެންޕެއިން ޓީމުން ވަނީ ކަންބޮޑުވުން ފާޅުކޮށްފައެވެ. އެކަމާއި ގުޅޭގޮތުން ރޭ އޮތް އެމްޑީޕީގެ ރަށްވެހި ފަތިސް ކެންޕެއިން ބައްދަލުވުމުގައި މިނިސްޓަރު ފައްޔާޒު ވިދާޅުވީ ވިލާ ގުރޫޕުން މާމިގިލީގައި ހަދާފައިވާ ބަނދަރުން ބައެއް، ވިޔަފާރި ބަނދަރެއްގެ ގޮތުގައި ހިންގުމަށް އެމްޕީއެލްއާ ހަވާލުކުރީ ސިޔާސީ ސަބަބުތަކަށްޓަކައި ކަމަށެވެ.\nރައީސް ސޯލިހް ވެެރިކަމާއި ހަވާލުވެ މާމިގިލީ ޕޯޓް ކާމިޔާބު ކަމާއެކު ހިންގޭތޯ އެމްޕީއެލްއާވެސް މަޝްވަރާ ކޮށްފައިވާ ކަމަށާ އަދި އަމިއްލަ ބަޔަކާ ހަވާލުކޮށްގެންވެސް ކާމިޔާބު ކަމާއެކު ހިންގޭނެ ގޮތެއް ހޯދުމަށް މަސައްކަތް ކުރި ކަމަށެވެ. ނަމަވެސް ސަރުކާރުން ޖެހި އެއްވެސް ހިސާބަކުން މިހާތަނަށް ޕޯޓް ހިންގޭނެ ކާމިޔާބު ގޮތެއް ފެނިފައިނުވާ ކަމަަށް ފައްޔާޒު ވިދާޅުވިއެވެ. ފައްޔާޒު ވިދާޅުވީ ސިޔާސީ ސަބަބުތަކަކަށްޓަކައި ކުރީ ސަރުކާރުން ނިންމި ނިންމުމާއި ގުޅިގެން މާމިގިލީ ޕޯޓުން ދައުލަތަށް 8 މިލިއަން ރުފިޔާގެ ގެއްލުން ކޮންމެ އަހަރު ވަމުންދާ ކަމަަށެވެ.\n"އަޅުގަނޑުމެން ސަރުކާރާ ހަވާލުވެގެން މަޝްވަރާތަކެއް ކުރެވުނު ޕޯޓްސްއާއެކު އެތަން ސަކްސަސްފުލް ކުރެވިދާނެ ގޮތެއް. އެކަމަކު އަދިވެސް އަޅުގަނޑުމެންނަކަށެއް ހިސާބު އަކުރުން އެއީ ކާމިޔާބު ކަމެއް ގޮތަކަށް ނުފެނޭ. ދެން އެތަނގާގައި އަޅުގަނޑުމެން ކޮންމެވެސް ވަރަކަށް ޕްރައިވެޓް ޕާޓީސްއާއެކުވެސް ވާހަކަ ދެކެވުނު ޕޯޓް އޮޕަރޭޓް ކުރަން. އެހެެން ނަމަވެސް އެއީ މާ ކާމިޔާބު މަސައްކަތަކަށް ނުވި. މިހާރުވެސް އަހަރެއްގެ މައްޗަށް ގާތްގަނޑަކަށް 8 މިލިއަން ރުފިޔާ ގެއްލުމުގައި މާމިގިލި ޕޯޓް އެ އޮޕަރޭޓް ކުރަނީ،" ފައްޔާޒު ވިދާޅުވިއެވެ.\nމިނިސްޓަރު ފައްޔާޒު އިސްމާއީލް: -- ފޮޓޯ: އަވަސް އާކައިވް\nއަޅުގަނޑުމެން ސަރުކާރާ ހަވާލުވެގެން މަޝްވަރާތަކެއް ކުރެވުނު ޕޯޓްސްއާއެކު އެތަން ސަކްސަސްފުލް ކުރެވިދާނެ ގޮތެއް. އެކަމަކު އަދިވެސް އަޅުގަނޑުމެންނަކަށެއް ހިސާބު އަކުރުން އެއީ ކާމިޔާބު ކަމެއް ގޮތަކަށް ނުފެނޭ. ދެން އެތަނގާގައި އަޅުގަނޑުމެން ކޮންމެވެސް ވަރަކަށް ޕްރައިވެޓް ޕާޓީސްއާއެކުވެސް ވާހަކަ ދެކެވުނު ޕޯޓް އޮޕަރޭޓް ކުރަން. އެހެެން ނަމަވެސް އެއީ މާ ކާމިޔާބު މަސައްކަތަކަށް ނުވި. މިހާރުވެސް އަހަރެއްގެ މައްޗަށް ގާތްގަނޑަކަށް 8 މިލިއަން ރުފިޔާ ގެއްލުމުގައި މާމިގިލި ޕޯޓް އެ އޮޕަރޭޓް ކުރަނީ\nފައްޔާޒު ވިދާޅުވީ މާމިގިލީ ޕޯޓް އެންމެ ރަނގަޅަށް ބޭނުން ކުރެވޭނެ ގޮތެއް ހޯދަން ޖެހޭ ކަމަށެވެ.\nމާމިގިލީ ބަނދަރަކީ މާމިގިލީ އެއާޕޯޓާ އެކުއެކީގައި ވިލާ ގުރޫޕުން އެރަށުގައި ހަދާފައިވާ ބަނދަރެކެވެ. މާމިގިލީގައި ތަރައްގީކޮށްފައިވާ ބަނދަރުގެ ދިގުމިނަކީ 670 މީޓަރެވެ. ކުރީ ސަރުކާރުން މާމިގިލީގައި ހަދާފައިވާ ބަނދަރުން ބައެއް، ވިޔަފާރި ބަނދަރެއްގެ ގޮތުގައި ހިންގުމަށް އެމްޕީއެލްއާ ހަވާލުކުރީ އެރަށު ކައުންސިލާ އެއްވެސް މަޝްވަރާއެއް ނުކޮށް އަދި އެންގުމެއްވެސް ނެތިއެވެ.\nމޯލްޑިވްސް ޕޯޓްސް ލިމިޓެޑް އެމްޑީޕީ ރައީސް އިބްރާހިމް މުހައްމަދު ސޯލިހު + މިނިސްޓްރީ އޮފް އިކޮނޮމިކް ޑިވެލޮޕްެމަންޓް މާމިގިލި ފައްޔާޒް އިސްމާއީލް


Dhigu Break ge kurin Green ithubaaru hoadhaifi\nދިގު ބުރޭކުގެ ކުރިން ގްރީން އިތުބާރު ހޯދައިފި\nށ. ފޯކައިދޫގެ މައްޗަށް 2-0 ގެ ނަތީޖާ އަކުން ކާމިޔާބު ހޯދައި ދިގު ބުރޭކަށް ލީގް މެދުކަނޑާލުމުގެ ކުރިން ކުލަބު ގުރީން ސްޓްރީޓުން އިތުބާރު ހޯދައިފި އެވެ.\nލީގްގައި މި ދެ އަހަރު ތެރޭ، ގުރީންއަށް ފޯކައިދޫ އަތުން މޮޅެއް ހޯދުނު ފުރަތަމަ މެޗަކީ މި އެވެ. މެޗަށް ފަހު މީޑިއާގައި ވާހަކަ ދައްކަން ލިބުނު ފުރުސަތުގައި ގުރީންގެ ކޯޗް އަލީ ސުޒޭން މާބޮޑަކަށް ޓީމަށް ލިބުނު މޮޅާ ބެހޭގޮތުން ވާހަކަ ދައްކާކަށް ބޭނުމެއް ނުވި އެވެ. މެޗާ ބެހޭގޮތުން ސުވާލު ކުރުމުންވެސް އޭނާ ބުނީ ދައްކަންވީ ގައުމީ ޓީމުގެ ވާހަކަ ކަމަށެވެ.\nގައުމީ ޓީމުގައި ހިމެނޭ ގުރީންގެ ކުޅުންތެރިން ކަމަށްވާ، އަލީ އަޝްފާގް (ދަގަނޑޭ) އާއި ދެ ޑިފެންޑަރުން ކަމަށްވާ މުހައްމަދު ސާއިފް އަދި ސަމްދޫހް މުހައްމަދު (އައްޔަ) ދެއްކި ކުޅުމަށް ތައުރީފު ކުރަމުން ސުޒޭން ބުނީ އެއީ ގައުމީ ޓީމަށް އެ ކުޅުންތެރިން ދާއިރު ލިބިގެންދާނެ ބޮޑު ހިތްހަމަ ޖެހުމަކަށް ވާނެ ކަމަށެވެ. ފަހަކަށް އައިސް ގުރީންގެ ޓީމުން ޖާގަ ހޯދުމުގައި އުނދަގޫ ކުރިމަތިވެފައިވާ އައްޔަ އަށް ފުރުތަމަ 11 އިން ފުރުސަތު އެ ދިނީ ގޫރީން ލީގްގައި ކުޅުނު ފުރަތަމަ މެޗަށް ފަހު އެވެ.\nމެޗުގައި ގުރީންއިން ލަނޑެއް ޖެހުމަށްޓަކައި ވަރަށް ބުރަކޮށް މަސައްކަތް ކުރިތަން ފެނުނެވެ. އެ ޓީމުގެ ފުރަތަމަ ލަނޑު މެޗުގެ 55 ވަނަ މިނެޓްގައި ކާމިޔާބު ކުރީ މިސްރުގެ މިޑްފީލްޑާ މުހައްމަދު ސަލާހް އެވެ. މެޗުގެ މޮޅު ކުޅުންތެރިޔަކަށް ވެސް ހޮވުނީ އޭނާ އެވެ. އެ ލަނޑަށް ފަހު ލަނޑު ޖަހާނެ މުޅިން ހުސް ފުރުސަތެއް އޭނާއަށް ލިބުނެވެ. އަޝްފާގް އޭރިއާ ތެރެއަށް ނަގައިދިން ބޯޅަ، ޕެނަލްޓީ އޭރިއާ ތެރޭގައި ހުސްކޮށް ހުރިއިރުވެސް ބޯޅަ ގޯލަށް ވައްދާލެވޭ ގޮތެއް ސަލާހްއަކަށް ނުވި އެވެ.\nފުރަތަމަ ހާފުގެ ކުރީ ކޮޅު ފުލުފުލުގައި ގުރީންއިން ހުސް ފުރުސަތުތައް ތަނަވަސް ކުރި އެވެ. އަޝްފާގްއަށްވެސް ލަނޑު ޖަހާނެ ހުސް ތިން ފުރުސަތު ލިބުނެވެ. އުމޭރު އާއި ރިހާމް އަބްދުލް ގަނީ (ބޮބީ) އަށް ވެސް ލިބުނު ފުރުސަތުތައް ބޭކާރު ވެގެން ދިޔައީ އެވެ. ގުރީންގެ އެ ހަމަލާތައް ހުއްޓުވުމުގައި ފޯކައިދޫގެ ޕާކިސްތާންގެ ކީޕަރު ސާބިގް ހަނީފް މޮޅު ކުޅުމެއް ދެއްކި އެވެ. ދެވަނަ ހާފުގައިވެސް ލަނޑު ޖަހާނެ ގިނަ ފުރުސަތުތަކެއް ލިބުނު އަޝްފާގް ގުރީންގެ ދެ ވަނަ ލަނޑު ކާމިޔާބު ކުރީ މެޗުގެ 87 ވަނަ މިނެޓްގަ އެވެ.\nފުރަތަމަ ބުރުގައިވެސް، މި ދެ ޓީމު ކުޅުނު މެޗު ނިމުނީ އެއްވަރު ވެގެނެންނެވެ. މިރޭގެ މެޗަށް ނުކުތުމުގެ ކުރިން ފޯކައިދޫގެ ކޯޗް އަލީ ނިޝްތާރު މުހައްމަދު ބުނެފައި ވަނީ އޭނާގެ ޓީމުން މި ފަހަރު މެޗަށް ނުކުންނަނީ މެޗު ކާމިޔާބު ކުރުމަށް ކަމަށެވެ. މެޗަށް ފަހު އޭނާ ބުނީ ކުޅުންތެރިން ވަރަށް ބުރަކޮށް މަސައްކަތް ކުރި ކަމަށާއި އެންމެ ބޮޑު މައްސަލައަކަށް ދިމާވީ ފުރަތަމަ ހާފުގައި ޓީމުގެ މުހިންމު ދެ ކުޅުންތެރިންނަށް ލިބުނު އަނިޔާ ކަމަށެވެ. އެއީ ކޮން ދެ ކުޅުންތެރިންނެއް ކަމެއް ނިޝްތާރު ނުބުނެ އެވެ.\nމިރޭގެ މެޗަށް ފަހު ދެން ގުރީންގެ މެޗެއް އޮންނާނީ ޑިސެމްބަރު މަހު 13 ވަނަ ދުވަހު އެވެ. ފޯކައިދޫގެ މެޗެއް އޮންނާނީ ޑިސެމްބަރު 14 ވަނަ ދުވަހު އެވެ.


Addu gai anhenunnah khaassa "Tea and Talk" silsilaa program eh fashaifi - AO News\nއައްޑޫގައި އަންހެނުންނަށް ޚާއްޞަ “ޓީ އެންޑް ޓޯކް” ސިލްސިލާ ޕްރޮގްރާމެއް ފަށައިފި\nޓީ އެންޑް ޓޯކް ގެ ފުރަތަމަ ޕްރޮގްރާމުގެ ބައިވެރިން/ ފޮޓޯ ސްކީމް\nމުޖުތަމައުގައި އަންހެނުންނަށް ދިމާވާ އެކިއެކި ގޮންޖެހުންތަކާއި އަދި އެކަންތައްތަކުން އަރައިގަންނާނެ ގޮތްތަކާއި ބެހޭ ގޮތުންނާއި އަންހެނުންގެ ގުރޫޕްތަކުގައި މަޝްވަރާކޮށް އެކަންކަމަށް ހައްލު ހޯދައިދިނުމަށް މަސައްކަތް ކުރުމުގެ ގޮތުން “ޓީ އެންޑް ޓޯކް” ގެ ނަމުގައި ސިލްސިލާ ޕްރޮގްރާމެއް އައްޑޫގައި ފަށައިފިއެވެ.\nމިއަހަރުގެ ބައިނަލް އަގުވާމީ އަންހެނުންގެ ދުވަހާއި ގުޅުވައިގެން ސަދަން ކޮމިޔުނިޓީ އެމްޕަވަރމެންޓް އެސޯސިއޭޝަން އޮފް މޯލްޑިވްސް (ސްކީމް) އިން އިސްނަގައިގެން މި ފެށި ޕްރޮގްރާމުގެ ފުރަތަމަ ބައްދަލުވުން އިއްޔެ މަރަދޫގައި ވަނީ ބާއްވާފައެވެ.\nމި ބައްދަލުވުމުގައި އައްޑޫސިޓީގެ ހިތަދޫ ދެކުނު ދާއިރާގެ ކައުންސިލަރު އާމިނަތު އަދާލާ އާއި ވެށި ސައުފު ޖަމިއްޔާގެ އިތުރުން އައްޑޫވިމެންސް އެސޯސިއޭޝަނާއި ސްކީމްގެ މެމްބަރުންނާއި އިތުރު ބައެއް ފަރާތްތަކުން ވެސް ވަނީ ބައިވެރިވެފައެވެ.\n“ޓީ އެންޑް ޓޯކް” ގެ ފުރަތަމަ ޕްރޮގްރާމު ޚާއްޞަ ކޮށްފައިވަނީ މިއަހަރުގެ އަންހެނުންގެ ދުވަހުގެ ޝިއާރާއި ގުޅުވައިގެން “ބްރެކް ދަ ބަޔާސް” މި މައުޟޫއަށެވެ.\nސްކީމްގެ އައްޑޫ ޗެޕްޓަރ އިން އިންތިޒާމު ކުރި މި ޕްރޮގްރާމާއި ގުޅޭ ގޮތުން މައުލޫމާތު ދެއްވަމުން އައްޑޫ ޗެޕްޓަރ ގެ ޗެއަރ ޕަރސަން ފާތިމަތު ދިޔާނާ ވިދާޅުވީ އިއްޔެ ފެށި ޕްރޮގްރާމަކީ މި ސިލްސިލާގެ ފެށުން ކަމަށާއި ވިސްނާފައި ވަނީ ކޮންމެ މަހަކު އެއްފަހަރު މި ޕްރޮގްރާމު ކުރިއަށް ގެންދިއުމަށް ކަމަށެވެ. އެގޮތުން ކޮންމެ ފަހަރަކު އައްޑޫގެ ކޮންމެވެސް އަވަށެއްގައި ޕްރޮގްރާމު ކުރިއަށް ގެންދާއިރު އެފަހަރަކު ނަގާ މައުޟޫއަކާއި ގުޅޭ ގޮތުން މައުލޫމާތު ދެވޭނެ ބޭފުޅުންނާއި އަދި ޕްރޮގްރާމުގައި ބައިވެރިވާން ބޭނުން ކޮންމެ އަންހެން ބޭފުޅަކަށް އެ ފުރުސަތު ލިބިގެންދާނެ ކަމަށެވެ.\n“މިއީ ވަރަށް ކުރިއްސުރެން ފެށިގެން ސްކީމުން ކުރިއަށް ގެންދިއުމަށް ވިސްނަމުން އައި ޕްރޮގްރާމެއް. އެހެނަސް ކޮވިޑް އާ ހެދި މިފަދަ ފިޒިކަލް ޑިސްކަޝަން ޕްރޮގްރާމު ތައް ކުރިއަށް ގެންދިއުމަށް ދަތިތަކާ ކުރިމަތިލާނެ ޖެހިފައިވާތީ ފަސް ކުރަން ޖެހުނީ. މިހާރު ހާލަތު މަޑުމަޑުން ރަނގަޅު ވަމުން އަންނާތީ އާއެކު މިއަހަރުގެ އަންހެނުންގެ ދުވަހާ ގުޅުވައިގެން ޕްރޮގްރާމު ފެށީ. ފުރަތަމަ ޕްރޮގްރާމް ވެސް ވަރަށް ކާމިޔާބު ކަމަށް ގަބޫލު ކުރެވެނީ. ޑިސްކަޝަންގައި ބައިވެރިވި ހުރިހާ ބޭފުޅުން ވެސް ވަރަށް އޯޕަން ކޮށް އުފާވެރި މާހައުލެއްގައި ވާހަކަ ދައްކައި ޚިޔާލު ބަދަލު ކުރިކަން ފާހަގަ ކޮށްލެވޭ” ދިޔާނާ ވިދާޅުވިއެވެ.\nސްކީމްގެ ނައިބު ރައީސާ އާމިނަތު އަލީ ވިދާޅުވީ އަންހެނުންގެ ގުރޫޕް ތަކުގައި އެމީހުންނަށް ދިމާވާ ތަފާތު އެކިކަހަލަ މައްސަލަތަކާއި ގުޅޭ ގޮތުން މައުލޫމާތު ބަދަލުކޮށް ޚިޔާލު ފާޅުކޮށް މަޝްވަރާހޯދުމާއި ނަފްސާނީ އަދި ޖިސްމާނީ ދުޅަހެޔޮ ކަމާއި ގުޅޭ ކަންކަމުގައި ބައިވެރިވެގެން މަސައްކަތް ކުރުމަކީ މުޖުތަމައުގެ އަންހެނުން ބާރުވެރިކުރުމަށް ކުރެވޭނެ ވަރަށް މުހިއްމު މަސައްކަތެއް ކަމަށެވެ. އެހެން ކަމުން ސްކީމުން އިސްނަގައިގެން އައްޑޫގައި މި ފެށި “ޓީއެންޑް ޓޯކް” ގެ ސިލްސިލާ ޕްރޮގްރާމުތައް ފުވައްމުލައް ސިޓީ އާއި ގދ. އަތޮޅު އަދި ގއ އަތޮޅުގައި ވެސް ވަރަށް އަވަހަށް ފެށުމަށް ޕްލޭން ކުރަމުން އަންނަ ކަމަށް އާމިނަތު ވިދާޅުވިއެވެ.\nސްކީމަކީ ދެކުނުގެ4އަތޮޅު ހިމެނޭ ގޮތަށް ރާއްޖޭގައި ރަޖިސްޓްރީ ކޮށްގެން ހިންގަމުން އަންނަ ސަރަހައްދީ ޖަމިއްޔާއެކެވެ.\nސަދަން ކޮމިޔުނިޓީ އެމްޕަވަރމެންޓް އެސޯސިއޭޝަން\nފުވައްމުލަކުގައި ކުރިއަށް ގެންދާ ޕަބްލިކް ސްޕީކިން ޕްރޮގްރާމުގައި ބައިވެރިވުމަށް ފުރުސަތު ހުޅުވާލައިފި\nސްވީޕް 2022 ގައި މާވީ އެވޯޑު ރާއްޖޭގެ4ކަނބަލަކަށް!\nސްކީމް އިން އައްޑޫގައި ކާބޯތަކެތީގެ މައުރަޒެއް ބާއްވަނީ\nފޭދޫގައި ހަދާ މާމަކާފަ ޕާކުގެ ޢަމަލީ މަސައްކަތް ރަސްމީކޮށްފަށައިފި


SunOnline: Aa cargo terminal ge structure masakkai nimijje\nއާ ކާގޯ ޓާމިނަލްގެ ސްޓްރަކްޗާ މަސައްކަތް ނިމިއްޖެ\nއައިޝަތު ފަރީޙާ 18 Jun 2019, 21:17\nއާ ކާގޯ ޓާމިނަލްގެ މަސައްކަތް ފެންނަ ފޮޓޯ އެއް-- ފޮޓޯ: އެމްއޭސީއެލް\nވެލާނާ އިންޓަނޭޝަނަލް އެއާޕޯޓުގައި އަޅާ އާ ކާގޯ ޓާމިނަލްގެ ސްޓްރަކްޗާ މަސައްކަތް ނިންމާލައިފި އެވެ.\nވީއައިއޭ ހިންގާ އެމްއޭސީއެލް އިން މިއަދު ބުނީ ކާގޯ ޓާމިނަލްގެ ސްޓްރަކްޗާ މަސައްކަތް ނިމި، ހިޔާ ކޮށް ނިމިފައިވާ ކަމަށެވެ. ދެން ކުރިއަށް އޮތީ ފްލޯ ސްލެބް އެޅުމުގެ މަސައްކަތް ކަމަށް ވެސް އެމްއޭސީއެލް އިން ބުންޏެވެ.\nހުޅުލޭގައި ހުންނަ މޯލްޑިވްސް އިންފްލައިޓް ކޭޓަރިންގް ސާވިސަސް ހިންގާ އިމާރާތާ ޖެހިގެން އޮންނަ ބިމުގައި ތަރައްގީ ކުރާ އާ ކާގޯ ޓާމިނަލްގެ މަސައްކަތް ކުރަނީ ޗައިނާގެ ބެއިޖިންގް އާބަން ކޮންސްޓްރަކްޝަން ގްރޫޕު (ބީޔޫއސީޖީ)ންނެވެ. ވީއައިއޭގައި ތަރައްގީކުރި އާ ރަންވޭގެ މަސައްކަތްވެސް ކުރީ އެ ކުންފުނިންނެވެ.\nއެމްއޭސީއެލް އިން މީގެ ކުރިން ބުނީ އާ ކާގޯ ޓާމިނަލް އާ އެކު އަހަރަކު 120،000 ޓަނުގެ އެއާ ކާގޯ ޕްރޮސެސް ކުރެވޭނެ ކަމަށެވެ.\nވެލާނާ އިންޓަނޭޝަނަލް އެއާޕޯޓު ތަރައްގީ ކުރުމުގެ މަޝްރޫއުގެ ތެރޭ ހިމެނެ ފިއުލް ފާމުގެ މަސައްކަތް ވެސް ވަނީ ނިމުމަކާ ގާތްވެފަ އެވެ. އެގޮތުން ފިއުލް ފާމުގެ ފަޔާ ފައިޓިން ޕަމްޕް ސްޓޭޝަނުގެ މަސައްކަތްތައް މިހާރު ކުރިއަށްދާ އިރު ފަޔާ ފައިޓިން ޕްލެޓްފޯމުގެ ޝީޓް ޕައިލް ކުރުމާއި ޑީޕް ވޯޓާ ޕަމްޕް ސްޓޭޝަންތަކުގެ މަސައްކަތް ފެށުމަށް ތައްޔާރުވެފައިވާ ކަމަށް އެމްއޭސީއެލް އިން ވަނީ ބުނެފަ އެވެ.\nބިޑަަކަށް ނުގޮސް 20 އަކަށް މަޝްރޫއު ހަވާލުކުރަނީ\nގުޅީފަޅު ހިއްކުމަށް ބިޑަކާ ނުލާ ދިން މައްސަލަ ބަލަނީ\nއެމްއެފްއެލްސީ އިން މުދާނަގާނަމަ ދަމާސް އިން ޑިސްކައުންޓް


vnews - Maalhendhoo futsal dhanduge masakkaithakuge bodubai ninmaalaifi\nމާޅެންދޫ ފުޓްސަލް ދަނޑުގެ މަސައްކަތްކަތުގެ ބޮޑުބައި ނިންމާލައިފި\nމާޅެންދޫ ފުޓްސަލް ދަނޑު---\nނ.މާޅެންދޫ ފުޓްސަލް ދަނޑުގެ މަސައްކަތުގެ ބޮޑުބައި ނިންމާލެވިފައިވާ ކަމަށް ކުޅިވަރާ ބެހޭ މިނިސްޓްރީން ބުނެފި އެވެ.\nސަރުކާރުގެ ސްޕޯޓްސް އެރީނާގެ މަޝްރޫޢުގެ ދަށުން މާޅެންދޫގައި ގާއިމް ކުރަމުންދާ ފުޓްސަލް ދަނޑަކީ ޒަމާނީ ފެންވަރެއްގައި ގާއިމްކޮށްފައިވާ ދަނޑެކެވެ. ފުޓްސަލް ދަނޑުގެ ވަށާ ފާރުރޭނި ފެންސު ޖެހިފައިވާއިރު މިހާރު ކުރިއަށްދަނީ ދަނޑުގައި ޓާފް އެޅުމުގެ މަސައްކަތް ކަމަށް ކުޅިވަރާ ބެހޭ މިނިސްޓްރީން މައުލޫމާތު ދެއެވެ.\nޔޫތް މިނިސްޓްރީގެ ބޮޑު ހޭދައަކާއި، މާޅެންދޫ ކައުންސިލުގެ އެހީތެރިކަމާއިއެކު ގާއިމްކޮށްފައިވާ މިދަނޑަކީ ސްޕޯޓްސް އެރީނާ މަޝްރޫއުގެ ދަށުން މާޅެންދޫގައި ގާއިމް ކޮށްފައިވާ ދަނޑެކެވެ. އެރީނާގެ މަޝްރޫޢުގެ ދަށުން މާޅެންދޫގައި ބަށިކޯޓެއްވެސް ވަނީ ގާއިމްކޮށްފައެވެ. އަދި ފުޓުބޯޅަ ދަނޑުގައި ވަނީ ވަށާފާރު ރޭނި ފެންސު ޖެހިފައި ކަމަށް ކުޅިވަރާ ބެހޭ މިނިސްޓްރީން މައުލޫމާު ދެއެވެ.\nމީގެ އިތުން އެރީނާގައި ހިމެނޭ ވޮލީ އަދި ނެޓްބޯޅަ ކޯޓް އެޅުމުގެ މަސައްކަތް ކުރިއަށް ގެންދިއުމަށް މާޅެންދޫ ކައުންސިލާއި ވަނީ ހަވާލުކުރެވިފައި ކަމަށް ވެސް ކުޅިވަރާ ބެހޭ މިނިސްޓްރީން މައުލޫމާތު ދެއެވެ.


ސުންގަޑި: 01 ޑިސެންބަރު 2019 1330\nމި އިޢުލާންވަނީ 2019-11-23 13:46:05 ގައި ބާތިލް ކުރެވިފައެވެ.\nފޮތްތަކުގެ ރީޕްރޮސެސް އަދި މެންޑްކުރުން އަދި މިމަސައްކަތް ކުރުމަށް ބޭނުންވާ ތަކެތި ހަމަކޮށް އަދި އެހެނިހެން މަސައްކަތާއި ގުޅުންހުރި ކަންކަން ބެލުމަށްފަހު މަސައްކަތައް ދިމާވާ ދަތި އުނދަގޫތައް ސުޕަވައިޒަރާއި ރިޕޯޓުކޮށް.\nސާރކިއުލޭޝަން އަދި ފައިސާ ކައުންޓަރުގެ މަސައްކަތް ކުރުން (މެނުއަލްކޮށް/ސޮފްޓްވެއަރ ބޭނުންކޮށްގެން ފޮތްބަލައިގަނެ ދޫކުރުން، ރިޒާވް ކުރުން، އޯވަރޑިއު، މެމްބަރޝިޕް ހަދާއިދުނުމާއި ރިނިއު ކުރުން، ފޮޓޯކޮޕީ އަދި ސްކޭން ހައްދައިދިނުން، ފައިސާ ރަސީދު ތައްޔާރުކުރުން އަދި ކައުންޓަރުގައި ކުރަންޖެހޭ އެހެނިހެން މަސައްކަތް)\nހޮނިހިރު ދުވަހުގެ ހަރަކާތް އަދި އެހެނިހެން ހަރަކާތްތައް ތައްޔާރުކޮށް ހިންގުން.\nއައު ފޮތް، ހޮނިހިރު ދުވަހުގެ ހަރަކާތް، ޙާއްސަ ދުވަސްތައް ނުވަތަ ހަރަކާތްތައް އަދި އެކި ކަހަލަ މައުލޫ އާއި ގުޅޭ ޑިސްޕްލޭތައްޔާރުކުރުން.\nމުވައްޒަފުންނާއި ކަސްޓަމަރުންގެ މަޢުލޫމާތުތަކަށް ރައްކާތެރިވެ ސިއްރު ހިފެހެއްޓުމާއި އަދި ޚިދުމަތް ހޯދުމަށް އަންނަ ފަރާތްތަކަށް ނަސްލު ތަފާތު ކުރުމެއްނެތި ރީތިބަހުން މުޢާމަލާތުކޮށް ޚިދުމަތްފޯރުކޮށްދިނުން އަދި ކަސްޓަމަރުންގެ ފަރާތުން ދިމާވާ މައްސަލަތައް ޙައްލު ކޮދިނުމާއި ދިމާވާ މައްސަލަތައް ސްޕަވައިޒަރަށް ރިޕޯޓް ކުރުން.\nޑުވީޑެސިމަލް ކްލެސިފީކޭޝަން ސްޓޭންޑަޑަށްޝެލްފް ތަރުތީބުކުރުމާއި ރީތިކޮށް ބެލެއްހެއްޓުން\nދުވަހުން ދުވަހަށް ޔައުމިއްޔާ ލިޔުމާއި ޤަވާއިދުން އީމެއިލް ޗެކްކޮށް އީމެއިލް ތަކަށް ރިޕްލައި ކުރުން އަދި މަސައްކަތާއިގުޅޭ ހުރިހާ މުއާމަލާތްތައް ލިޔުމުން މުވާޞަލާތު ކުރުން، މިގޮތުން އީމެއިލުން މުޢާމަލާތުކުރުމަށް ސަމާލުކަން ދިނުން.\nކަސްޓަމަރުންނަށް މަޢުލޫމާތު ހޯދައި ދިނުމަށްޓަކައި އޯޕެކްގެ އެހީގައާއި އެހެނިހެން. ގޮތްގޮތުން ކަސްޓަމަރުންނަށް ލަފައާއި އިރުޝާދުދީ މަޢުލޫމާތު ހޯދައިދިނުމުގައި އެހީތެރިވުން ކަލެކްޝަން ތަރައްގީ ކުރުމަށްޓަކައި ކަސްޓަމަރ ފީޑްބެކްހޯދުން.\nލައިބްރަރީ އިން ހިންގާ ތަފާތު ހަރަކާތްތަކުގައި ބައިވެރިވުން.\nލައިބްރަރީއަށް އަންނަ ސިޓީފަދަ ތަކެތި ބަލައިގަނެ އަދި ފޯންކޯލްތަކަށް ޖަވާބުދާރީވެ، އެކަމަކާ ގުޅުންހުރި މައުލޫމާތު ފޯރުކޮށް ދިނުން.\nއެންމެހާ ލިޔުންތަކުގެ ފައިލް އަދި ނެޓްވާކް ފައިލްސް އަޕްޑޭޓް ކުރުން.\n1. 'ސާނަވީ' ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދައްވެގެން "ޑީ" ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nމި މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޑިސެމްބަރ 01 ވާ އާދިއްތަ ދުވަހުގެ 13:30ގެ ކުރިން، ޤައުމީ ކުތުބުޚާނާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 3313712 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nއިންޓަވިއު،އޮންނާނެ ތަނާއި، މުއްދަތު:\nމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޑިސެމްބަރު 04 އާއި 2020 ޖެނުއަރީ 09 އާ ދެމެދު، ޤައުމީ ކުތުބުޚާނާ، (މިއުޒިއަމް ބިލްޑިން އޭ) ގައެވެ.


ޙަޔާތުގެ ދަތުރު – Esfiya\nމިއީ އަހަރެންގެ މާޒީގެ ޙަޔާތުން ދެތިން ޞަފުޙާއެވެ. ހުސްވަގުތުގެ ފޫހިކަން ފިލުވާލުމަށް ގަނޑުތަކެއްގައި ގަލަން ހިންގާލަނީއެވެ. ހަނދާން ހުންނަން ފެށީއްސުރެން އަހަރެން ބަލާ ބޮޑުކުރަމުން އައީ ކާފަ އާއި މާމައެވެ. އަހަރެން މިދުނިޔެއަށް ނޭވާލީ ވެސް ޔަތީމެއްގެ ގޮތުގައެވެ. މާމަ ކިޔައި ދީފައި ވާގޮތުން ނަމަ، އަހަރެންގެ މަންމަ މި ފަނާވަނިވި ދުނިޔެއާ ޢަލްވަދާޢު ކިޔަންޖެހުނީ ،އަހަރެން ދުނިޔެއަށް އުފަންކުރުމަށް އުފުލަންޖެހުނު ވޭންތަކަށް ކެތް ނުކުރެވިގެންނެވެ\nމާމަ އާއި ކާފަ އަހަރެން ބަލާބޮޑުކުރީ ނުހަނު ލޯބިންނެވެ. މާމަ ތާއަބަދު މަސައްކަތް ކުރަމުން ދިޔައީ އަހަންނަށް މައިންބަފައިންގެ އުނިކަން އިޙުސާސު ވިޔަ ނުދިނުމަށެވެ. ކާފަ މަހަށް ގޮސްގެން ލިބޭ ލާރިން ތަޢުލީމު ޙާސިލް ކުރީމެވެ. ޒިންމާދާރު މީހަކަށް ވުމަށް ޓަކައި އަބަދުވެސް މަސައްކަތް ކުރީމެވެ. ތަޢުލީމީ ޙަޔާތުގައި އަހަންނަށް ގިނަ ކާމިޔާބީތައް ލިބުނެވެ. އަބަދުވެސް ސްކޫލުގައި ނަގާކިޔާލެވޭ ކުދިން ގެ ލިސްޓުގައި ވުމަށް މަސައްކަތް ކުރީމެވެ. އެހެނަސް ތަޤުދީރު ކުރަހަމުން ދިޔައީ ކޮންކަހަލަ މަންޒަރެއް ކަން އެގޭނީ ކާކަށްހެއްޔެވެ؟\nއަހަރެން ގެ ހަޔާތުގެ ނަވަށް ކުއްލި ލޮޅުންތަކެއް ގެނުވީ މާމަގެ މަރުގެ ހިތްދަތި ޚަބަރާ އެކީގައެވެ. ލިބުނުހިތާމަ ބުނަންވެސް ނޭގެއެވެ. މާމަ ގެ ކުއްލި ވަކިވުން ވެގެން ދިޔައީ ކާފައަށް ވެސް ބަރުދާސް ކުރަން ދަތި ހިތާމަ އަކަށެވެ. ކާފަގެ އުފާވެރި މިޒާޖު ގެއްލި، ނެގިމަޑު ވެފައި ހުންނަ ވަގުތު ގިނަވާން ފެށިއެވެ. މަސައްކަތް ކުރެވޭ ވަރަށް ވުރެ ކާފަ ބަލި ވާންފެށިއެވެ. އެހާ ހިސާބުން އަހަންނަށް ތަޢުލީމީ ހަޔާތުގައި އުދަގޫތަކެއް ކުރިމަތި ވިއެވެ. އެހެނަސް އަހަރެން ގެ ވަރުގަދަ އަޒުމަކަށް ބަދަލެއް ނާދެއެވެ.އަހަރެން ބޭނުންވީ ކޮންމެ ހާލެއްގައި ވެސް ގްރޭޑް ދިހައެއް ނިންމާށެވެ .ޔުނިފޯމް ހޯދީ ޖެހިގެން ހުރިގޭ އައިސައްތަ އަތުންނެވެ. އެގޭ ކުއްޖަކު ފާއިތު ވި އަހަރު ލާފައި ހުރި ޔުނިފޯމެވެ. ފޮތް ފަންސުރު ހޯދީ ގޮނޑު ހޮވައި ގެންނާއި، ގާތް ތިމާގެ މީހުން ދިއްކޮލާ ކުދި ކުދި އެހީއިންނެވެ.\nއަހަރެން ކަތީބަށް ޝުކުރުވެރިވަމެވެ. ސްކޫލުގެ އިމްތިހާނުގައި ބައިވެރި ވެވުނީ އޭނަ ދެއްވި ދީލަތި އެހީ އަކުންނެވެ. ޝަރުތެއް ގެ މަތިންނެވެ. ރަށު އޮފީހުގައި ދެ އަހަރު ދުވަހު މަސައްކަތް ކުރުމަށެވެ. ކޮންމެ ގޮތެއް ވިޔަސް އެންމެ ބޭނުންވި ވަގުތު ތައުލީމުގެ ދޮރުވެސް ބަންދު ވީއެވެ. އިމްތިހާނުގެ ނަތީޖާ ލިބުނު ދުވަހަކީ އަހަރެން ގެ ހިތުން ފިލާ ނުދާނެ ހިތާމަވެރި ދުވަހެކެވެ. ފާސް ނުވެގެނެއް ނޫނެވެ. އަހަރެން ގެ ހަމަ އެކަނި އުއްމީދު ކަމަށް ވާ ކާފަ އަހަންނާއި ވަކިވީމަ އެވެ. ރިހޭ ފައި މައްޗަށް ފޮއިވެއްޓުނީއެވެ.\nދުވަހުގެ ގިނަވަގުތު އަހަރެން މަސަތްކަތުގެ މާޙައުލުގައި ހޭދަކުރަން ފެށީމެވެ. ކަމެއްނެތި ހުންނަ ވަގުތުތަށް މަދުކުރަން ފެށީމެވެ. އެކަނިވެލުމުން ހިތަށްކުރަމުންދިޔަ އަސަރާއި، ލިބެމުންދިޔަ ވޭނާއި ކެކުޅުންތަކުން ދުރަށްދިޔުމުގެ ބޭނުމުގައެވެ. މިގޮތުގައި ދުވަސްތައް ހޭދަކުރަމުން ދަނިކޮށް އަހަރެންގެ ޙަޔާތަށް ބަހާރުމޫސުން އަންނަން އުޅޭކަމުގެ ކޮޅުމަތި ފެންނަންފެށިއެވެ\nއޮފީހުގައި މަސަތްކަތަށް ދޭންޖެހޭ ސަމާލުކަން އަހަންނަށް އެހެން ދިމާލަކަށް އަނބުރައިލެވުނެވެ. ގަސްތުގައެއްނޫނެވެ. ރީތި ފަންމިންޏެއްގެ\nޖާދޫގައި ޖެހުނީއެވެ.އަހަންނަށް ޒުހާ އާއި ބައްދަލުވީ އޮފީހުންނެވެ. ކޮންތާކު ،ކިހިނެތް އުޅޭ ކާކުކަމެއް ނޭގި އަހަރެން ޒުހާއާއި ރައްޓެހިވީ ހިތަށްލިބިފައިވާ އަނިޔާތަކަށް ފަރުވާއެއް ހޯދުމަށެވެ. ޒުހާގެ ބޯކޮޅު ބަލަމުން ފަހަތުން މުގޯލި އަޅަމުން އަހަރެން އޭރުދިޔައީމެވެ. ޙަޔާތުގައި އުނިވި ލޯބީގެ ބަދަލު ހޯދަންފެށީ ބައެއްރޭރޭ ގޭގޭފުޅަށްބުޑުން އަނެއްބައިރޭރޭ ރެސްޓޯރެންޓު ތަކުންނެވެ. ލިބޭ މުސާރައިގެ ބޮޑުބައި އަހަރެން ހޭދަކުރަމުން ދިޔައީ ލޯބިވެރިޔާގެ ހިތް އުފާކޮށް ދިނުމަށެވެ. ޒުހާ އަކީ ޒަމާނީ ކުލަތަކަށް ލޯބި ކުރަމުން ދިޔަ ކުއްޖެކެވެ.\nއޭނާގެ ގައިން އަހަންނަށް ކަމުނުދާ ސިފަތަކެއް ފެންނަމުން ދިޔައިރުވެސް އެއަށް ފަސް އަޅައި ފޮރުވަމުން ދިޔައީ ފަހުން ރަނގަޅު ވާނެ ކަމުގެ އުއްމީދުގައެވެ. ކިތަންމެ ވަރަކަށް އަތަރުލިޔަސް ކުރަފީގައި ދުވާނީ ކުރަފި ވަސް ކަމެއް އޭރަކު ވިސްނިފައެއް ނެތެވެ.\nހަޔާތުގެ ޞަފްޙާ ތަކުން ގަނޑަކަށް ފަހު ގަނޑެއް އުކެމުން ދެއެވެ. އަހަރެމެންގެ ލޯތްބަށް ބަރާބަރު ފަސްމަސް ފުރުނު ރެއެވެ. ޒުހާ އާއި ބައްދަލު ކުރުމަށްޓަކައި ދިޔުމަށް އަހަރެން ތައްޔާރުވަމުން ދިޔައީމެވެ. ގޭދޮރާށި ދޮށަށް ސައިކަލެއް މަދުކޮއްލި އަޑަށް އަހަރެން ބޭރަށް ނިކުތީމެވެ. ނުދަންނަ ކުއްޖަކު އަހަންނަށް ދިއްކޮއްލީ ސިޓީ އެކެވެ. އަހަރެން މަޑުމަޑުން އެތެރެއަށް ވަދެ ސިޓީ ކަޑައިލީމެވެ. ވަރަށް ރީތިކޮށް ފަރުމާކޮއްފައިވާ ކައިވެނިޕާޓީއެއްގެ ދައުވަތުކާޑެކެވެ. “ސ. ހިތަދޫ، ޔޫފޯރިޔާ ” ޖަހައިފައި އޮތުމުން އަހަރެން އަނެއްކާވެސް ކާޑުބަލައި ލީމެވެ. ޒުހާގެ ގޭގައި ކައިވެންޏެއް ބާއްވަން އުޅޭ ވާހަކަ ޒުހާ ބުނެފައި ނެތީމައެވެ. އަހަރެންގެ ފައިދަށުން ބިންގަނޑު ދެމިގަތްފަދައެވެ. ކާޑުގައިވާ ނަން އަހަންނަށް ތަކުރާރުކޮށް ކިޔެން ފެށުނެވެ. މަރިޔަމް ޒުހާ ޒަހީނެވެ. އަހަރެންގެ ސިކުނޑި ސުމަކަށް ދިޔައެވެ. ދިރިއުޅުމުގެ މައިދާނުގައި ބަލިވެފައިވާ ސިންގާއެއް ފަދައިން ،ހިތަށް ލިބުނު ކުއްލި ސިހުމާއި، މޮޅިން ބިންމަތީ ގައި އިށީދެވުނެވެ.\nމުޅި އުމުރަށް ގެންގުޅެން ހޯދި ގުރާ ،އަތުން ބީވެ ދިޔުން ވީ އަހަންނަށް ލިބުނު ވަރަށް ހިތްދަތި ތަޖުރިބާ އަކަށެވެ. އެހިތާމަތަކުގައި ދުވަސްކޮޅަކު އުޅުމަށްފަހު އެކުވެރިންގެ ޙިޔާލާއި އެކު ޒުހާގެ ހަނދާންތަކުން ދުރަށްދިޔުމަށް މަސައްކަތް ފެށީމެވެ. މަސައްކަތުގެ މާޙައުލުގައި ހޭދަ ކުރާ ވަގުތު ގިނަކުރީމެވެ. ކައިވެންޏަށް ފަހު ޒުހާ އޮފީހުން ކެނޑުން ވެގެން ދިޔައީ، އެ ކެހިވެރި ހަދާންތަކުން މިންޖުވުމަށް ކުރަމުން ދިޔަ މަސައްކަތަށް އެޅުނު ހެޔޮ ފާލަކަށެވެ. އަހަރެން ވަޒީފާއަދާކުރަނީ ރަށު އޮފީހުގައި ކަމުން ބައެއްދުވަސް ވަރު ކައިރި ރަށްރަށަށް އެކިއެކި ބައްދަލުވުންތަކާއި އެކިއެކި ބޭނުންތަކަށް ދާންޖެހެއެވެ. އެގޮތުން އެފަހަރު ގއ.ކޮލަމާފުއްޓަށް ދާންލިބުނު ދަތުރުގެ ބޭނުން އަހަރެން ކުރީ ،ކުޑަދުވަސް ކޮޅަކަށްނަމަވެސް ރަށާދުރަށް ދިޔުމަށް ބޭނުން ވާތީއެވެ.\nހަޤީގަތުގައިވެސް އެފަހަރުގެ އެދަތުރު ޒުހާގެ ހަނދާންތަކާއި މުޅިންހެން އަހަރެން ދުރަށްގެނުވިއެވެ. ރަށުގެ ހަމަހިމޭން މާހައުލަށް ހޭނޭކަށް މާ ގިނަ ދުވަސްތަކެއް ނުނެގި އެވެ. ލިބޭ ހުސްވަގުތު ތަކުގެ ބޭނުން އަހަރެން ހިފީ ރަށުތެރެ ބަލާލުމަށެވެ. ރަށުގެ ބަށި މުބާރާތް ބޭއްވުނު ދުވަހަކީ އަހަރެން ގެ ބަނަ ހަޔާތަށް ދިރުމެއް ގެނެސްދިން ދުވަހެކެވެ. އަހަރެންގެ ވަތުކިބަ އަހަންނާއި ބައްދަލުވީ އެދުވަހުގައެވެ. މައިޝާ ވެގެން ދިޔައީ އަހަރެން ހީކުރި ވަރަށް ވުރެވެސް ރަނގަޅު އޯގާތެރި ގެވެހި އަންބަކަށެވެ.\nމައިޝާ ބަލިވެއިންކަން އެގުނީ އަހަރެމެންގެ ކައިވެންޏަށް ތިންމަސް ފުރުނު ދުވަހުގައެވެ. ވީއުފަލުން އުދުހިލާންވެސް އަހަރެން ބޭނުންވިއެވެ. އަލަތު ދަރިފުޅަށްޓަކައި އަހަރެން ގިނަގުނަ ތައްޔާރީތައް ވާންފެށީމެވެ. ދަރިފުޅާއި މައިޝާއަށް ބޭނުންވާނެހެން ހީވާ ހުރިހާއެއްޗެއް ގެއަށް ޖަމަޢަކުރަމުން ދިޔައީ ނުހަނު ކެތްމަދުވެފައިވާ ޙާލެއްގައެވެ\nއެއްދުވަހަކު އަހަރެން އޮފީހުގައި އުޅެނިކޮށް ކުއްޖަކު ދުވެފައި އައިސް މައިޝާ ބަނޑުގައި ރިއްސާތީ އުޅޭވާހަކަބުންޏެވެ. އަހަންނަށް ލިބުނީ ކުއްލިސިހުމެކެވެ. ހަމައެއާއެކު ހުރިހާ މަސައްކަތެއް ދޫކޮށް އަހަރެން ދުއްވައިގަތީ ގެއާއި ދިމާލަށެވެ.އަހަންނަށް ގެއާއި ހަމައަށްއާދެވުނު އިރު ގޭތެރެ ވަނީ މީހުންނާއިގެން ފުރިފައެވެ. އަވައްޓެރިންނާއި އެކުވެރިންނެވެ. އަހަރެން ގެއަށް ވަނުމާއެކީ މުޅިގޭގެ ހަލަބޮލި މާޙަޢުލު ހަމަހިމޭން ވެއްޓަކަށް ބަދަލުވެއްޖެއެވެ. އެންމެންގެ މޫނުމަތިން ފެންނަމުން ދިޔައީ ހިތާމައިގެ އަސަރެވެ. އެހާހިސާބުން ވެގެން އުޅޭގޮތް އަހަންނަށް ވިސްނޭކަށް މާކަގިނަ އިރެއް ނުނެގިއެވެ. އަހަންނަށް އަޑުގެ ކޮޅަށް މައިޝާ އަށް ގޮވައި ލެވުނެވެ. އެއާއެކު އަހަރެން ގެ ވުޖޫދު އަރިއަޅާލި އެވެ.\nމައިޝާގެ ފުރާނަނެތް މަސްގަނޑާއި ހަމައަށް އަހަންނަށް ދެވުނީ އެކުވެރި ފަޒީލްގެ އެހީއާއި އެކުގައެވެ. މައިޝާ އޮތީ ހިނިތުން ވެފައެވެ. ކަރުނައައީ އަހަރެންގެ ލޮލުންނެވެ. ހުރިހާއުފާތަކާއި ލޯބިދީފައި މައިޝާ އަހަރެން ދޫކޮއްދިޔައީ ކީއްވެބާއެވެ؟ އަހަރެންގެ ކުށަކީ ކޮބައި ހެއްޔެވެ؟ އަހަންނަށް އަމިއްލަ ނަފުސާއި ސުވާލުކުރެވުނެވެ.\nލިބުނު ހިތާމައާއިގެ ބޮޑުކަމުން އަހަރެންގެ ސިކުނޑިއާއި ހިތް އޭރުވަނީ މުޅީންހެން ދުޝުމިނުންނަށް ބަދަލުވެފައެވެ. އަހަރެންގެ ފިސްފިސް ވެފައިވާ ހިތްއެދެމުން ދިޔައީ މައިޝާގެ މޫނަށް ބަލަން އެގޮތުގައި ތާއަބަދު ހުންނާށެވެ. އެހެނަސް ހިތްވަރުކުރުމަށް ސިކުނޑިވިސްނައި\nދެމުންދިޔައެވެ.ކޮންމެގޮތެއްވިޔަސް ކުރެވޭނެއިތުރު ކަމެއްނެތުމުން، ލޮލުން ލޭކަރުނަ ހިލޭ ހާލު އަހަރެން މައިޝާގެ ފުރާނަނެތް މަސްގަނޑު ކައިރީ އިށީދެލައިގެން ރޯންއިނީމެވެ.\nފޫޅުމައިދައިތަ ދަރިފުޅުގެނެސް އަހަރެންގެ އަތަށް ދިނީ އެވަގުތުއެވެ. އަހަރެން ހިތްވަރުކޮއްލާފައި ދަރިފުޅު އުރާލީމެވެ. މައިޝާ އާއި އެއްވެސް ތަފާތެއްނެތެވެ. ހަމައެފަދަ ލޯބިލޯބި އަންހެން ކުއްޖެކެވެ. އެންމެންވެސް އަހަންނަށް ނަސޭހަތް ދެމުންދިޔައީ ހިތްވަރުކުރުމަށެވެ. ދުނީޔެގެ ދެގޮތެއް ނުވާ ޤާނޫނާއި އޭގެ ނިޔާގެ ކުރިމަތީ އިންސާނުންނަށް ހެދޭނެގޮތެއް ނޯންނާތީއެވެ.\nމައިޝާ ވަޅުލީ އެދުވަހު ޢަޞުރު ނަމާދަށް ފަހުގައެވެ. ލޯބިވާ އަނބިމީހާއަށް އެންމެފަހުގެ ސަލާމް އަހަރެން ތިންމުށްވެލިން ހަދިޔާ ކުރީމެވެ. ކަރުނަފޮހެލަމުން އަހަރެން ތެދުވީމެވެ. ދަރިފުޅަށްޓަކައެވެ. މައިޝާގެ ލޯބި ލޯބި ހަދިޔާ އެންމެފަހު ވަގުތާޖެހެންދެން ވެސް އަމާނާތްތެރި ކަމާއެކު ގެންގުޅުމަށެވެ.\nއަހަރެން އެވަގުތުން ފެށިގެން އަޒުމު ކަނޑައެޅީމެވެ. ދަރިފުޅަށްޓަކައި އަހަރެން ހުރިހާ ޤުރުބާނީއެއްވެސް ވާނަމެވެ. ދަރިފުޅުގެ މުސްތަޤުބަލް އަލިކޮށް އުޖާލާ ކުރާނަމެވެ. މައިޝާ ނެތް ދުނިޔޭގައި ވެސް އޭނާ ދެކުނު ހުވަފެންތަކުގައި ކުލަ ޖައްސައި ދަރިފުޅު ހެޔޮލަފާ މޮޅު ކުއްޖަކަށް ހަދާނަމެވެ. އެއާއެކު ދަރިފުޅަށް މަންމަ އަކާއި ބައްޕައެއްގެ ލޯބި ޙުދުއަހަރެން ދޭނަމެވެ. ދުވަހަކުވެސް މަންމައެއްގެ އުނިކަން ދަރިފުޅަށް އިހުސާސް ވިޔަކަ ނުދޭނަމެވެ. އަހަރެން ގެ ތަޖުރިބާއިން ދަރިފުޅަށް އިބުރަތެއް ހޯދައި ދޭނަމެވެ.\nމިއަދުމިއީ އޭގެ ފަންސަވީސް އަހަރުފަހެވެ. އަހަރެންގެ ހުރިހާއުފަލެއް ގުޅިފައިވަނީ ދަރިފުޅާއެވެ. ބޮޑުވެފައި ވިޔަސް ޒޯހާ އަބަދުވެސް އަހަރެންގެ ޚިޔާލު ކަންކަމުގައި މިހާރުވެސް ހޯދައެވެ. ސިއްޙީ ދާއިރާއިން މަތީ ތައުލީމު ޙާސިލްކޮށްފައިވާ ދަރިފުޅަށް އަމިއްލައަށް ނުލިބުނު ތަޢުލީމު އަހަރެން ހޯދައި ދިނީމެވެ. ޒޯހާއަކީ އަބަދުވެސް ކިޔެވުމުން ރަންވަނަތަށް ހޯދި ކުއްޖެކެވެ. ބެލެނިވެރިއެއްގެ ގޮތުގައި ކޮންމެ ޙަފްލާއެއްގައި އަހަރެން ހާޒިރުވެ އިންނަނީ އުފަލުންނެވެ. ސްޓޭޖްމަތިން “މަރިޔަމް ޒޯހާ ޒިޔާދު” ގެ ނަން ތަކުރާރުކޮށް އިވެމުން ދާއިރު އަހަރެންގެ ހިތުގެ ހަމަ އެކަނި އުދާހަކީ ދަރިފުޅަށް ލިބޭ ކާމިޔާބީ ތަކުގައި ހިއްސާވާން ދަރިފުޅުގެ މަންމަ ނެތުމެވެ. އެހެނަސް މިއަދު އަހަރެން މިވަނީ ދަރިފުޅު މައިޝާ ފަދަ ހެޔޮލަފާ ދަރިޔަކަށް ހަދާފައެވެ.\nއަހަރެން މިހާރު ތައްޔާރުވަމުން މިދަނީ ގައިން ދާއޮހޮރުވައިގެން ،އަތްވާއި ވާރޭގައި ތެމިގެން ބަލާބޮޑުކުރި ދަރިފުޅު އެހެން އަތެއްގެ ޙިމާޔަތަށް ހަވާލުކުރާށެވެ. ޒޯހާގެ ކައިވެންޏަށް ބާކީ ގަޑީއިރުތަކެއް އޮތްއިރު އަހަރެން ގެ ލޮލުން ކަރުނަ އަންނަން މިހާރުވެސް ފަށައިފިއެވެ. އާއެކެވެ. އެއީ އުފާވެރި ކަމުގެ ކަރުނައެވެ. ދަރިފުޅަށް މައެއްގެ ލޯތްބާއި ބަފައެއްގެ ލޯބި އެކީ ދިނުން އެއީ ކުޑަކަމެއް ނޫނެވެ. އަހަރެން ގެ އުންމީދަކީ މައިޝާ ބޭނުން ވިފަދަ ގޮތަކަށް އަހަންނަށް އަހަރެމެންގެ ދަރިފުޅު ތަރުބިއްޔަތު ވިކަމަށެވެ. އަދި ދުޢާއަކީ ދަރިފުޅު އަބަދުވެސް އުފަލުގައި ވުމެވެ. އަހަރެން ގެ ބޮލުގައި އެޅިފައިވާ ޒިންމާތަކަށް ނިމުމެއް އަންނަ ވަގުތު މިހާރު ޖެހިއްޖެ އެވެ. އަހަރެންގެ މާޒީ ކިތަންމެ ހިތިވިޔަސް މިއަދު އަހަރެން މިވަނީ މުސްތަޤުބަލު އުޖާލާކޮށްފައެވެ. މިއީ އަހަރެންގެ މާޒީގެ ހަނދާނެވެ. ޙަޔާތުގެ ދަތުރުން ޚުލާސާއެކެވެ\nthankss…eha boda nuroacchey 🙂\nleyfa……vvv toching mi story..vvv salhi…fenkahli vefa iny mi vaahaka kee iru….thnks mi kahala vaahaka genes dheythy\nvvv reethi story eh mi…thanks leyfa mikahala reethi story eh genes dhinyma\nTHANK YOU UNAAN AND IFA:)\ni could just nearly hold my tears…. at the end i have been really……………. what to say then…………very emotional and heart touching … best of luck and wish youavery bright future ahead..:)\nMivaahaka kiyaafa nuroveyne meekaaku nuhunnaane\nVery Touching… Hama Perfect!! 😀\nAsl ves mee hageegee vahaka ehtha…. vvvvvvvvvv dhera vejje mi vahaka kiyafa….. asl ziyad thy hama perfect father eh varah hiyvaru gada kerey firiheneh…….thikahala firihenun vv ves madhu vaane miharu\nsis dis is ur best story..realy i dont get bored readin it again and again..superb work and keep up ur great work..im realy proud to be ur little sister\nmasha allah!!vv perfect story eh!!ibarai kurunthah v.reethi!!GUD JOB!!!n maee ge nan vahakaiga inyma v.happy vefa mi iny..ALL DA BEST4U\nhope for more stories\nwow varah salhi keep it up :]\nvara kea koafemev .. ekmas kurany keehev .. hama hifa hataanuveli beyihuthiyarugai rovijje ev .. vara salhi story ah\nވާހަކަ ވ މޮޅު. އިބުރަތްތެރި ރީތި ވާހަކަތަކެއްވެސް ލިލެދެއްވާތި….. ލޯބީގެ ވާހކަވެސް އިބުރަތްތެރި މެސެޖެއް ލިބިދޭގޮތައް ލިޔެދެއްވުން އެދެން …މި ހިޔާލަށް ރިޕްލައި ކޮއްދެއްވުން އެދެން… މިދެންނެވި ފަދަ ވާހަކއެއް ލިޔުއްވައިގެން ދެއްވިޔަސް ވަރަށް ބޮޑަށް ޝުކުރިއްޔާ….\niradha kureviya thikan kuraanan ..abdhulla thankyou\nhama kiriyaa heart attackeh nujehuny ..asluves…vv touching…..\nހިތާމަ އެހެނިހެން ދީނީ ލޯބި5days ago\nޤުރުބާންވުމީ މިހިތުގެ އުފާ 30 ވަނަ ބައި\nއެހެނިހެން ދީނީ ލޯބި November 11, 2018\nއަހަރެންގެ ވާހަކަ (ހަތާވީސްވަނަ ބައި)